
1 ဒီးယွၤအခ့အပှၤ စီၤမိၤၡ့ သံဝဲ အလီၢ်ခံန့ၣ်, တၢ်မၤအသး လၢယွၤ ကတိၤတၢ် ဒီးစီၤမိၤၡ့ အခ့အပှၤ စီၤနိၣ် အဖိခွါ စီၤယိၤၡူ, ဒီးစံးဝဲဒၣ်, 2 ယခ့ယပှၤ စီၤမိၤၡ့ သံလံဝဲလံ, ဒီးခဲကနံၣ်အံၤ ဂဲၤဆၢထၢၣ် လဲၤခီဂာ် ယၢ်ဒ့ၣ်အံၤ, နဲဒၣ်, ဒီးပှၤဂီၢ်မုၢ် ခဲလၢာ်အံၤ ဆူ ကီၢ် လၢယဟ့ၣ်လီၤ လၢအီၤ, လၢပှၤအံၣ်စရ့လးဖိန့ၣ် တက့ၢ် 3 ကယဲၢ် တၢ်အလီၢ် ဖဲသုခီၣ်ညါသး ယီၢ်အီၤ တပူၤလၢ်လၢ်န့ၣ် ယဟ့ၣ်သု, ဒ်ယစံးဘၣ် စီၤမိၤၡ့ အသိးန့ၣ်လီၤ. 4 လၢပှၢ်မုၢ်ကနၢ ဒီးလဘၤနိၣ်အံၤ တုၤ လၢထံမိၢ်ပှၢ်ဖးဒိၣ် ဖရၤသး, ပှၤဃ့ၤသးဖိ အကီၢ် ဒီဘ့ၣ်ညါ, ဒီးတုၤ လၢပီၣ်လဲၣ်ဖးဒိၣ် လၢမုၢ်နုာ်တခီန့ၣ် ကကဲထီၣ် သုကီၢ် အဃၢၤတဖၣ်န့ၣ်လီၤ. 5 ပှၤဆၢထၢၣ် လၢနမဲာ်ညါသ့ တအိၣ်ဘၣ် နီတဂၤ တစိၤဒၣ်နၤဘၣ်. ဒ်ယအိၣ်ဒီး စီၤမိၤၡ့ အသိးန့ၣ် ယ ကအိၣ်ဒီးနၤလီၤ. ယတလီၤစၢ်ဘၣ် လၢနဂီၢ်ဘၣ်, ယတလဲၤသဒၣ်ဘၣ် နၤဘၣ်. 6 ပာ်ဆူၣ် နသး, ဒီး တံးတဟီၣ် တက့ၢ်. အဂ့ၢ်ဒ်အံၤ, နကနီၤဖး ထံဧိၤကီၢ်ဧိၤ လၢယဆိၣ် ဒီးအပၢ်တဖၣ် လၢယကဟ့ၣ်လီၤ အီၤ လၢပှၤဂီၢ်မုၢ်အံၤ အန့ၢ်ဘၣ်သါတၢ် အဂီၢ်လီၤ. 7 ထဲပာ်ဆူၣ်နသး, ဒီးတံးတဟီၣ် တက့ၢ်. ဒ်သိး နကပလီၢ် နသး, ဒီးမၤတၢ် ဒ်ကယဲၢ် တၢ်သိၣ်တၢ်သီ လၢယခ့ယပှၤ စီၤမိၤၡ့ မၤလိာ်နၤန့ၣ် တက့ၢ်. စုထွဲမ့ၢ်ဂ့ၤ, စုစ့ၣ်မ့ၢ်ဂ့ၤ, ဃၣ်ကပၤ လၢအီၤ တဂ့ၤ, ဒ်သိး ဖဲနလဲၤတၢ် တပူၤလၢ်လၢ်န့ၣ် နကဘီၣ်ထီၣ်လီၤ. 8 လံာ်တၢ်သိၣ်တၢ်သီအံၤ တဘၣ်ဟးထီၣ်ကွံာ် လၢနထးခိၣ်ဘၣ်, မ့မ့ၢ် နဘၣ် ဆိကမိၣ် လၢအပူၤ လၢမုၢ်ဆါ ဒီးလၢမုၢ်နၤ, ဒ်သိး နကပလီၢ် နသး, ဒီးမၤတၢ် ဒ်ကယဲၢ် တၢ်ကွဲးအသး လၢအပူၤလီၤ. အဂ့ၢ်ဒ်အံၤ, တုၤနုၤတစု နကဒုးဘီၣ်ထီၣ်ညီထီၣ် နကျဲ, ဒီးနကမၤဒီး တၢ်ကူၣ်သ့လီၤ. 9 ယမၤလိာ်လံ နၤလံ, တမ့ၢ်ဘၣ်ဧါ. ပာ်ဆူၣ်နသး ဒီးတံးတဟီၣ် တက့ၢ်. ပျံၤတၢ် တဂ့ၤ, ဘၣ်ယိၣ်တၢ် တဂ့ၤ အဂ့ၢ်ဒ်အံၤ, ယွၤ နကစၢ် အိၣ်ဒီးနၤ ဖဲ နလဲၤတၢ် တပူၤလၢ်လၢ်လီၤ. 10 ဒီးစီၤယိၤၡူ မၤလိာ် ပှၤဂီၢ်မုၢ် အပှၤကွဲးလံာ် ဒီးစံးဝဲဒၣ်, 11 လဲၤခီဂာ် ပှၤသူၣ်ဒဲအလီၢ်, ဒီးမၤလိာ် ပှၤဂီၢ်မုၢ် ဒီးစံးကတဲာ်ကတီၤ သုတၢ်အီၣ်တၢ်အီ တက့ၢ်. အဂ့ၢ်ဒ်အံၤ, လၢသၢနံၤ အတီၢ်ပူၤန့ၣ် သုကခီဂာ် ယၢ်ဒ့ၣ်အံၤ ဒ်သိး သုကလဲၤနုာ် မၤန့ၢ် ထံဧိၤကီၢ်ဧိၤ လၢယွၤ သုကစၢ် ဟ့ၣ်လီၤသု လၢသုကမၤန့ၢ်အီၤလီၤ. 12 ဒီးစီၤယိၤၡူ ကတိၤတၢ် ဒီးပှၤရူၤဘ့ၣ်ဖိ, ဒီးပှၤကးဖိ, ဒီးပှၤမနၤၡ့ၤဖိ တခီဒူၣ်, ဒီးစံးဝဲဒၣ်, 13 သ့ၣ်နီၣ်ထီၣ်က့ၤ တၢ်ကတိၤ လၢယွၤ အခ့အပှၤ စီၤမိၤၡ့ မၤလိာ်သု ဒီးစံး ယွၤ သုကစၢ် ဟ့ၣ်လီၤသု လၢတၢ်အိၣ်ဘှံး, ဒီး ဟ့ၣ်လီၤသု လၢကီၢ်တဘ့ၣ်အံၤလီၤ. 14 သုဖိသုမါ, သုဖိသုလံၤ, ဒီးသုဆၣ်ဖိကီၢ်ဖိ အဒၢတဖၣ်န့ၣ် ကအိၣ်လီၤတဲာ် လၢကီၢ်တဘ့ၣ် အပူၤ လၢစီၤမိၤၡ့ ဟ့ၣ်လီၤ သု လၢယၢ်ဒ့ၣ် လၢအအံၤတခီလီၤ. မ့မ့ၢ် သုဝဲသ့ၣ်အံၤ သုဘၣ်လဲၤခီဂာ်တၢ် လၢသုဒီပုၢ်ဝဲၢ် အမဲာ်ညါ အိၣ်ဒီး သုစုကဝဲၤ, ကယဲၢ် ပှၤသုးဖိ, ပှၤအဆူၣ် ခဲလၢာ် ဒီးမၤစၢၤအီၤ, 15 တုၤလီၤ လၢယွၤ ဟ့ၣ်လီၤ သုဒီပုၢ်ဝဲၢ် လၢတၢ်အိၣ်ဘှံး ဒ်သုဝဲဒၣ် အသိးန့ၣ်, ဒီးအဝဲသ့ၣ် မၤန့ၢ် စ့ၢ်ကီး ကီၢ်တဘ့ၣ် လၢယွၤ သုကစၢ် ဟ့ၣ်လီၤအီၤ လီၤ. တုၤနုၤတစု သုကက့ၤက့ၤဆူ သုကီၢ် လၢသုမၤန့ၢ်အီၤ တဘ့ၣ်, ဒီးသုကအိၣ်လၢအကီၢ်ပူၤ, လၢယွၤအခ့အပှၤ စီၤမိၤၡ့ ဟ့ၣ်လီၤသု လၢယၢ်ဒ့ၣ် လၢအအံၤတခီ, ဆူမုၢ်ထီၣ်တခီလီၤ. 16 ဒီးအဝဲသ့ၣ် စံးဆၢ စီၤယိၤၡူ, ဒီးစံးဝဲဒၣ်, ကယဲၢ် တၢ် လၢနမၤလိာ် ပှၤခဲလၢာ်န့ၣ် ပကမၤ, ဒီးဖဲဒၣ် နမၢလီၤ ပှၤ တပူၤလၢ်လၢ်န့ၣ် ပကလဲၤလီၤ. 17 ဒ်ပဒိကနၣ် စီၤမိၤၡ့ အကလုၢ် လၢတၢ်ကိးမံၤဒဲး အသိးန့ၣ်, ပကဒိကနၣ် နကလုၢ် ဒ်န့ၣ်သိးလီၤ. မ်ယွၤကစၢ် အိၣ်ဒီးနၤ, ဒ်အအိၣ် ဒီးစီၤမိၤၡ့ အသိးန့ၣ် တက့ၢ်. 18 ကယဲၢ် ပှၤလၢအပူထီၣ် နတၢ်မၤလိာ်, ဒီးတဒိကနၣ်ဘၣ် နကလုၢ်နကထါ လၢနမၤလိာ်တၢ် ခဲလၢာ်န့ၣ် ကဘၣ် တၢ်မၤသံအီၤ ကိးဂၤဒဲးလီၤ. ထဲပာ်ဆူၣ်နသး ဒီးတံးတဟီၣ် တက့ၢ်.

1 ဒီးစီၤနိၣ် အဖိခွါ စီၤယိၤၡူ မၢ ပှၤခံဂၤ လဲၤတၢ် လၢၡံးတံၣ် ဒ်သိး အကကွၢ်ခူသူၣ်တၢ်, ဒီးစံးဝဲဒၣ်, လဲၤကွၢ်ဟုၣ် ကီၢ်တဘ့ၣ်န့ၣ်, ဒီးယရံၤဃိန့ၣ် တက့ၢ်. ဒီးလဲၤဝဲ, ဒီးလဲၤနုာ် လၢပှၤဃဲသဲမုၣ် နီၢ်ရၤဃး အဟံၣ်ပူၤ, ဒီး မံ ဖဲန့ၣ်လီၤ. 2 ဒီးပှၤစံးဘၣ် ယရံၤဃိ အစီၤပၤ ဒီးစံးဝဲၣ်, ကွၢ်ကွၢ်, လၢမုၢ်နၤအံၤ ပှၤဟဲဖဲအံၤ, လၢပှၤအံၣ်စရ့လးဖိ အကျါတဖၣ်, ဒ်သိး အကဃုကွၢ် ကီၢ်အံၤလီၤ. 3 ဒီးယရံၤဃိ အစီၤပၤ မၢလီၤ ပှၤဆူနီၢ်ရၤဃး အအိၣ် ဒီးစံးဝဲဒၣ်, ဟဲစိာ်ထီၣ် ပှၤတဖၣ် လၢအဟဲ ဆူနအိၣ်, လၢအလဲၤနုာ် လၢနဟံၣ်ပူၤန့ၣ် တက့ၢ်. အဂ့ၢ်ဒ်အံၤ, ဟဲ ဃုကွၢ် ကီၢ် ဒီဘ့ၣ်ညါအံၤလီၤ. 4 ဒီးပိာ်မုၣ်န့ၣ် ဟံးန့ၢ် ပှၤခံဂၤ, ဒီးပာ်ခူသူၣ်အီၤ, ဒီးစံး ဒ်အံၤ, ပှၤခံဂၤ ဟဲဆူ ယအိၣ်, ဘၣ်ဆၣ်ဒီး မ့ၢ်အဟဲ လၢလဲၣ် လၢလဲၣ်န့ၣ် ယတသ့ၣ်ညါဘၣ်. 5 ဒီး လၢပှၤကးတံာ်ဃာ် ဝ့ၢ်အပဲတရီန့ၣ်, တုၤ တၢ်ခံးလီၤ ဒီး, တၢ်မၤအသး လၢပှၤတဖၣ်န့ၣ် ဟးထီၣ်ကွံာ်ဝဲလီၤ. ဖဲပှၤတဖၣ် လဲၤတၢ်န့ၣ် ယတသ့ၣ်ညါဘၣ်. လူၤပိာ်အခံ ချ့ချ့ တက့ၢ်. အဂ့ၢ်ဒ်အံၤ, သုကချုးန့ၢ်အီၤလီၤ. 6 ဘၣ်ဆၣ်ဒီး အဝဲဒၣ် ဒုးလဲၤထီၣ်တ့ၢ် ပှၤတဖၣ်န့ၣ် ဆူအဟံၣ်ခိၣ်, ဒီးကျၢၢ်ဘၢအီၤ ဒီးခီမၤ အဘိတဖၣ် လၢအကတဲာ်ကတီၤတ့ၢ်ဝဲ လၢဟံၣ်ခိၣ်န့ၣ်လီၤ. 7 ဒီးအဝဲသ့ၣ်တဖၣ်န့ၣ် လူၤအီၤ လၢကျဲ လဲၤဆူ ယၢ်ဒ့ၣ် ပၢၢ်လၢတၢ်ခီဂာ် အလီၢ်န့ၣ်လီၤ. ဒီးတုၤ ပှၤလူၤတၢ်တဖၣ် ဟးထီၣ်ကွံာ်ဝဲ ဒီး, ပှၤကးတံာ်ဃာ် ဝ့ၢ်အပဲတရီ လီၤ. 8 ဒီးပှၤခံဂၤန့ၣ် တချုး မံဒံးဘၣ်ဒီး, ပိာ်မုၣ် လဲၤထီၣ်ဆူ အအိၣ် လၢဟံၣ်ခိၣ်န့ၣ်, 9 ဒီးစံးဘၣ် ပှၤတဖၣ်န့ၣ်, ယသ့ၣ်ညါ လၢယွၤ ဟ့ၣ်လီၤ သု လၢထံဧိၤကီၢ်ဧိၤ, ဒီး တၢ်ပျံၤသုန့ၣ်လီၤဘၣ်ပှၤ, ဒီးပှၤကီၢ်ဖိ လီၤဘှါ ခဲလၢာ် လၢသုဃိလီၤ. 10 အဂ့ၢ်ဒ်အံၤ, ပနၢ်ဟူ လၢသုဟဲထီၣ် လၢအဲၤကူပတူးန့ၣ် ယွၤ မၤလီၤသံးကွံာ် ပီၣ်လဲၣ်ဆှဲ အထံ လၢသုဂီၢ်, ဒီးတၢ် လၢသုမၤ ပှၤအမိၢ်ဖိ အစီၤပၤ ခံဂၤ လၢအအိၣ် လၢယၢ်ဒ့ၣ် ဝၢ်ဘးခီ, စီၤစံဃိၣ်, ဒီးစီၤဧိာ် လၢသုမၤဟးဂီၤအီၤ သပှၢ်တၢၢ်လီၤ. 11 ဒီးတုၤ ပနၢ်ဟူ ဒီး ပသးပှံၢ်လီၤကွံာ်, ဒီးပသး တဆၢထၢၣ်လၢၤဘၣ် လၢပပူၤဘၣ် လၢသုဃိလီၤ. အဂ့ၢ်ဒ်အံၤ, ယွၤ သုကစၢ်န့ၣ်မ့ၢ် ကစၢ် လၢမူခိၣ်ပူၤ လၢထးခီ, ဒီး လၢဟီၣ်ခိၣ်ချၢ လာ်ခီလီၤ. 12 ဒီးခဲကနံၣ်အံၤ ဆိၣ်လီၤ သုသး ဒီးယၤ လၢယွၤအမဲာ်ညါ, လၢ, မ့ၢ်ယမၤသု လၢတၢ်ဘျုးတၢ်ဖှိၣ် ဒီး, သုကမၤ တၢ်ဘျုးတၢ်ဖှိၣ် ဒီးယပၢ် အပှၤဟံၣ်ဖိ, ဒီး ဟ့ၣ်လီၤယၤ လၢတၢ်ပနီၣ် အမ့ၢ်အတီ, 13 ဒီးဒုးမူဒံး ယမိၢ်, ဒီးယပၢ်, ဒီးယဒီပုၢ်ဝဲၢ်ပိာ်ခွါ, ဒီးယဒီပုၢ်ဝဲၢ်ပိာ်မုၣ်, ဒီး ကယဲၢ် တၢ်အိၣ်ဒီးအီၤ, ဒီးမၤပူၤမၤဖျဲး ပသး ဒီးတၢ်သံန့ၣ် တက့ၢ်. 14 ဒီးပှၤတဖၣ်န့ၣ် စံးဆၢအီၤ, ပတၢ်တဖၣ်အံၤ သုမ့ၢ် တဒုးနဲၣ်ဘၣ်ဒီး, ပသး ကသံ လၢသုသးအလီၢ်န့ၣ်လီၤ. ဒီးတုၤ ယွၤ ဟ့ၣ်လီၤ ပှၤ လၢထံဧိၤကီၢ်ဧိၤ ဒီး, တၢ်ကမၤအသး လၢပကမၤနၤ ဒီး တၢ်ဘျုးတၢ်ဖှိၣ်, ဒီးတၢ်မ့ၢ်တၢ်တီလီၤ. 15 ဒီးအဝဲဒၣ် စဲၤလီၤအီၤ လၢပျံၤ လၢတၢ်ထူၣ်ဖျိ တပူၤ လီၤ. အဂ့ၢ်ဒ်အံၤ, အဟံၣ် အိၣ်ဝဲ လၢဝ့ၢ်ခိၣ်ဒူ အဖီခိၣ်, ဒီး အိၣ်ဝဲဆိးဝဲ လၢဝ့ၢ်ခိၣ်ဒူ အဖီခိၣ်လီၤ. 16 ဒီးပိာ်မုၣ် စံးဘၣ်အီၤ, လဲၤထီၣ်ဆူ ကစၢၢ်ကလိ, ဒ်သိး ပှၤလူၤတၢ် အသု တဘၣ်သဃိာ်ဒီးသု တဂ့ၤ, ဒီးပာ်ခူသူၣ်သုသး ဖဲန့ၣ် သၢနံၤ, တုၤ ပှၤလူၤတၢ်တဖၣ် ဟဲက့ၤကဒါက့ၤန့ၣ် တက့ၢ်. လၢခံက့ၤဒီး သုကလဲၤပိာ်ဘၣ်က့ၤ သုကျဲန့ၣ်လီၤ. 17 ဒီးပှၤတဖၣ်န့ၣ် စံးဝဲဒၣ်, တၢ်ဆိၣ် လၢနဒုးဆိၣ် ပှၤအံၤ, ပကအိၣ်ပူၤဖျဲး ဒီးအီၤလီၤ. 18 ကွၢ်ကွၢ်, တုၤ ပဟဲနုာ် လၢထံဧိၤကီၢ်ဧိၤ အပူၤ ဒီး, နဘၣ်စၢဃာ် လုၣ်ဂီၤ တဘိအံၤ လၢတၢ်ထူၣ်ဖျိ လၢနစဲၤလီၤ ပှၤ လၢအပူၤ, ဒီးနဘၣ်ဟဲစိာ် နမိၢ်, ဒီးနပၢ်, ဒီးနဒီပုၢ်ဝဲၢ်, ဒီးနပၢ် အပှၤဟံၣ်ဖိ ခဲလၢာ် ဆူနအိၣ်လၢဟံၣ်ပူၤလီၤ. 19 ဒီးတၢ်ကမၤအသး လၢကယဲၢ် ပှၤလၢအဟးထီၣ်ကွံာ် လၢနဟံၣ်အတြဲၤ ဆူကျဲပူၤ တဂၤလၢ်လၢ်န့ၣ် အသွံၣ် ကအိၣ်လၢအခိၣ်ဒၣ်ဝဲ, ဒီးပဝဲဒၣ်အံၤ ပတၢ်ဒဲးဘး တအိၣ်ဘၣ်. ဒီးပှၤ လၢအအိၣ်ဒီးနၤ လၢဟံၣ်ပူၤ ကိးဂၤဒဲးန့ၣ် ပှၤအစု မ့ၢ်အိၣ်လၢအလိၤ ဒီး, အသွံၣ် ကအိၣ်လၢပခိၣ်လီၤ. 20 ဒီးနမ့ၢ် ဒုးနဲၣ် ပတၢ်တဖၣ်အံၤ ဒီး, ပကပူၤဖျဲး ဒီးနတၢ်ဆိၣ် လၢနဒုးဆိၣ် ပှၤလီၤ. 21 ဒီးစံးဝဲဒၣ်, မ်တၢ်မၤအသး ဒ်သုတၢ်ကတိၤ အသိးန့ၣ် တက့ၢ်. ဒီးပျၢ်အီၤ, ဒီးပှၤတဖၣ်န့ၣ် ဟးထီၣ်ကွံာ်, ဒီး ပိာ်မုၣ်န့ၣ် စၢဃာ် လုၣ်ဂီၤတဘိ လၢတၢ်ထူၣ်ဖျိန့ၣ်လီၤ. 22 ဒီးပှၤတဖၣ်န့ၣ် လဲၤတၢ်, ဒီးဟဲဝဲဆူ ကစၢၢ်ကလိ, ဒီး အိၣ်ဝဲဖဲန့ၣ် သၢနံၤ တုၤ ပှၤလူၤတၢ်န့ၣ် က့ၤကဒါက့ၤလီၤ. ဒီးပှၤလူၤတၢ်တဖၣ်န့ၣ် ဃုအီၤ လၢကျဲ ဒီဘိညါ, ဒီးတထံၣ်ဘၣ်ဝဲဘၣ်. 23 ဒီးပှၤခံဂၤန့ၣ် က့ၤက့ၤ, ဒီးလဲၤလီၤ လၢကစၢၢ်လိၤ, ဒီးခီဂာ်တၢ်, ဒီးလဲၤဆူ စီၤနိၣ် အဖိခွါ စီၤယိၤၡူ အအိၣ်, ဒီးစံးဘၣ်တဲဘၣ်အီၤ လၢကယဲၢ် တၢ် လၢအဘၣ်တ့ၢ်အီၤ လီၤ. 24 ဒီးစံးဘၣ် စီၤယိၤၡူ, မ့ၢ်မး ယွၤ ဟ့ၣ်လီၤ ကီၢ် ဒီဘ့ၣ်ညါ လၢပစုပူၤလီၤ. အဂ့ၢ်ဒ်အံၤ, ပှၤကီၢ်ဖိ ခဲလၢာ် လီၤဘှါ လၢပဃိလီၤ.


လံာ်စီၤယိၤၡူ Joshua 3

1 ဒီးမုၢ်ဆ့ၣ်ထီၣ်န့ၣ် စီၤယိၤၡူ ဂဲၤဆၢထၢၣ် ဂီၤဂီၤ, ဒီးဟးဝဲ လၢၡံးတံၣ်, ဒီးဟဲဝဲဆူ ယၢ်ဒ့ၣ် အနံၤ, အဝဲဒၣ် ဒီးပှၤအံၣ်စရ့လးဖိ ခဲလၢာ်, ဒီးအိၣ်ဝဲ ဖဲန့ၣ် သီတနၤကျၢၤ လၢအတချုး ခီဂာ်ဒံးဘၣ် လီၤ. 2 ဒီး လၢသၢနံၤ အလီၢ်ခံန့ၣ် တၢ်မၤအသး လၢပှၤကွဲးလံာ်တဖၣ် လဲၤခီဂာ် ပှၤသူၣ်ဒဲအလီၢ်န့ၣ်လီၤ. 3 ဒီးမၤလိာ် ပှၤဂီၢ်မုၢ် ဒီးစံးဝဲဒၣ်, တုၤ သုထံၣ်ဘၣ် ယွၤ သုကစၢ် အတၢ်အၢၣ်လီၤအီလီၤ အတလါ, ဒီးပှၤလုၢ်တၢ်အဒိၣ် ဒီးပှၤလ့ၤဝံဖိတဖၣ် စိာ်အီၤ ဒီး, သုဘၣ်ဟး လၢသုလီၢ်, ဒီး လဲၤပိာ်အခံလီၤ. 4 ဘၣ်ဆၣ်ဒီး တၢ်အဘၢၣ်စၢၤ ဘၣ်အိၣ်လၢသု ဒီးအဝဲန့ၣ် အဘၢၣ်စၢၤလီၤ. ထိၣ်ဝဲ သတးဒီး, ဘၣ်အိၣ်အပျၢ် ခံကထိ ဃၣ်ဃၣ်လီၤ. သုဘူးသုသးဆူ အအိၣ် တဂ့ၤ. ဒ်သိး သုကသ့ၣ်ညါ ကျဲ လၢသုဘၣ်လဲၤ အဂ့ၢ်လီၤ. အဂ့ၢ်ဒ်အံၤ, သုတပိာ်ဘၣ် ကျဲအံၤ လၢထံး လၢမကိာ်ဘၣ်. 5 ဒီးစီၤယိၤၡူ စံးဘၣ် ပှၤဂီၢ်မုၢ်, မၤစီဆှံလီၤ သုသး တက့ၢ် အဂ့ၢ်ဒ်အံၤ, ယွၤ ကမၤ တၢ်လီၤလးတဖၣ် လၢသုကျါ ခဲဂီၤကိာ်န့ၣ်လီၤ. 6 ဒီးစီၤယိၤၡူ ကတိၤတၢ် ဒီးပှၤလုၢ်တၢ်အဒိၣ်, ဒီးစံးဝဲဒၣ်, ဟံးထီၣ် တၢ်အၢၣ်လီၤအီလီၤ အတလါ, ဒီးခီဂာ်တၢ် လၢပှၤဂီၢ်မုၢ် အမဲာ်ညါ တက့ၢ်. ဒီးအဝဲသ့ၣ် ဟံးထီၣ် တၢ်အၢၣ်လီၤအီလီၤ အတလါ, ဒီးလဲၤဝဲ လၢပှၤဂီၢ်မုၢ် အမဲာ်ညါလီၤ. 7 ဒီးယွၤ စံးဘၣ် စီၤယိၤၡူ, တၢ် လၢမုၢ်မဆါ တနံၤအံၤ ယကပာ်ဒိၣ်သီနၤ လၢအံၣ်စရ့လး အမဲာ်ညါ, ဒ်သိး အဝဲသ့ၣ် ကသ့ၣ်ညါ ဒ်ယအိၣ်ဒီး စီၤမိၤၡ့ အသိးန့ၣ် ယကအိၣ်ဒီးနၤလီၤ. 8 ဒီးနဘၣ်မၤလိာ် ပှၤလုၢ်တၢ်အဒိၣ် လၢအစိာ် တၢ်အၢၣ်လီၤအီလီၤ အတလါ, ဒီးစံး, တုၤ သုလဲၤတုၤ လၢယၢ်ဒ့ၣ် အထံနံၤဒီး, သုဘၣ်ဆၢထၢၣ် အိၣ်ထူၣ်ကလာ် လၢယၢ်ဒ့ၣ် အပူၤလီၤ. 9 ဒီးယိၤၡူ စံးဘၣ် ပှၤအံၣ်စရ့လးဖိ, ဟဲဖဲအံၤ, ဒီးကနၣ် ယွၤ သုကစၢ် အကလုၢ်ကထါန့ၣ် တက့ၢ်. 10 ဒီးစီၤယိၤၡူ စံးဝဲဒၣ်, လၢတၢ်အံၤ သုကသ့ၣ်ညါ လၢကစၢ်မူ အိၣ်ဝဲ လၢသုကျါ, ဒီး လၢသုမဲာ်ညါန့ၣ် ကဟီထီၣ်ကွံာ် သပှၢ်တၢၢ် ပှၤကနၤဧၣ်ဖိ, ဒီးပှၤဃ့ၤသးဖိ, ဒီးပှၤဃံၤဝံဖိ, ဒီးပှၤပရးစၤဖိ, ဒီးပှၤကံၢ်ကၣ်ဖိ, ဒီးပှၤအမိၢ်ဖိ, ဒီးပှၤယဘူၣ်ဖိန့ၣ်လီၤ. 11 ကွၢ်ကွၢ်, ဟီၣ်ခိၣ် ဒီဘ့ၣ်ညါ အကစၢ် အတၢ်အၢၣ်လီၤအီလီၤ အတလါန့ၣ် လဲၤခီဂာ်တၢ် လၢသုမဲာ်ညါ ဆူယၢ်ဒ့ၣ် အပူၤလီၤ. 12 ဒီးခဲကနံၣ်အံၤ ဟံးန့ၢ် ပှၤတဆံ ခံဂၤ လၢပှၤအံၣ်စရ့လးဖိ အဒူၣ်တဖၣ် အကျါ တဒူၣ်တဂၤ တဒူၣ်တဂၤန့ၣ် တက့ၢ်. 13 ဒီးတုၤ ပှၤလုၢ်တၢ်အဒိၣ် လၢအစိာ် ယွၤ, ဟီၣ်ခိၣ် ဒီဘ့ၣ်ညါ အကစၢ်, အတလါန့ၣ် အခီၣ်ညါသး အိၣ်ဘှံးဝဲ လၢယၢ်ဒ့ၣ် အထံပူၤဒီး, တၢ်ကမၤအသး လၢယၢ်ဒ့ၣ် အထံ ကဒီၣ်တဲာ်ကွံာ်အသး ဒီး ထံ လၢအဟဲလီၤ လၢထးခီ, ဒီးကအိၣ်ဆၢထၢၣ် တပူဒၣ်လီၤ. ဒီးတုၤ ပှၤဂီၢ်မုၢ် ဟးထီၣ်ကွံာ် လၢအဒဲပူၤ ဒ်သိး အကခီဂာ် ယၢ်ဒ့ၣ်, ဒီးပှၤလုၢ်တၢ်အဒိၣ် စိာ် တၢ်အၢၣ်လီၤအီလီၤ အတလါ လၢပှၤဂီၢ်မုၢ် အမဲာ်ညါ, 14 ဒီးတုၤ ပှၤဂီၢ်မုၢ် ဟးထီၣ်ကွံာ် လၢအဒဲပူၤ ဒ်သိး အကခီဂာ် ယၢ်ဒ့ၣ်, ဒီးပှၤလုၢ်တၢ်အဒိၣ် စိာ် တၢ်အၢၣ်လီၤအီလီၤ အတလါ လၢပှၤဂီၢ်မုၢ် အမဲာ်ညါ, 15 ဒီးတုၤ ပှၤ လၢအစိာ် တလါ အခီၣ်တဖၣ် လီၤဘျၢ လၢထံကျါဒီး, (အဂ့ၢ်ဒ်အံၤ, လၢကူးဘု အကတီၢ်န့ၣ် ယၢ်ဒ့ၣ် အထံလုၣ်ဘၢ အနံၤ ခဲလၢာ်), 16 ထံ လၢအဟဲလီၤန့ၣ် ဆၢထၢၣ်ဝဲ လၢတၢ်တပူ အိၣ်ဝဲ ယံၤယံၤကလဲာ် ဖဲ ဝ့ၢ်အၤဒၣ် လၢအအိၣ်ဘူးဒီး စၤရတၣ်, ဒီးထံ လၢအလဲၤလီၤဆူ တၢ်ပျီပူၤ အပီၣ်လဲၣ်, ပီၣ်လဲၣ် အံသၣ်န့ၣ်, လၢာ်ကွံာ်ဝဲ ဒီး ဒီၣ်တဲာ်ကွံာ်အသး, ဒီးပှၤဂီၢ်မုၢ် ခီဂာ်တၢ် သဃီၤဒီး ယရံၤဃိ လီၤ. 17 ဒီးပှၤလုၢ်တၢ်အဒိၣ် လၢအစိာ်ယွၤ အတၢ်အၢၣ်လီၤအီလီၤ အတလါန့ၣ် ဆၢထၢၣ် အိၣ်ကျၢၤဝဲ လၢခိ လၢယၢ်ဒ့ၣ် အသးကံၢ်ပူၤ, ဒီးအံၣ်စရ့လး ခဲလၢာ် ခီဂာ်တၢ် လၢခိလီၤ. ဒီးပှၤဂီၢ်မုၢ် ခီဂာ် ယၢ်ဒ့ၣ် တုၤအလၢာ်လီၤ.

1 ဒီးတုၤ ပှၤဂီၢ်မုၢ် ခီဂာ် ယၢ်ဒ့ၣ် တုၤအလၢာ်ဒီး, တၢ်မၤအသး လၢယွၤ ကတိၤတၢ် ဒီး စီၤယိၤၡူ ဒီးစံးဝဲဒၣ်, 2 ဟံးန့ၢ် ပှၤတဆံခံဂၤ လၢပှၤဂီၢ်မုၢ် အကျါ, တဒူၣ်တဂၤ, တဒူၣ်တဂၤန့ၣ် တက့ၢ်, 3 ဒီးမၤလိာ်အီၤ, ဒီးစံး, ဟံးထီၣ် လၢၢ်တဆံခံဖျၢၣ် လၢယၢ်ဒ့ၣ် အပူၤ, လၢအလီၢ် ဖဲပှၤလုၢ်တၢ်အဒိၣ် အခီၣ်တဖၣ် ဆၢထၢၣ် အိၣ်ကျၢၤန့ၣ် တက့ၢ်, ဒီးသုဘၣ်စိာ်ကွံာ်အီၤ ဒီးသု, ဒီးပာ်လီၤတဲာ်အီၤ လၢတၢ်မံအလီၢ်ပူၤ ဖဲသုကမံ ခဲမုၢ်နၤအံၤလီၤ. 4 ဒီးစီၤယိၤၡူ ကိးန့ၢ် ပှၤတဆံခံဂၤ လၢအကတဲာ်ကတီၤအီၤ လၢပှၤအံၣ်စရ့လးဖိ အကျါ တဒူၣ်တဂၤ, တဒူၣ်တဂၤ, 5 ဒီးစီၤယိၤၡူ စံးဘၣ်အီၤ, ခီဂာ်တၢ် လၢယွၤ သုကစၢ် အတလါ အမဲာ်ညါ လၢယၢ်ဒ့ၣ် အသးကံၢ်ပူၤ, ဒီးဟံးထီၣ် လၢၢ် တဂၤတဖျၢၣ်, တဂၤတဖျၢၣ် ဒီးစိာ် လၢသုဖံဘၣ်ခိၣ်, ဒ်ပှၤအံၣ်စရ့လးဖိ အဒူၣ် အတၢ်ဂံၢ် အသိးန့ၣ် တက့ၢ်, 6 ဒ်သိး တၢ်အံၤ ကကဲထီၣ် တၢ်ပနီၣ် လၢသုကျါ, ဒ်သိး တုၤ သုဖိသုလံၤ သံကွၢ် တၢ်ခဲကိာ်, ဒီး စံး, လၢၢ်တဖၣ်အံၤမ့ၢ် ဒ်လဲၣ်န့ၣ် ဒီး, 7 သုကစံးဆၢ အီၤ, ယၢ်ဒ့ၣ်အထံ ဒီၣ်တဲာ်ကွံာ်အသး လၢယွၤ အတၢ်အၢၣ်လီၤအီလီၤ အတလါ အမဲာ်ညါ, တုၤ အခီဂာ် ယၢ်ဒ့ၣ်ဒီး, ယၢ်ဒ့ၣ်အထံ ဒီၣ်တဲာ်ကွံာ်အသးလီၤ. ဒီး လၢၢ်တဖၣ်အံၤ ကကဲထီၣ် နီၣ်သ့ၣ်နီၣ်ထီၣ်က့ၤ လၢပှၤအံၣ်စရ့လးဖိ အဂီၢ် လီၤထူလီၤယိာ်လီၤ. 8 ဒီးပှၤအံၣ်စရ့လးဖိ မၤဝဲ ဒ်စီၤယိၤၡူ မၤလိာ်တၢ် အသိး, ဒီးဟံးထီၣ် လၢၢ်တဆံခံဖျၢၣ် လၢယၢ်ဒ့ၣ် အသးကံၢ်ပူၤ, ဒ်ယွၤ ကတိၤတၢ် ဒီး စီၤယိၤၡူ အသိး, ဒ်ပှၤအံၣ်စရ့လးဖိ အဒူၣ်တဖၣ် အတၢ်ဂံၢ် အသိး, ဒီးစိာ်ခီဂာ် အီၤ လၢအသိး ဆူတၢ်အလီၢ် ဖဲအမံ, ဒီးပာ်လီၤဝဲ ဖဲန့ၣ်လီၤ. 9 ဒီးစီၤယိၤၡူ ပာ် လၢၢ်ထူၣ်ကလာ် တဆံခံဖျၢၣ် လၢယၢ်ဒ့ၣ် အသးကံၢ်ပူၤ ဖဲအလီၢ် လၢပှၤလုၢ်တၢ်အဒိၣ် လၢအစိာ် တၢ်အၢၣ်လီၤအီလီၤ အတလါ အခီၣ်ဆၢထၢၣ်, ဒီးအိၣ်ဝဲ ဖဲန့ၣ် တုၤ မုၢ်မဆါ တနံၤအံၤလီၤ. 10 အဂ့ၢ်ဒ်အံၤ, ပှၤလုၢ်တၢ်အဒိၣ် လၢအစိာ် တလါန့ၣ် ဆၢထၢၣ် လၢယၢ်ဒ့ၣ် အသးကံၢ်ပူၤ တုၤ ပှၤမၤဝံၤ ကယဲၢ် တၢ် လၢယွၤ မၤလိာ် စီၤယိၤၡူ စံးဘၣ် ပှၤဂီၢ်မုၢ်, ဒ်ကယဲၢ် တၢ် လၢစီၤမိၤၡ့ မၤလိာ် စီၤယိၤၡူ အသိးန့ၣ်, ဒီးပှၤဂီၢ်မုၢ် မၤချ့ချ့, ဒီးခီဂာ်တၢ်လီၤ. 11 ဒီးတုၤ ပှၤဂီၢ်မုၢ် ခီဂာ်ကွံာ် တုၤအလၢာ်ဒီး, တၢ်မၤအသး လၢယွၤ အတလါ, ဒီးပှၤလုၢ်တၢ်အဒိၣ်တဖၣ် ခီဂာ်တၢ် လၢပှၤဂီၢ်မုၢ် အမဲာ်ညါန့ၣ်လီၤ. 12 ဒီးပှၤရူၤဘ့ၣ်ဖိ, ဒီးပှၤကးဖိ, ဒီးပှၤမနၤၡ့ၤဖိ တခီဒူၣ် ခီဂာ်တၢ် အိၣ်ဒီး အစုကဝဲၤ လၢပှၤအံၣ်စရ့လးဖိ အမဲာ်ညါ, ဒ်စီၤမိၤၡ့ ကတိၤတၢ် ဒီးအီၤ အသိးန့ၣ်လီၤ. 13 ပှၤလွံၢ်ကလး ဃၣ်ဃၣ် ကတဲာ်ကတီၤအသး လၢတၢ်ဒုးသုး အဂီၢ်န့ၣ် ခီဂာ်တၢ် လၢယွၤ အမဲာ်ညါ ဆူ တၢ်ဒုးသုး အပူၤ လၢယရံၤဃိ အပျီန့ၣ်လီၤ. 14 တၢ် လၢမုၢ်တနံၤန့ၣ် ယွၤ ပာ်ဒိၣ် စီၤယိၤၡူ လၢအံၣ်စရ့လး ခဲလၢာ် အမဲာ်ညါ, ဒီးအဝဲသ့ၣ် ပျံၤအီၤ, ဒ်အပျံၤ စီၤမိၤၡ့ အသိးန့ၣ် တစိၤဒၣ်အီၤလီၤ. 15 ဒီးယွၤ ကတိၤတၢ် ဒီးစီၤယိၤၡူ, ဒီးစံးဝဲဒၣ်, 16 မၤလိာ် ပှၤလုၢ်တၢ်အဒိၣ် လၢအစိာ် တၢ်အၢၣ်လီၤအီလီၤ အတလါန့ၣ် ဒ်သိး အကဟဲထီၣ် လၢယၢ်ဒ့ၣ် အပူၤန့ၣ် တက့ၢ်. 17 ဒီးစီၤယိၤၡူ မၤလိာ် ပှၤလုၢ်တၢ်အဒိၣ်တဖၣ်န့ၣ်, ဒီးစံးဝဲဒၣ်, ဟဲထီၣ် လၢယၢ်ဒ့ၣ် အပူၤန့ၣ် တက့ၢ်. 18 ဒီးတုၤ ပှၤလုၢ်တၢ်အဒိၣ် လၢအစိာ် ယွၤ အတၢ်အၢၣ်လီၤအီလီၤ အတလါ ဟဲထီၣ် လၢယၢ်ဒ့ၣ် အသးကံၢ်ပူၤ ဝံၤဒီး, ပှၤလုၢ်တၢ်အဒိၣ် အခီၣ်ညါသး ခါထီၣ် လၢခိဒီး, တၢ်မၤအသး လၢယၢ်ဒ့ၣ်အထံ ဟဲက့ၤလီၤ ဆူအလီၢ်, ဒီး လုၣ်ဘၢထံနံၤ ဒ် လၢထံး လၢမကိာ် အသိးန့ၣ်လီၤ. 19 ဒီး လၢလါခီၣ်ထံး, လါထီၣ် ဆံဆဲၣ်နံၤတနံၤန့ၣ် ပှၤဂီၢ်မုၢ် ဟဲထီၣ် လၢယၢ်ဒ့ၣ် အပူၤ, ဒီးသူၣ်ဒဲ လၢကံးလကၤလး အပူၤ လၢယရံၤဃိ အဃၢၤ လၢမုၢ်ထီၣ်တခီလီၤ. 20 ဒီး လၢၢ် တဆံခံဖျၢၣ် လၢအဟံးထီၣ် လၢယၢ်ဒ့ၣ် အပူၤန့ၣ် စီၤယိၤၡူ ပာ်ဝဲ လၢကံးလကၤလး အပူၤလီၤ. 21 ဒီးကတိၤတၢ် ဒီးပှၤအံၣ်စရ့လးဖိ ဒီးစံးဝဲဒၣ်, တုၤ သုဖိသုလံၤ ကသံကွၢ် အပၢ် ခဲကိာ် ဒီးစံး, လၢၢ်တဖၣ်အံၤ မ့ၢ်ဒ်လဲၣ်န့ၣ် ဒီး, 22 သုဘၣ်ဘိးဘၣ်သ့ၣ်ညါ သုဖိသုလံၤ, ဒီးစံး, အံၣ်စရ့လး ဟဲခီဂာ် ယၢ်ဒ့ၣ်အံၤ လၢခိလီၤ. 23 အဂ့ၢ်ဒ်အံၤ, ယွၤ သုကစၢ် မၤလီၤသံးကွံာ် ယၢ်ဒ့ၣ်အထံ လၢသုမဲာ်ညါ တုၤ သုခီဂာ်တၢ်, ဒ်ယွၤ သုကစၢ် မၤပီၣ်လဲၣ် ဆှဲ အသိးန့ၣ်, လၢအမၤလီၤသံးကွံာ် လၢပမဲာ်ညါ တုၤ ပခီဂာ်ကွံာ်, 24 ဒ်သိး ပှၤဟီၣ်ခိၣ်ဖိ ခဲလၢာ် ကသ့ၣ်ညါ ယွၤ အစု အဂ့ၢ်အကျိၤ, လၢအဆူၣ်ဝဲ, ဒ်သိး သုကပျံၤ ယွၤ သုကစၢ် ကိးမုၢ်နံၤမုၢ်နၤဒဲးလီၤ.

1 တုၤ ပှၤအမိၢ်ဖိ အစီၤပၤ ခဲလၢာ် လၢအအိၣ် လၢယၢ်ဒ့ၣ် လၢမုၢ်နုာ်တခီ, ဒီးပှၤကနၤဧၣ်ဖိ လၢအအိၣ် လၢပီၣ်လဲၣ်နံၤ ခဲလၢာ်န့ၣ် နၢ်ဟူဝဲ လၢယွၤ မၤလီၤသံးကွံာ် ယၢ်ဒ့ၣ်အထံ လၢပှၤအံၣ်စရ့လးဖိ အမဲာ်ညါ တုၤ အခီဂာ်ကွံာ်တၢ်ဒီး, တၢ်မၤအသး လၢအသးပှံၢ်လီၤကွံာ်ဝဲ, ဒီးအသး တဆၢထၢၣ်လၢၤဘၣ် လၢအပူၤ လၢပှၤအံၣ်စရ့လးဖိ အဃိန့ၣ်လီၤ. 2 အကတီၢ်ဖဲန့ၣ် ယွၤ စံးဘၣ် စီၤယိၤၡူ, တ့ ဒီလၢၢ်တဖၣ် လၢနဂီၢ်, ဒီးကူးတရံး ပှၤအံၣ်စရ့လးဖိ ခံဘျီတဘျီန့ၣ် တက့ၢ်. 3 ဒီးစီၤယိၤၡူ တ့ ဒီလၢၢ် လၢအဂီၢ်, ဒီးကူးတရံး ပှၤအံၣ်စရ့လးဖိ လၢတၢ်စိခိၣ် ဧၤရလိးလီၤ. 4 ဒီးစီၤယိၤၡူ ကူးတရံးတၢ်, အဂ့ၢ်ဒ်အံၤ, ကယဲၢ် ပှၤဂီၢ်မုၢ်ပိာ်ခွါ လၢအဟဲထီၣ် လၢအဲၤကူပတူး ပှၤသုးဖိ ခဲလၢာ် သံဝဲ လၢပှၢ်မုၢ်ကနၢ လၢကျဲပူၤ, လၢအဟးထီၣ် လၢအဲၤကူပတူး အလီၢ်ခံန့ၣ်လီၤ. 5 ဒီး ကယဲၢ် ပှၤလၢအဟဲထီၣ် ခဲလၢာ်န့ၣ် ဒိးတၢ်ကူးတရံးလီၤ. မ့မ့ၢ် ပှၤလၢအအိၣ်ဖျဲၣ် လၢပှၤမုၢ်ကနၢကျဲပူၤ, လၢအဟးထီၣ်ကွံာ် လၢအဲၤကူပတူး အလီၢ်ခံန့ၣ် တဒိးဘၣ် တၢ်ကူးတရံး နီတဂၤဘၣ်. 6 အဂ့ၢ်ဒ်အံၤ, ပှၤအံၣ်စရ့လးဖိ လဲၤတၢ် အနံၣ် လွံၢ်ဆံ လၢပှၢ်မုၢ်ကနၢ တုၤ ကယဲၢ် ပှၤသုးဖိ လၢအဟးထီၣ်ကွံာ် လၢအဲၤကူပတူး လၢာ်ဝဲလီၤ. အဂ့ၢ်ဒ်အံၤ, တဒိကနၣ်ဘၣ် ယွၤအကလုၢ်ကထါဘၣ်. မ့ၢ် ပှၤလၢယွၤ ဆိၣ်လီၤအသး ဒီးအီၤ လၢအတဒုးနဲၣ်ဘၣ်အီၤ လၢကီၢ်တဘ့ၣ် လၢယွၤ ဆိၣ်တၢ်ဒီး အပၢ်တဖၣ် လၢအကဟ့ၣ်လီၤ ပှၤ, ကီၢ်တဘ့ၣ် လၢအယွၤဝဲ ဒီးတၢ်နုၢ်ထံ ဒီးကနဲစီလီၤ. 7 ဒီးအဖိတဖၣ် လၢအဒုးဂဲၤဆၢထၢၣ် လၢအလီၢ်န့ၣ် စီၤယိၤၡူ ကူးတရံးအီၤ လၢအတဒိးဒံးဘၣ် တၢ်ကူးတရံး အဃိန့ၣ်လီၤ. အဂ့ၢ်ဒ်အံၤ, တဒိးဘၣ် တၢ်ကူးတရံး လၢကျဲပူၤဘၣ်. 8 ဒီးတုၤ အကူးတရံး ပှၤဂီၢ်မုၢ် ခဲလၢာ် ဝံၤဒီး, တၢ်မၤအသး လၢအအိၣ်ဝဲ လၢအလီၢ်ဒၣ်ဝဲ လၢပှၤသူၣ်ဒဲ အလီၢ်ပူၤန့ၣ် တုၤအဘျါက့ၤဝဲလီၤ. 9 ဒီးယွၤ စံးဘၣ် စီၤယိၤၡူ, တၢ် လၢမုၢ်မဆါ တနံၤအံၤ, ယသလ့ၣ်ထီၣ်ကွံာ် ပှၤအဲၤကူပတူး အတၢ်ဒုၣ်ဒွဲၣ် လၢသုလိၤလီၤ. ဒီးတၢ်အလီၢ်တပူၤ အမံၤန့ၣ်မ့ၢ် ကံးလကၤလး တုၤ မုၢ်မဆါ တနံၤအံၤလီၤ. 10 ဒီးပှၤအံၣ်စရ့လးဖိ သူၣ်ဒဲ လၢကံးလကၤလး အပူၤ, ဒီးမၤဘူၣ်လဲၤကပာ် လၢလါထီၣ် တဆံလွံၢ်နံၤ လၢမုၢ်ဟါ, လၢယရံၤဃိ အပျီန့ၣ်လီၤ. 11 ဒီးအီၣ်ဝဲ လၢကီၢ်အဘုလီၢ်လံၤ လၢမုၢ်ဆ့ၣ်ထီၣ်တနံၤ လၢဘူၣ်လဲၤကပာ် အလီၢ်ခံန့ၣ်, ကိၣ် တအိၣ်ဘၣ် ဒီးကိၣ်မံၣ်ဘ့ၣ်ဘၣ်တဖၣ်, ဒီးဘုဝဲာ်အသးန့ၣ် လၢမုၢ်တနံၤဃီလီၤ. 12 ဒီးအီၣ်ဝဲ လၢကီၢ်အဘုလီၢ်လံၤ အလီၢ်ခံ, လၢမုၢ်ဆ့ၣ်ထီၣ်တနံၤန့ၣ် မၤနၤ အိၣ်ကတီၢ်ဝဲလီၤ. ဒီးပှၤအံၣ်စရ့လးဖိ တန့ၢ်လၢၤဘၣ် မၤနၤဘၣ်. မ့မ့ၢ်အအီၣ် ကီၢ်ကနၤဧၣ် အတၤသၣ် လၢတနံၣ်န့ၣ်လီၤ. 13 ဒီးတုၤ စီၤယိၤၡူ အိၣ်ဝဲ လၢယရံၤဃိန့ၣ် တၢ်မၤအသး လၢအကျ့ထီၣ် အမဲာ်, ဒီးကွၢ်တၢ်, ဒီးကွၢ်ကွၢ်, ပှၤဆၢထၢၣ် လၢအမဲာ်ညါ အိၣ်ဒီး အနးဘ့ၣ်ထီၣ်အသး လၢအစုပူၤ, ဒီးစီၤယိၤၡူ လဲၤထီၣ်ဆူ အအိၣ်, ဒီးစံး လၢအီၤ, နအိၣ်လၢပဂီၢ်, နအိၣ်လၢပဒုၣ်ပဒါ အဂီၢ်လဲၣ်. 14 ဒီးစံးဝဲဒၣ်, တမ့ၢ်ဘၣ်. မ့ၢ်ယဟဲ ခဲကနံၣ်အံၤ ဒ်ယွၤ အတၢ်သုးမုၢ်အခိၣ်လီၤ. ဒီးစီၤယိၤၡူ ထိၣ်လီၤပှီၤအသး လၢဟီၣ်ခိၣ်, ဒီးဘါထီၣ်, ဒီးစံး လၢအီၤ, ယကစၢ် ကစံးဘၣ် အခ့အပှၤ ဒ်လဲၣ်. 15 ဒီးယွၤ အသုးမုၢ်အခိၣ် တဂၤန့ၣ် စံးဘၣ် စီၤယိၤၡူ, ဃ့ၣ်လီၤကွံာ် နခီၣ်ဖံး လၢနခီၣ် တက့ၢ်, အဂ့ၢ်ဒ်အံၤ, တၢ်အလီၢ် ဖဲနဆၢထၢၣ်န့ၣ် စီဆှံဝဲလီၤ. စီၤယိၤၡူ မၤဝဲ ဒ်န့ၣ်လီၤ.

1 (ဒီးယရံၤဃိန့ၣ် ဘၣ် တၢ်မၤတံာ်ဃာ်အီၤ သတံးကလာ် လၢပှၤအံၣ်စရ့လးဖိ အဃိလီၤ. ပှၤတဟးထီၣ်ဘၣ်, ဒီးပှၤတလဲၤနုာ်ဘၣ်.) 2 ဒီးယွၤ စံးဘၣ် စီၤယိၤၡူ, ကွၢ်, ယဟ့ၣ်လီၤ ယရံၤဃိ, ဒီး အစီၤပၤ, ဒီးအသုးဖိ, ပှၤအဂံၢ်ဆူၣ်အဘါဆူၣ်တဖၣ် လၢနစုပူၤလီၤ. 3 ဒီးသုဘၣ်ကဝီၤဃာ် ဝ့ၢ်, ပှၤသုးဖိ ခဲလၢာ်, ဒီးလဲၤတရံး ဝ့ၢ် တဘျီလီၤ. သုဘၣ်မၤ ဒ်န့ၣ် ဃုနံၤလီၤ. 4 ဒီးပှၤလုၢ်တၢ်အဒိၣ် နွံဂၤ ဘၣ်စိာ် ကွဲၤသးခု နွံဖျၢၣ်, လၢတလါ အမဲာ်ညါ, ဒီးနွံနံၤတနံၤန့ၣ် သုဘၣ်လဲၤ တရံး ဝ့ၢ်န့ၣ် နွံဘျီ ဒီးပှၤလုၢ်တၢ်အဒိၣ် ဘၣ်အူ ကွဲၤလီၤ. 5 ဒီးတုၤ အအူသဖှိ တၢ်ယံာ် လၢကွဲၤသးခု, ဒီးတုၤ သုနၢ်ဟူ ကွဲၤအသီၣ် ဒီး, တၢ်ကမၤအသး လၢပှၤဂီၢ်မုၢ် ကကိးပသူထီၣ် ဒီးတၢ်သီၣ်ဖးဒိၣ်, ဒီးဝ့ၢ်အခိၣ်ဒူ ကလီၤဃံၤလီၤပၢၤဝဲ, ဒီးပှၤဂီၢ်မုၢ် ကလဲၤထီၣ်, တဂၤ ဖဲအလီၢ်စၢၢ်ဆၢ လၢအမဲာ်ညါ စုာ်စုာ် ကိးဂၤဒဲးလီၤ. 6 ဒီးစီၤနိၣ် အဖိခွါ စီၤယိၤၡူ ကိးန့ၢ် ပှၤလုၢ်တၢ်အဒိၣ်တဖၣ် ဒီးစံးဘၣ်အီၤ, ဟံးထီၣ် တၢ်အၢၣ်လီၤအီလီၤ အတလါ, ဒီးပှၤလုၢ်တၢ်အဒိၣ် နွံဂၤ ဘၣ်စိာ် ကွဲၤသးခု နွံဖျၢၣ် လၢယွၤ အတလါ အမဲာ်ညါလီၤ. 7 ဒီးစံးဘၣ် ပှၤဂီၢ်မုၢ်န့ၣ်, လဲၤတၢ် ဒီးလဲၤတရံး ဝ့ၢ်န့ၣ် တက့ၢ်, ဒီးပှၤ လၢအအိၣ် ဒီးအစုကဝဲၤန့ၣ် မ်အလဲၤတၢ် လၢယွၤအတလါ အမဲာ်ညါန့ၣ် တက့ၢ်. 8 ဒီးတုၤ စီၤယိၤၡူ ကတိၤတၢ် ဒီးပှၤဂီၢ်မုၢ် ဝံၤဒီး, တၢ်မၤအသး လၢပှၤလုၢ်တၢ်အဒိၣ် နွံဂၤ စိာ် ကွဲၤသးခု နွံဖျၢၣ်တဖၣ်န့ၣ် လဲၤတၢ် လၢယွၤအမဲာ်ညါ, အူထီၣ် ကွဲၤ ဒီး ယွၤ အတၢ်အၢၣ်လီၤအီလီၤ အတလါန့ၣ် ပိာ်အခံလီၤ. 9 ဒီးပှၤအိၣ်ဒီး အစုကဝဲၤတဖၣ် လဲၤဝဲ လၢပှၤလုၢ်တၢ်အဒိၣ် လၢအအူကွဲၤ အမဲာ်ညါ, ဒီးပှၤဂီၢ်မုၢ် လဲၤဝဲ လၢတလါ အလီၢ်ခံန့ၣ်လီၤ. ပှၤလုၢ်တၢ်အဒိၣ် လဲၤတၢ်, ဒီးအူ ကွဲၤန့ၣ်လီၤ. 10 ဒီးစီၤယိၤၡူ မၤလိာ် ပှၤဂီၢ်မုၢ်, ဒီးစံးဝဲဒၣ်, သုတကိးပသူထီၣ် ဒီးမၤ တၢ်သီၣ် လၢသုကလုၢ် နီတမံၤ တဂ့ၤ, ဒီး တၢ်ကတိၤ တဘၣ်ထီၣ်ဖျဲး လၢသုထးခိၣ် တုၤလီၤ လၢမုၢ်တနံၤ လၢယကမၤလိာ်သု ဒ်သိး သုကကိးပသူထီၣ်န့ၣ် နီတဘီဘၣ်. တုၤနုၤတစု သုကကိးပသူထီၣ်လီၤ. 11 ဒီးယွၤအတလါန့ၣ် လဲၤတရံး ဝ့ၢ်န့ၣ်လီၤ. လဲၤတရံး တဘျီ, ဒီးဟဲက့ၤကဒါက့ၤဆူပှၤသူၣ်ဒဲအလီၢ်, ဒီး အိၣ်လၢမုၢ်နၤ လၢပှၤသူၣ်ဒဲ အလီၢ်ပူၤလီၤ. 12 ဒီးမုၢ်ဆ့ၣ်ထီၣ်န့ၣ် စီၤယိၤၡူ ဂဲၤဆၢထၢၣ် ဂီၤဂီၤ, ဒီးပှၤလုၢ်တၢ်အဒိၣ်တဖၣ် ဟံးထီၣ် ယွၤ အတလါ, 13 ပှၤလုၢ်တၢ်အဒိၣ် နွံဂၤ စိာ် ကွဲၤသးခု နွံဖျၢၣ် လၢယွၤအတလါ အမဲာ်ညါန့ၣ် လဲၤတၢ် တထံၣ်ဃီ, ဒီးအူ ကွဲၤ, ဒီးပှၤအိၣ်ဒီး အစုကဝဲၤတဖၣ်န့ၣ် လဲၤဝဲ လၢအမဲာ်ညါ လီၤ. မ့မ့ၢ် ပှၤဂီၢ်မုၢ် လဲၤဝဲ လၢယွၤအတလါ အလီၢ်ခံ လီၤ. ပှၤလုၢ်တၢ်အဒိၣ် လဲၤဝဲ, ဒီးအူ ကွဲၤန့ၣ်လီၤ. 14 ဒီးခံနံၤတနံၤန့ၣ် လဲၤတရံး ဝ့ၢ်န့ၣ် တဘျီ, ဒီးဟဲက့ၤကဒါက့ၤဆူ ပှၤသူၣ်ဒဲ အလီၢ်ပူၤလီၤ. ဒီးမၤဝဲ ဒ်န့ၣ်သိး ဃုနံၤလီၤ. 15 ဒီးတၢ်မၤအသး လၢနွံနံၤတနံၤန့ၣ် ပှၤဂဲၤဆၢထၢၣ် ဂီၤဂီၤ လၢမုၢ်ဆ့ၣ်ဝါ ဃၣ်ဃၣ်, ဒီးလဲၤတရံး ဝ့ၢ်န့ၣ် ဒ်န့ၣ်သိး နွံဘျီလီၤ. 16 ဒီးတၢ်မၤအသး လၢနွံဘျီတဘျီန့ၣ် တုၤ ပှၤလုၢ်တၢ်အဒိၣ်တဖၣ် အူ ကွဲၤ ဒီး, စီၤယိၤၡူ စံးဘၣ် ပှၤဂီၢ်မုၢ်, ကိးပသူထီၣ် တက့ၢ်. အဂ့ၢ်ဒ်အံၤ, ယွၤ ဟ့ၣ်လီၤ ဝ့ၢ် လၢသုလံ. 17 ဒီးဝ့ၢ်န့ၣ် ကဘၣ် တၢ်ဆိၣ်အၢ, အဝဲန့ၣ် ဒီး ကယဲၢ် တၢ်အိၣ်လၢအပူၤ လၢယွၤ အဃိလီၤ. ပှၤကမူဒံး ထဲ ပှၤဃဲသဲမုၣ် နီၢ်ရၤဃး, ဒီး ကယဲၢ် ပှၤလၢအအိၣ်ဒီးအီၤ လၢဟံၣ်ပူၤန့ၣ်လီၤ. အဂ့ၢ်ဒ်အံၤ, ပာ်ခူသူၣ် ကလူးတဖၣ် လၢတၢ်မၢလီၤအီၤန့ၣ်လီၤ. 18 ဒီးပလီၢ် သုသး လၢတၢ်ဘၣ်ဆိၣ်အၢ သပှၢ်တၢၢ် တက့ၢ်. တုၤ သုဟံးန့ၢ် တၢ်ဆိၣ်အၢ, ဒီးမၢ ပှၤအံၣ်စရ့လး သူၣ်ဒဲအလီၢ် ကဲထီၣ် တၢ်ဆိၣ်အၢ, ဒီးမၤကိၢ်မၤဂီၤ အီၤ ဒီး, သုကကဲထီၣ် ဘၣ်ဖုး တၢ်ဆိၣ်အၢသုဝဲလီၤ. 19 မ့မ့ၢ် ကျိၣ်ဧိၤစ့ဧိၤ, ဒီးထူဧိၤလွဲဧိၤ, ဒီးလီခီတိၢ်, ဒီးလီခီထး ခဲလၢာ်န့ၣ်မ့ၢ် တၢ်စီဆှံ လၢယွၤ အဂီၢ်လီၤ. တၢ်တဖၣ်န့ၣ် ဘၣ်ဟဲနုာ် လၢယွၤအတၢ်ပာ်ဖှိၣ် အလီၢ်ပူၤလီၤ. 20 ဒီးပှၤကိးပသူထီၣ်, ဒီးအူ ကွဲၤ, ဒီးတုၤ ပှၤဂီၢ်မုၢ် နၢ်ဟူ ကွဲၤအသီၣ် ဒီး, ပှၤဂီၢ်မုၢ် ကိးပသူထီၣ် လၢတၢ်သီၣ်ဖးဒိၣ် ဒီးတၢ်မၤအသး လၢဝ့ၢ်ခိၣ်ဒူ လီၤဃံၤလီၤပၢၤ, ဒီးပှၤဂီၢ်မုၢ် လဲၤနုာ် လၢဝ့ၢ်ပူၤ, တဂၤ စၢၢ်ဆၢ လၢအမဲာ်ညါ စုာ်စုာ် ကိးဂၤဒဲး, ဒီးမၤန့ၢ်ဝ့ၢ်လီၤ. 21 ဒီးမၤဟးဂူာ်ဟးဂီၤ ကယဲၢ် တၢ်အိၣ်လၢဝ့ၢ်ပူၤ လၢပိာ်ခွါ ဒီးပိာ်မုၣ်, ပှၤအသးစၢ် ဒီးပှၤသးပှၢ်, ဒီးဂီၤဘုၣ်ဂီၤဖံး, ဒီးသိ ဒီးမဲာ်တဲးလဲး, ဒီးကသ့ၣ်ယီၤ, လၢနးအကနၣ် ခဲလၢာ်လီၤ. 22 မ့မ့ၢ် စီၤယိၤၡူ စံးဘၣ် ပှၤခံဂၤ လၢအကွၢ်ဟုၣ် ကီၢ်န့ၣ်, လဲၤနုာ် လၢပှၤဃဲသဲမုၣ် အဟံၣ်ပူၤ, ဒီးဟဲစိာ် ဖဲန့ၣ် ပိာ်မုၣ်န့ၣ်, ဒီး ကယဲၢ် တၢ်အိၣ်ဒီးအီၤ, ဒ်သုဆိၣ်တၢ် ဒီးအီၤ အသိးန့ၣ် တက့ၢ်. 23 ဒီးဖိၣ်သၣ်ခွါ လၢအကွၢ်ဟုၣ်တၢ်တဖၣ်န့ၣ်, လဲၤနုာ်, ဒီးဟဲက့ၤစိာ် နီၢ်ရၤဃး, ဒီးအပၢ်, ဒီးအမိၢ်, ဒီးအဒီပုၢ်ဝဲၢ်တဖၣ်, ဒီး ကယဲၢ် တၢ် လၢအအိၣ်ဒီးအီၤ, ဒီးဟဲက့ၤစိာ် အဘူးအတံၢ် ခဲလၢာ်, ဒီးပာ်အီၤ လၢအံၣ်စရ့လး သူၣ်ဒဲအလီၢ် လၢခိလီၤ. 24 ဒီးဆူးထီၣ်ကွံာ် ဝ့ၢ်, ဒီး ကယဲၢ် တၢ်အိၣ်လၢအပူၤ လၢမ့ၣ်အူလီၤ. ထဲအဒၢနုာ် ကျိၣ်ဧိၤစ့ဧိၤ, ဒီးထူဧိၤလွဲဧိၤ ဒီးလီခီထူ, ဒီးလီခီတိၢ်, ဒီးလီခီထး လၢယွၤအဟံၣ် အတၢ်ပာ်ဖှိၣ် အလီၢ်ပူၤန့ၣ်လီၤ. 25 ဒီးစီၤယိၤၡူ ဒုးမူဒံး ပှၤဃဲသဲမုၣ် နီၢ်ရၤဃး, ဒီးအပၢ် အပှၤဟံၣ်ဖိ, ဒီး ကယဲၢ် တၢ်အိၣ်ဒီးအီၤလီၤ. ဒီးပိာ်မုၣ် တဂၤန့ၣ် အိၣ်ဝဲဆိးဝဲ လၢအံၣ်စရ့လး အကျါ တုၤ မုၢ်မဆါ တနံၤအံၤလီၤ. အဂ့ၢ်ဒ်အံၤ, ပာ်ခူသူၣ် ကလူးတဖၣ် လၢစီၤယိၤၡူ မၢလီၤဝဲ ဒ်သိး အကကွၢ်ဟုၣ် ယရံၤဃိန့ၣ်လီၤ. 26 ဒီးအကတီၢ်ဖဲန့ၣ် စီၤယိၤၡူ ဒုးဆိၣ်တၢ်, ဒီးစံးဝဲဒၣ်, ပှၤလၢအဂဲၤဆၢထၢၣ်, ဒီးတ့က့ၤ ဝ့ၢ် ယရံၤဃိ တဂၤန့ၣ် မ်အဘၣ် တၢ်ဆိၣ်အၢ လၢယွၤအမဲာ်ညါ တက့ၢ်. ကပာ် အခီၣ်ထံးတဖၣ် လၢအဖိဝဲၢ်ကိ, ဒီးကသူၣ်ထီၣ် အပဲတရီ လၢအဖိသဒါလီၤ. 27 ဒီးယွၤ အိၣ်ဒီး စီၤယိၤၡူ, ဒီးအမံၤ ဟူထီသါလီၤ လၢကီၢ် ဒီကီၢ်ညါ အပူၤန့ၣ်လီၤ.

1 မ့မ့ၢ် ပှၤအံၣ်စရ့လးဖိ မၤကမၣ်တၢ် လၢတၢ်ဘၣ် တၢ်ဆိၣ်အၢ တမံၤ အပူၤန့ၣ်လီၤ. အဂ့ၢ်ဒ်အံၤ, စီၤဧၤကၣ်, စီၤကၢ်မံၤ အဖိခွါ, စီၤစးဘဒံၤ အဖိခွါ, စီၤစ့ရၤ အဖိခွါ ပှၤယူဒၤ တဒူၣ်ဖိ တဂၤ ဟံးန့ၢ် တၢ်ဘၣ်တၢ်ဆိၣ်အၢန့ၣ်လီၤ. ဒီးယွၤအသးထီၣ် ကဲၤထီၣ်ဘၣ် ပှၤအံၣ်စရ့လးဖိလီၤ. 2 ဒီးစီၤယိၤၡူ မၢလီၤ ပှၤကညီ လၢယရံၤဃိ ဆူဂဲ လၢအအိၣ်ဝဲ လၢဘ့ၤသအၤဝ့ၣ် အဃၢၤ လၢဘ့ၤသ့လး မုၢ်ထီၣ် တခီ ဒီးကတိၤတၢ် ဒီးအီၤ ဒီးစံးဝဲဒၣ်, လဲၤထီၣ် ဒီးကွၢ်ဟုၣ် ထံဧိၤကီၢ်ဧိၤန့ၣ် တက့ၢ်. ဒီးပှၤတဖၣ်န့ၣ် လဲၤထီၣ်ဝဲ ဒီး ကွၢ်ဟုၣ်ဝဲန့ၣ်လီၤ. 3 ဒီးဟဲက့ၤကဒါက့ၤဆူ စီၤယိၤၡူ အအိၣ်, ဒီးစံးဘၣ် အီၤ, ဒုးလဲၤထီၣ် ပှၤဂီၢ်မုၢ် ခဲလၢာ် တဂ့ၤ, မ့မ့ၢ် ပှၤခံကထိ သၢကထိန့ၣ် ဒုးလဲၤထီၣ် ကျီကွံာ်အီၤ လၢဂဲန့ၣ် တက့ၢ်. ဒုးလဲၤ ပှၤဂီၢ်မုၢ် ခဲလၢာ်ဆူန့ၣ် တဂ့ၤ. အဂ့ၢ်ဒ်အံၤ, အဝဲသ့ၣ်တဖၣ်န့ၣ်မ့ၢ် စှၤဂၤလီၤ. 4 ဒီးပှၤသၢကထိ ဃၣ်ဃၣ် လၢပှၤဂီၢ်မုၢ် အကျါန့ၣ် လဲၤထီၣ်ဝဲ, ဒီးဃ့ၢ်ထီၣ်ကွံာ်ဝဲ လၢပှၤဂဲဖိ အမဲာ်ညါလီၤ. 5 ဒီးပှၤဂဲဖိ ကျီကွံာ် ပှၤသၢဆံဃုဂၤ ဃၣ်ဃၣ် လၢအကျါ လီၤ. အဂ့ၢ်ဒ်အံၤ, လူၤအီၤ လၢဝ့ၢ်အပဲတရီ အမဲာ်ညါ ပၢၢ်လၢၡဘၤရံၣ်, ဒီးကျီကွံာ်အီၤ လၢတၢ်လီၤဘံ အလီၢ်န့ၣ်လီၤ. ဒီးပှၤဂီၢ်မုၢ် အသးပှံၢ် လီၤကွံာ်, ဒီးမၤသး ဒ်ထံ အသိးန့ၣ်လီၤ. 6 ဒီးစီၤယိၤၡူ ဖှီ အဆ့, ဒီးထိၣ်လီၤပှီၤအသး လၢဟီၣ်ခိၣ် လၢယွၤ အတလါ အမဲာ်ညါ တုၤ မုၢ်ဟါလီၤ, အဝဲဒၣ်, ဒီးအံၣ်စရ့လး အသူၣ်က့သးပှၢ်, ဒီးပာ် ဟီၣ်ခိၣ် အကမူၣ် လၢအခိၣ် အဖီခိၣ်လီၤ. 7 ဒီးစီၤယိၤၡူ စံးဝဲဒၣ်, အၣ်လါ, ကစၢ်ယွၤဧၢ, နဒုးခီဂာ် ပှၤဂီၢ်မုၢ် လၢယၢ်ဒ့ၣ် ဒ်သိး နကဟ့ၣ်လီၤကွံာ် ပှၤ လၢပှၤအမိၢ်ဖိ အစုပူၤ လၢအကမၤဟးဂီၤ ပှၤ မ့ၢ်အဘၣ်မနုၤလဲၣ်. မ်ပသူၣ်မံပသးမံတ့ၢ်, ဒီးပအိၣ်ပဆိးတ့ၢ် လၢယၢ်ဒ့ၣ် ဝၢ်ဘးခီန့ၣ် တက့ၢ်, 8 ကစၢ်ဧၢ, တုၤ အံၣ်စရ့လး ဃၣ်ဒူၣ်ချၢ အသး လၢအဒုၣ်အဒါ အမဲာ်ညါဒီး, ယကစံး ဒ်လဲၣ်. 9 အဂ့ၢ်ဒ်အံၤ, ပှၤကနၤဧၣ်ဖိ, ဒီးပှၤကီၢ်ဖိ ခဲလၢာ် ကနၢ်ဟူ, ဒီးကကဝီၤဃာ်ပှၤ, ဒီးကဒီၣ်တဲာ် ပမံၤ လၢဟီၣ်ခိၣ်ချၢ, ဒီးနကမၤ တၢ်ဒိၣ် နမံၤန့ၣ် ဒ်လဲၣ်. 10 ဒီးယွၤ စံးဘၣ် စီၤယိၤၡူ, ဂဲၤဆၢထၢၣ်နဲ, နထိၣ်လီၤပှီၤနသး ဘၣ်မနုၤလဲၣ်. 11 အံၣ်စရ့လး မၤလံ တၢ်ဒဲးဘး, ဒီးလုၣ်သ့ၣ်ခါပတာ်လံ ယတၢ်အၢၣ်လီၤအီလီၤ လၢယမၤလိာ်အီၤလံ. အဂ့ၢ်ဒ်အံၤ, ဟံးန့ၢ် တၢ်ဘၣ်ဆိၣ်အၢ, ဒီး ဟုၣ်တၢ်, ဒီးလီတၢ် စ့ၢ်ကီး, ဒီးပာ်ဝဲ လၢအတၢ်ဖိတၢ်လံၤဒၣ်ဝဲ အကျါလီၤ. 12 ဒီးပှၤအံၣ်စရ့လးဖိ ဆၢထၢၣ် လၢအဒုၣ်အဒါ အမဲာ်ညါ တသ့ဘၣ်. ဃၣ်ဒူၣ်ချၢ အသး လၢအဒုၣ်အဒါ အမဲာ်ညါလီၤ. အဂ့ၢ်ဒ်အံၤ, ဘၣ် တၢ်ဆိၣ်အၢဝဲလီၤ. ဒီးသုမ့ၢ် တမၤဟးဂီၤဘၣ် တၢ်ဘၣ်ဆိၣ်အၢ တမံၤ လၢသုကျါ ဘၣ်ဒီး, ယ တအိၣ်လၢၤဘၣ် ဒီးသုဘၣ်. 13 ဂဲၤဆၢထၢၣ် မၤစီဆှံ ပှၤဂီၢ်မုၢ်, ဒီးစံး, မၤစီဆှံ သုသး လၢခဲဂီၤကိာ် အဂီၢ်န့ၣ် တက့ၢ်. အဂ့ၢ်ဒ်အံၤ, ယွၤ အံၣ်စရ့လး အကစၢ် စံးဝဲ ဒ်အံၤ, တၢ်ဘၣ်ဆိၣ်အၢ အိၣ်ဝဲ လၢနကျါ တမံၤ, အံၣ်စရ့လးဧၢ, သုတချုး ဟံးထီၣ်ကွံာ်ဒံးဘၣ် တၢ်ဘၣ်ဆိၣ်အၢ လၢသုကျါန့ၣ် ဒီး, နဆၢထၢၣ် လၢနဒုၣ်နဒါ အမဲာ်ညါ တသ့ဘၣ်. 14 ဒီး လၢမုၢ်ဂီၢ်န့ၣ် တၢ်ကဒုးဟဲသုဝဲ ဒ်သုဒူၣ်တဖၣ် အသိးန့ၣ်, ဒီးတၢ်ကမၤအသး လၢပှၤတဒူၣ် လၢယွၤ ကဟံးန့ၢ်အီၤန့ၣ် ကဟဲ ဒ်အဒူၣ်တဖၣ် အသိး, ဒီးပှၤတဒူၣ် လၢယွၤကဟံးန့ၢ်အီၤန့ၣ် ကဟဲ ဒ်အပှၤဟံၣ်ဖိ အသိး, ဒီးပှၤဟံၣ်ဖိ လၢယွၤ ကဟံးန့ၢ်အီၤန့ၣ် ကဟဲ တဂၤဘၣ်တဂၤလီၤ. 15 ဒီးတၢ်ကမၤအသး လၢပှၤ လၢအဘၣ် တၢ်ဟံးန့ၢ် အီၤ အိၣ်ဒီး တၢ်ဘၣ်ဆိၣ်အၢ တမံၤ တဂၤန့ၣ် ကဘၣ် တၢ်ဆူးထီၣ်ကွံာ်အီၤ လၢမ့ၣ်အူ, အဝဲဒၣ်, ဒီး ကယဲၢ် တၢ် လၢအအိၣ်ဒီးအီၤလီၤ. အဂ့ၢ်ဒ်အံၤ, လုၣ်သ့ၣ်ခါပတာ် ယွၤ အတၢ်အၢၣ်လီၤအီလီၤ, ဒီးမၤ တၢ်ဟးဂီၤ လၢအံၣ်စရ့လး အကျါလီၤ. 16 ဒီးမုၢ်ဆ့ၣ်ထီၣ်န့ၣ် စီၤယိၤၡူ ဂဲၤဆၢထၢၣ် ဂီၤဂီၤ, ဒီး ဒုးဟဲ အံၣ်စရ့လး ဒ်အဒူၣ်တဖၣ် အသိးန့ၣ်, ဒီးတၢ်ဟံးန့ၢ် ယူဒၤအဒူၣ်လီၤ. 17 ဒီးဒုးဟဲ ယူဒၤအဟံၣ်တဖၣ်, ဒီးတၢ်ဟံးန့ၢ် ပှၤစ့ရၤဖိ အဟံၣ်လီၤ. ဒီးဒုးဟဲ ပှၤစ့ရၤဖိ အပှၤဟံၣ်ဖိ တဂၤဘၣ်တဂၤ, တဂၤဘၣ်တဂၤ, ဒီးတၢ်ဟံးန့ၢ် စီၤစးဘဒံၤလီၤ. 18 ဒီးဟဲစိာ် အပှၤဟံၣ်ဖိ တဂၤဘၣ်တဂၤ, ဒီးတၢ်ဟံးန့ၢ် စီၤဧၤကၣ်, စီၤကၢ်မံၤ အဖိခွါ, စီၤစးဘဒံၤ အဖိခွါ, စီၤစ့ရၤ အဖိခွါ, ယူဒၤ အဒူၣ်ဖိတဂၤလီၤ. 19 ဒီးစီၤယိၤၡူ စံးဘၣ် စီၤဧၤကၣ်, ယဖိခွါဧၢ, ဟ့ၣ်လၤကပီၤ လၢယွၤ အံၣ်စရ့လး အကစၢ်, ဒီးတဲလီၤကျဲၤလီၤတၢ် လၢအီၤ, ဒီးစံးဘၣ်လၢ်ယၤ တၢ် လၢနမၤန့ၣ် တက့ၢ်. ပာ်ခူသူၣ်တၢ် ဒီးယၤ တဂ့ၤ. 20 ဒီးစီၤဧၤကၣ် စံးဆၢ စီၤယိၤၡူ ဒီးစံးဝဲဒၣ်, မ့ၢ်မး ယမၤကမၣ်ဘၣ်လံ ယွၤ, အံၣ်စရ့လး အကစၢ်လံ, ဒီးဒ်တၢ်အံၤတၢ်နုၤ ယမၤလံလီၤ. 21 ဒီးယထံၣ်ဘၣ် လၢတၢ်ဂုာ်န့ၢ် အကျါ လၢဆ့ဘၤဘူၤလိၣ် အဂ့ၤ တဘ့ၣ်, ဒီးစ့ ၡက့လး ခံကယၤ, ဒီးထူတဘိ လီၤတယၢၢ် ၡက့လး ယဲၢ်ဆံ ဒီးယသးကွံအီၤ, ဒီးယဟံးန့ၢ်အီၤလီၤ. ကွၢ်ကွၢ် အိၣ်ခူသူၣ်ဝဲ လၢဟီၣ်ခိၣ်လာ် လၢယဒဲ အသးကံၢ်ပူၤ, ဒီးစ့န့ၣ် အိၣ်လၢအဖီလာ်လီၤ. 22 ဒီးစီၤယိၤၡူ မၢလီၤ ကလူးတဖၣ်, ဒီးအဝဲသ့ၣ် ဃ့ၢ်ဆူ ဒဲပူၤ, ဒီးကွၢ်ကွၢ်, အိၣ်ခူသူၣ်ဝဲ လၢအဒဲပူၤ, ဒီးစ့ အိၣ်လၢအဖီလာ်လီၤ. 23 ဒီးဟံးန့ၢ်ဝဲ လၢဒဲ အသးကံၢ်ပူၤ, ဒီး ဟဲစိာ်ဝဲဆူ စီၤယိၤၡူ, ဒီးဆူ ပှၤအံၣ်စရ့လးဖိ ခဲလၢာ် အအိၣ် ဒီးပာ်လီၤဝဲ လၢယွၤအမဲာ်ညါလီၤ. 24 ဒီးစီၤယိၤၡူ, ဒီးအံၣ်စရ့လး ခဲလၢာ် အိၣ်ဒီးအီၤန့ၣ် ဟံးန့ၢ် စီၤစ့ရၤ အဖိခွါ စီၤဧၤကၣ်, ဒီးကျိၣ်ဧိၤစ့ဧိၤ, ဒီးဆ့ တဘ့ၣ်, ဒီးထူတဘိ, ဒီး အဖိခွါတဖၣ်, ဒီးအဖိမုၣ်မုၣ်တဖၣ်, ဒီးအဂီၤဘုၣ်ဂီၤဖံး, ဒီးအကသ့ၣ်ယီၤ, ဒီး အသိ ဒီးမဲာ်တဲးလဲး, ဒီးအဒဲ, ဒီး ကယဲၢ် တၢ်အိၣ်ဒီး အီၤ, ဒီးဟဲစိာ်ဝဲဆူ ကစၢၢ်ကဆူး ဧၤကိၢ်လီၤ. 25 ဒီးစီၤယိၤၡူ စံးဝဲဒၣ်, နမၤကိၢ်မၤဂီၤပှၤ မ့ၢ်အဘၣ်မနုၤလဲၣ်. ယွၤကမၤကိၢ်မၤဂီၤနၤ လၢမုၢ်မဆါ တနံၤအံၤလီၤ. ဒီးအံၣ်စရ့လး ခဲလၢာ် ကွံာ်အီၤ လၢမ့ၣ်အူလီၤ. ဒီးကွံာ် အီၤ လၢလၢၢ် ဝံၤဒီး, ဆူးထီၣ်ကွံာ်အီၤ လၢမ့ၣ်အူလီၤ. 26 ဒီးပာ်ဖှိၣ်တၢ် လၢအဖီခိၣ် လၢလၢၢ် တပူဖးဒိၣ် တုၤ မုၢ်မဆါ တနံၤအံၤလီၤ. ဒီးယွၤ ဃၣ်ကွံာ် လၢအသးထီၣ်ဆူၣ်န့ၣ်လီၤ. မၤသးဒ်န့ၣ်ဒီး တၢ်ကိးအလီၢ်ဖဲန့ၣ် အမံၤ လၢကစၢၢ်ကဆူး ဧၤကိၢ်န့ၣ် တုၤ မုၢ်မဆါ တနံၤအံၤလီၤ.

1 ဒီးယွၤ စံးဘၣ် စီၤယိၤၡူ, ပျံၤတၢ် တဂ့ၤ, ဘၣ်ယိၣ်တၢ် တဂ့ၤ, ဟံးန့ၢ် ပှၤသုးဖိ ခဲလၢာ် ဒီးနၤ, ဒီးဂဲၤဆၢထၢၣ် လဲၤထီၣ်ဆူ ဂဲန့ၣ် တက့ၢ်. ကွၢ်, ယဟ့ၣ်လီၤ ဂဲ အစီၤပၤ, ဒီးအပှၤဂီၢ်မုၢ်, ဒီးအဝ့ၢ်, ဒီးအထံအကီၢ် လၢနစုပူၤလီၤ. 2 နကမၤ ဂဲ ဒီး အစီၤပၤ, ဒ်နမၤ ယရံၤဃိ ဒီး အစီၤပၤ အသိးလီၤ. ထဲအတၢ်ဖိတၢ်လံၤ, ဒီးအဆၣ်ဖိကီၢ်ဖိ အဒၢတဖၣ်န့ၣ် သုကဟံးန့ၢ် လၢတၢ်ဂုာ်န့ၢ် လၢသုဂီၢ်ဒၣ်သုဝဲလီၤ. ပာ်နဲ လၢပှၤခိးခူသူၣ် လၢဝ့ၢ် အဂီၢ် လၢအချၢဃံန့ၣ် တက့ၢ်. 3 ဒီးစီၤယိၤၡူ ဂဲၤဆၢထၢၣ်, ဒီးပှၤသုးဖိ ခဲလၢာ် ဒ်သိး အကလဲၤထီဒါဘၣ် ဂဲ, ဒီးစီၤယိၤၡူ ဃုထၢ ပှၤသုးဖိ ပှၤအဆူၣ် သၢကလး, ဒီးမၢလီၤအီၤ လၢမုၢ်နၤ. 4 ဒီးမၤလိာ် အီၤ ဒီးစံးဝဲဒၣ်, ကွၢ်, သုဘၣ်ခိးခူသူၣ် လၢဝ့ၢ်ဃၢၤ လၢဝ့ၢ်ချၢဃံန့ၣ်လီၤ. လဲၤတၢ်စၢၢ်တလၢၢ် ဒီးဝ့ၢ်န့ၣ် တဂ့ၤ, ဒီးအိၣ်ကတဲာ်ကတီၤ သုသး ခဲလၢာ် တက့ၢ်. 5 ဒီးယဲဒၣ် ဒီး ကယဲၢ် ပှၤလၢအအိၣ်ဒီးယၤ ခဲလၢာ် ကသုးဘူးပသး ဆူဝ့ၢ်ပူၤ, ဒီးတၢ်ကမၤအသး တုၤအကဲထီဒါပှၤ ဒ် လၢသီ အသိးဒီး, ပကဃ့ၢ်တၢ် လၢအမဲာ်ညါ. 6 (အဂ့ၢ်ဒ်အံၤ, ကဟဲထီဒါပှၤ) တုၤ ပထုးထီၣ်အီၤ လၢဝ့ၢ်ပူၤန့ၣ်လီၤ. အဂ့ၢ်ဒ်အံၤ, ကစံးဝဲ, အဝဲသ့ၣ် ဃ့ၢ်တၢ် လၢပမဲာ်ညါ ဒ် လၢအခီၣ်ထံး အသိးလီၤန့ၣ်, ဒီးပ ကဃ့ၢ်တၢ် လၢအမဲာ်ညါလီၤ. 7 ဒီးသုဘၣ် ဂဲၤဆၢထၢၣ် လၢတၢ်ခိးခူသူၣ် အလီၢ်ပူၤ ဒီးမၤန့ၢ်ဆူၣ် ဝ့ၢ်န့ၣ်လီၤ. အဂ့ၢ်ဒ်အံၤ, ယွၤ သုကစၢ် ကဟ့ၣ်လီၤကွံာ်အီၤ လၢသုစုပူၤလီၤ. 8 ဒီးတုၤ သုမၤန့ၢ်ဝ့ၢ် ဝံၤဒီး တၢ်ကမၤအသး လၢသုဘၣ် ဆူးထီၣ် ဝ့ၢ် လၢမ့ၣ်အူလီၤ. ဒ်ယွၤ အတၢ်မၤလိာ် အသိးန့ၣ် သုဘၣ်မၤ လီၤ. ကွၢ်, ယမၤလိာ်လံသုလံ. 9 ဒီးစီၤယိၤၡူ မၢလီၤအီၤ, ဒီးအဝဲသ့ၣ် လဲၤ အိၣ်ဝဲ လၢတၢ်ခိးခူသူၣ် အလီၢ်, ဒီးအိၣ်ဝဲ လၢဘ့ၤသ့လး ဒီးဂဲ အဘၢၣ်စၢၤ လၢမုၢ်နုာ်တခီလီၤ. မ့မ့ၢ် စီၤယိၤၡူ အိၣ်ဝဲ သီတနၤကျၢၤ လၢမုၢ်နၤတနၤန့ၣ် လၢပှၤဂီၢ်မုၢ် အကျါလီၤ 10 ဒီးမုၢ်ဆ့ၣ်ထီၣ်န့ၣ် စီၤယိၤၡူ ဂဲၤဆၢထၢၣ် ဂီၤဂီၤ, ဒီး ဂံၢ် ပှၤဂီၢ်မုၢ်, ဒီးလဲၤထီၣ် အဝဲဒၣ်, ဒီးပှၤအံၣ်စရ့လးဖိ အပှၤသူၣ်က့သးပှၢ် ဆူပှၤဂဲဖိ အမဲာ်ညါလီၤ. 11 ဒီးပှၤဂီၢ်မုၢ် ခဲလၢာ်, ပှၤသုးဖိ လၢအအိၣ်ဒီးအီၤ, လဲၤထီၣ်, ဒီး သုးဘူးအသး, ဒီးလဲၤတုၤ လၢဝ့ၢ် အမဲာ်ညါ, ဒီးသူၣ်ဒဲ လၢဂဲ အကလံၤစိးတခီလီၤ. ဒီးကစၢၢ်ကဆူး အိၣ်ဝဲ လၢအဝဲသ့ၣ်တဖၣ် ဒီးဂဲ အဘၢၣ်စၢၤန့ၣ်လီၤ. 12 ဒီးဟံးန့ၢ်ဝဲ လၢပှၤယဲၢ်ကထိ ဃၣ်ဃၣ်, ဒီးပာ်လီၤ အီၤ ဒ်သိး အကခိးခူသူၣ် လၢဘ့ၤသ့လး ဒီး ဂဲ အဘၢၣ်စၢၤ လၢဝ့ၢ် လၢမုၢ်နုာ်တခီလီၤ. 13 ဒီးပာ်လီၤ ပှၤဂီၢ်မုၢ်, ပှၤသုးမုၢ် ခဲလၢာ် လၢအအိၣ် လၢဝ့ၢ် လၢကလံၤစိးတခီ, ဒီးပှၤခိးခူသူၣ်တၢ်တဖၣ် လၢဝ့ၢ် လၢမုၢ်နုာ်တခီလီၤ. ဒီးစီၤယိၤၡူ လဲၤဝဲ လၢမုၢ်နၤတနၤန့ၣ် လၢကစၢၢ်ကဆူး အသးကံၢ်ပူၤန့ၣ်လီၤ. 14 ဒီးတုၤ ဂဲ အစီၤပၤ ထံၣ်ဘၣ်ဝဲ ဒီး, တၢ်မၤအသး လၢအမၤ ချ့ချ့, ဒီးမုၢ်ဆ့ၣ်ထီၣ်န့ၣ် ဂဲၤဆၢထၢၣ် ဂီၤဂီၤ, ဒီးပှၤဝ့ၢ်ဖိ ဟးထီၣ် ဒ်သိး အကဒုးတၢ် ဒီးအံၣ်စရ့လး, တုၤ အသ့ၣ်အဆၢဖး အကတီၢ် ဘၣ်ဝဲ, အဝဲဒၣ် ဒီး အပှၤဂီၢ်မုၢ် ခဲလၢာ်လီၤ. ဘၣ်ဆၣ်ဒီး တသ့ၣ်ညါဘၣ် လၢပှၤခိးခူသူၣ်တဖၣ် လၢအထီဒါအီၤ အိၣ်ဝဲ လၢဝ့ၢ် အချၢဃံဘၣ်. 15 ဒီးစီၤယိၤၡူ, ဒီးအံၣ်စရ့လး ခဲလၢာ် ပာ်အသး ဒ်အဃၣ် လၢအမဲာ်ညါ အသိးန့ၣ်, ဒီးဃ့ၢ်ဝဲ လၢပှၢ်မုၢ်ကနၢ အကျဲတဘိလီၤ. 16 ဒီးတၢ် ကိးန့ၢ် ကယဲၢ် ပှၤအိၣ်လၢဂဲပူၤ ဒ်သိး အကလူၤတၢ်, ဒီးအဝဲသ့ၣ် လူၤ စီၤယိၤၡူ, ဒီးဘၣ်တၢ်ထုးန့ၢ် အီၤ လၢဝ့ၢ်ပူၤလီၤ. 17 ဒီးပှၤကညီ လၢအတဟးထီၣ် ပိာ် အံၣ်စရ့လး အခံ တအိၣ်ဘၣ် လၢဂဲပူၤ ဒီး လၢဘ့ၤသ့လး အပူၤ နီတဂၤဘၣ်, ဒီးပာ်လီၤတဲာ် ဝ့ၢ် အိၣ်အိးထီၣ်အသး, ဒီးလူၤ အံၣ်စရ့လးလီၤ. 18 ဒီးယွၤ စံးဘၣ် စီၤယိၤၡူ, ယူာ်ထီၣ် ဘီ လၢအအိၣ် လၢနစုပူၤ တဘိ ဆူဂဲန့ၣ် တက့ၢ်. အဂ့ၢ်ဒ်အံၤ, ယကဟ့ၣ်လီၤအီၤ လၢနစုပူၤလီၤ. ဒီးစီၤယိၤၡူ ယူာ်ထီၣ် ဘီ လၢအစုပူၤ တဘိန့ၣ် ဆူဝ့ၢ်န့ၣ်လီၤ. 19 ဒီးပှၤခိးခူသူၣ်တၢ်တဖၣ် ဂဲၤဆၢထၢၣ် ချ့ချ့ လၢအလီၢ်ပူၤ, ဒီးတုၤ အဝဲဒၣ် ယူာ်ထီၣ် အစုဒီး, ဃ့ၢ်ဝဲ, ဒီး လဲၤနုာ် လၢဝ့ၢ်ပူၤ ဒီးမၤန့ၢ်ဝဲ, ဒီးဆူးထီၣ်ဝဲ လၢမ့ၣ်အူ ချ့ချ့လီၤ. 20 ဒီးတုၤ ပှၤဂဲဖိ ဃၣ်အသး ဆူအလီၢ်ခံ, ဒီး ကွၢ်တၢ်ဒီး, ကွၢ်ကွၢ်, ဝ့ၢ်အမ့ၣ်အူ ခုၣ်ထီၣ်ဆူ မူခိၣ်, ဒီး အဝဲသ့ၣ် ဃ့ၢ်ဝဲဆူ အံၤတခီ ဆူန့ၣ်တခီ တသ့ဘၣ်, ဒီးပှၤ လၢအဃ့ၢ်တၢ် ဆူ ပှၢ်မုၢ်ကနၢတဖၣ်န့ၣ် ဃၣ်ကဒါက့ၤဝဲဆူ ပှၤလူၤအီၤ အဖီခိၣ်လီၤ. 21 ဒီးတုၤ စီၤယိၤၡူ, ဒီး အံၣ်စရ့လး ခဲလၢာ် ထံၣ် လၢပှၤခိးခူသူၣ်တၢ်တဖၣ် မၤန့ၢ်တ့ၢ် ဝ့ၢ် ဒီးဝ့ၢ်အမ့ၣ်အူ ခုၣ်ထီၣ်ဝဲ ဒီး, ဃၣ်အသး, ဒီး မၤသံ ပှၤဂဲဖိလီၤ. 22 ဒီးအဝဲသ့ၣ်တဖၣ်န့ၣ် ဟးထီၣ် လၢဝ့ၢ်ပူၤ ထီဒါအီၤလီၤ. ဒီးအိၣ်ဝဲ လၢအံၣ်စရ့လး အသးကံၢ်ပူၤ, အဝဲသ့ၣ် အိၣ်လၢအအံၤတခီ, ဒီးအဝဲသ့ၣ် အိၣ်လၢအန့ၣ်တခီ, ဒီးကျီကွံာ်အီၤ တုၤ ပှၤတအိၣ်လီၤတဲာ်ဘၣ်, ဒီးတပူၤတဖျဲးဘၣ် နီတဂၤဘၣ်. 23 ဒီးဖီၣ်န့ၢ် ဂဲ အစီၤပၤ သမူဝဲ, ဒီးဟဲစိာ်အီၤဆူ စီၤယိၤၡူ အအိၣ်လီၤ. 24 ဒီးတၢ်မၤအသး လၢအံၣ်စရ့လး မၤသံ ပှၤဂဲဖိ ခဲလၢာ် လၢတၢ်ပျီပူၤ, လၢပှၢ်မုၢ်ကနၢ ဖဲအလူၤအီၤ, ဒီးတုၤအလီၤဃံၤ လၢနးအကနၣ် အဖီခိၣ် ခဲလၢာ် ဒီး, ပှၤအံၣ်စရ့လးဖိ က့ၤက့ၤဆူ ဂဲပူၤ, ဒီးကျီတၢ် လၢနးအကနၣ်လီၤ. 25 ဒီးပှၤ လၢအလီၤဃံၤ လၢမုၢ်တနံၤ ခဲလၢာ် ပိာ်မုၣ်ဂ့ၤဂ့ၤ, ပိာ်ခွါဂ့ၤဂ့ၤ, အိၣ် တကလး ခံကထိ, ပှၤဂဲဖိပိာ်ခွါ ခဲလၢာ်လီၤ. 26 အဂ့ၢ်ဒ်အံၤ, စီၤယိၤၡူ တထုးကဒါက့ၤဘၣ် အစု လၢအယူာ်ထီၣ် ဘီတဘိန့ၣ် တုၤ အမၤဟးဂီၤကွံာ် ပှၤဂဲဖိ ခဲလၢာ်လီၤ. 27 ထဲဆၣ်ဖိကီၢ်ဖိ အဒၢ, ဒီးဝ့ၢ် အတၢ်ဖိတၢ်လံၤန့ၣ် အံၣ်စရ့လး ဟံးန့ၢ်ဝဲ လၢတၢ်ဂုာ်န့ၢ် လၢအဂီၢ်ဒၣ်ဝဲ, ဒ်ယွၤအကလုၢ်ကထါ လၢအမၤလိာ် စီၤယိၤၡူ အသိးန့ၣ်လီၤ. 28 ဒီးစီၤယိၤၡူ ဆူးထီၣ်ကွံာ် ဂဲ လၢမ့ၣ်အူ, ဒီးပာ်အီၤ လၢတၢ်ပူ အထူအယိာ်, တၢ်အိၣ်သယုၢ် တုၤ မုၢ်မဆါ တနံၤအံၤလီၤ. 29 ဒီးဘျးထီၣ် ဂဲ အစီၤပၤ လၢသ့ၣ်လိၤ တုၤ မုၢ်ဟါလီၤ ဒီး တုၤ မုၢ်လီၤနုာ် ဒီး, စီၤယိၤၡူ မၤလိာ်ဝဲ လၢပှၤကဟံးလီၤ အစိၣ် လၢသ့ၣ်လိၤ, ဒီးကွံာ်တ့ၢ်အီၤ ဆူဝ့ၢ် အပဲတရီ အခီၣ်ထံး, ဒီးမၤထီၣ် ဖဲန့ၣ် လၢလၢၢ်တပူဖးဒိၣ်လီၤ. အိၣ်ဝဲ တုၤ မုၢ်မဆါ တနံၤအံၤလီၤ. 30 တုၤနုၤတစု စီၤယိၤၡူ မၤထီၣ် တၢ်လုၢ်လီၢ် လၢယွၤ အံၣ်စရ့လး အကစၢ် အဂီၢ်, လၢကစၢၢ် ဧ့ၤဘါလး အလိၤ, 31 ဒ်ယွၤအခ့အပှၤ စီၤမိၤၡ့ မၤလိာ် ပှၤအံၣ်စရ့လးဖိ အသိးန့ၣ်, ဒ်တၢ်ကွဲးအသး လၢစီၤမိၤၡ့ အလံာ်တၢ်သိၣ်တၢ်သီ အပူၤ အသိးန့ၣ်, တၢ်လုၢ်လီၢ် လၢလၢၢ်ဒီဖျၢၣ်တဖၣ်, လၢပှၤတယူာ်ထီၣ်ဘၣ် ထး လၢအလိၤဘၣ်, ဒီးလုၢ် တၢ်လုၢ်မ့ၣ်အူ လၢယွၤ အဂီၢ် လၢအဖီခိၣ်, ဒီးလုၢ် တၢ်လုၢ်မၤဃူမၤဖိးလီၤ. 32 ဒီးကွဲးဝဲ လၢလၢၢ် အလိၤ လၢစီၤမိၤၡ့ အတၢ်သိၣ်တၢ်သီ လၢအကွဲးဝဲ လၢပှၤအံၣ်စရ့လးဖိ အမဲာ်ညါန့ၣ်လီၤ. 33 ဒီးအံၣ်စရ့လး ခဲလၢာ်, ဒီးအပှၤသူၣ်က့သးပှၢ်, ဒီးအပှၤကွဲးလံာ်, ဒီးအပှၤစံၣ်ညီၣ်ကွီၢ်တဖၣ်န့ၣ် ဆၢထၢၣ်ဝဲ လၢတလါ အဃၢၤ လၢအံၤတခီ, ဒီး လၢန့ၣ်တခီ, လၢပှၤလုၢ်တၢ်အဒိၣ်, ပှၤလ့ၤဝံဖိ လၢအစိာ် ယွၤ အတၢ်အၢၣ်လီၤ အတလါ အမဲာ်ညါ, ပှၤတခီဘီမုၢ်ဖိမ့ၢ်ဂ့ၤ ဒီးပှၤအိၣ်ဖျဲၣ် လၢအကျါမ့ၢ်ဂ့ၤ, ဒီးပှၤတဝာ်န့ၣ် အိၣ်ဝဲ လၢကစၢၢ် ကရံးစံၣ် အမဲာ်ညါ, ဒီးပှၤအတဝာ်န့ၣ် အိၣ်ဝဲ လၢကစၢၤ ဧ့ၤဘါလး အမဲာ်ညါ, ဒ်ယွၤအခ့အပှၤ စီၤမိၤၡ့ မၤလိာ်တ့ၢ် လၢအခီၣ်ထံး အသိး, ဒ်သိး အကဆိၣ်ဂ့ၤ အံၣ်စရ့လး အပှၤဂီၢ်မုၢ်လီၤ. 34 လၢခံက့ၤဒီး ဖးဝဲ ကယဲၢ် တၢ်သိၣ်တၢ်သီ အတၢ်ကတိၤ ခဲလၢာ်, တၢ်ဆိၣ်ဂ့ၤတဖၣ်, ဒီးတၢ်ဆိၣ်အၢတဖၣ် ဒ်ကယဲၢ် တၢ်ကွဲးအသး လၢလံာ်တၢ်သိၣ်တၢ်သီ အပူၤ အသိးန့ၣ်လီၤ. 35 တၢ်ကတိၤ လၢစီၤမိၤၡ့ မၤလိာ်ဝဲ လၢစီၤယိၤၡူ တဖးဘၣ်ဝဲ လၢအံၣ်စရ့လး အတၢ်အိၣ်ဖှိၣ် အမဲာ်ညါ, အိၣ်ဒီး ပိာ်မုၣ်ပိာ်မၢၤ, ဒီးဖိဒံဖိသၣ်, ဒီးပှၤတခီဘီမုၢ်ဖိ လၢအလဲၤတၢ် လၢအကျါတဖၣ်, တအိၣ်ဘၣ် နီတထံၣ်ဘၣ်.

1 ဒီးတုၤ စီၤပၤ ခဲလၢာ် အိၣ်လၢယၢ်ဒ့ၣ် လၢအံၤတခီ, လၢကစၢၢ်ကလိ, ဒီး လၢကစၢၢ်ကဆူး, ဒီး လၢပီၣ်လဲၣ်ဖးဒိၣ် အဃၢၤ ခဲလၢာ် သဃီၤဒီး လဘၤနိၣ်, ပှၤဃ့ၤသးဖိ, ဒီးပှၤအမိၢ်ဖိ, ဒီးပှၤကနၣ်ဧၣ်ဖိ ဒီးပှၤပရးစၤဖိ, ဒီးပှၤဃံၤဝံဖိ, ဒီးပှၤယဘူၣ်ဖိသ့ၣ်တဖၣ်န့ၣ် နၢ်ဟူတၢ် ဒီး, 2 တၢ်မၤအသး လၢအအိၣ်ဖှိၣ်ရိဖှိၣ် အသး တဖျၢၣ်ဃီ, ဒ်သိး အကဒုးသု ဒီး စီၤယိၤၡူ, ဒီးအံၣ်စရ့လးလီၤ. 3 ဒီးတုၤ ပှၤကံးဘိၣ်ဖိ နၢ်ဟူတၢ် လၢစီၤယိၤၡူ မၤ ယရံၤဃိ, ဒီးဂဲ ဒီး, 4 အဝဲသ့ၣ် မၤဝဲ စ့ၢ်ကီး ဒီးလီတၢ်, ဒီးလဲၤဝဲ, ဒီးပာ်အသး လၢတၢ်အကလူး, ဒီးစိာ်ဝဲ ဒီး ထၢၣ်လီၢ်လံၤ လၢအကသ့ၣ်ယီၤ အလိၤ, ဒီးစပံးထံ အထၢၣ် တၢ်ဖံးလီၢ်လံၤ ဒီးယာ်ဝဲ, ဒီးဘိၣ်ထီၣ်အသး, 5 ဒီးခီၣ်ဖံး လီၢ်လံၤ ဆးကျးအသး လၢအခီၣ်လိၤ, ဒီးကူသိးဝဲ ဒီး အကူအသိးလီၢ်လံၤ ဒီး ကယဲၢ် ကိၣ် လၢအတၢ်အီၣ် အကျါန့ၣ် ဃ့ဝဲ, ဒီးကုၤထီၣ်ဝဲလီၤ. 6 ဒီးလဲၤဝဲဆူ စီၤယိၤၡူ အအိၣ် လၢပှၤသူၣ်ဒဲအလီၢ် လၢကံးလကၤလး အပူၤ, ဒီးစံးဘၣ်အီၤ ဒီးပှၤအံၣ်စရ့လး အပှၤကညီတဖၣ်, ပဟဲ လၢထံယံၤကီၢ်ယံၤ, ဒီးခဲကနံၣ်အံၤ, အၢၣ်လီၤအီလီၤ တၢ်အၢၣ်လီၤအီလီၤ ဒီးပှၤ တက့ၢ်. 7 ဒီးအံၣ်စရ့လး အပှၤကညီ စံးဘၣ် ပှၤဃံၤဝံၤဖိ, ဘၣ်တဘၣ် သုအိၣ်သုဆိး လၢပကျါလီၤ. ဒီးပကအၢၣ်လီၤအီလီၤ တၢ်အၢၣ်လီၤအီလီၤ ဒီးသု ဒ်လဲၣ်. 8 ဒီးအဝဲသ့ၣ် စံးဘၣ် စီၤယိၤၡူ, ပဝဲဒၣ်အံၤ ပမ့ၢ် နခ့နပှၤ လီၤ. ဒီးစီၤယိၤၡူ စံးဘၣ်အီၤ, သုမ့ၢ်မတၤတဖၣ်လဲၣ်, ဒီးသုဟဲ လၢလဲၣ်. 9 ဒီးစံးဘၣ်အီၤ, နခ့နပှၤဟဲ လၢကီၢ်တဘ့ၣ် ယံၤယံၤကလဲာ် လၢယွၤ နကစၢ် အမံၤ အဃိလီၤ. အဂ့ၢ်ဒ်အံၤ, ပနၢ်ဟူ အကစီၣ်, ဒီး ကယဲၢ် အမၤတၢ် လၢအဲၤကူပတူး အပူၤ, 10 ဒီး ကယဲၢ် အမၤ ပှၤအမိၢ်ဖိ အစီၤပၤ ခံဂၤ လၢအအိၣ် လၢယၢ်ဒ့ၢ် ဝၢ်ဘးခီ, လၢဃ့ၡဘိၣ် အစီၤပၤ စံဃိၣ်, ဒီးဘၤၡၣ် အစီၤပၤ ဧိာ် လၢအအိၣ်ဝဲ လၢဧၤၡၤတြိးန့ၣ်လီၤ. 11 ဒီးပှၤသူၣ်က့သးပှၢ်, ဒီး ကယဲၢ် ပထံဖိကီၢ်ဖိ ခဲလၢာ် ကတိၤတၢ် ဒီးပှၤ, ဒီးစံးဝဲဒၣ်, ဟံးန့ၢ် တၢ်အီၣ်တၢ်အီ လၢသုလဲၤတၢ် အဂီၢ်, ဒီးလဲၤသဂၢၢ်အီၤ, ဒီးစံးဘၣ်အီၤ, ပဝဲဒၣ်အံၤ, ပမ့ၢ် သုခ့သုပှၤလီၤ. ဒီးခဲကနံၣ်အံၤ အၢၣ်လီၤအီလီၤ တၢ်အၢၣ်လီၤအီလီၤ ဒီးပှၤ တက့ၢ်. 12 ပကိၣ်အံၤ ကိၢ်ဝဲ ဒီးပဟံးန့ၢ်အီၤ လၢပဟံၣ်ပူၤ လၢပတၢ်အီၣ် အဂီၢ် လၢမုၢ်တနံၤ လၢပဟးထီၣ်, ဒ်သိး ပကဟဲ ဆူသုအိၣ် လီၤ. မ့မ့ၢ်ခဲကနံၣ်အံၤ ကွၢ်ကွၢ်, ဃ့ဝဲ, ဒီးကုၤထီၣ်ဝဲ လီၤ. 13 ဒီးစပံးထံ အထၢၣ်တၢ်ဖံးအံၤ အသီ ဒီးပမၤပှဲၤအီၤ လီၤ. ဒီးကွၢ်ကွၢ်, ယာ်ဝဲလီၤ. ဒီးပကူပသိး ဒီးပခီၣ်ဖံးအံၤ လီၢ်လံၤဝဲ လၢပကျဲယံၤမး အဃိလီၤ. 14 ဒီးပှၤကညီတဖၣ်န့ၣ် ဟံးန့ၢ် အတၢ်အီၣ် တနီၤ, ဒီးတသံကွၢ်တၢ် လၢယွၤ အထးခိၣ်ဘၣ်. 15 ဒီးစီၤယိၤၡူ မၤ တၢ်ဃူတၢ်ဖိး ဒီးအီၤ, ဒီးအၢၣ်လီၤအီလီၤတၢ် ဒီးအီၤ, လၢအကဒုးမူဒံးအီၤလီၤ. ဒီးတၢ်အိၣ်ဖှိၣ် အပဒိၣ်တဖၣ်န့ၣ် ဆိၣ်တၢ် ဒီးအီၤလီၤ. 16 ဒီးအၢၣ်လီၤအီလီၤတၢ် ဒီးအီၤ အလီၢ်ခံန့ၣ် ပူၤကွံာ် သၢနံၤဒီး, တၢ်မၤအသး လၢအနၢ်ဟူဝဲ လၢအမ့ၢ် ပှၤအိၣ်လၢအဃၢၤ, ဒီးအိၣ်ဝဲဆိးဝဲ လၢအကျါလီၤ. 17 ဒီးပှၤအံၣ်စရ့လးဖိ လဲၤတၢ်, ဒီးသၢနံၤတနံၤန့ၣ် တုၤဝဲ လၢအဝ့ၢ်တဖၣ်န့ၣ်လီၤ. ဒီးအဝ့ၢ်တဖၣ်န့ၣ်မ့ၢ် ကံးဘိၣ်, ဒီးကဖံရၤ, ဒီးဘအ့ရိး, ဒီးကံးရယးယဧၤရံၣ်လီၤ. 18 ဒီးပှၤအံၣ်စရ့လးဖိ တကျီသံဘၣ် အီၤဘၣ်. အဂ့ၢ်ဒ်အံၤ, တၢ်အိၣ်ဖှိၣ် အပဒိၣ်တဖၣ် ဆိၣ်တၢ် ဒီးအီၤ လၢယွၤ, အံၣ်စရ့လး အကစၢ် အမဲာ်ညါလီၤ. ဒီးပှၤအိၣ်ဖှိၣ် ခဲလၢာ် ကဒူးကဒ့ၣ်တၢ် လၢပဒိၣ်တဖၣ် အလိၤလီၤ. 19 ဒီး ကယဲၢ် ပဒိၣ်တဖၣ်န့ၣ် စံးဘၣ် တၢ်အိၣ်ဖှိၣ် ခဲလၢာ်, ပဆိၣ်တၢ် ဒီးအီၤ လၢယွၤ အံၣ်စရ့လး အကစၢ် အမဲာ်ညါ လီၤ. ဒီးခဲကနံၣ်အံၤ ပထိးအီၤ တသ့ဘၣ်. 20 ဒီးပကမၤ အီၤ လၢတၢ်အံၤ, ပကဒုးမူဒံးအီၤ ဒ်သိး တၢ်သးထီၣ် အသု တဘၣ် ပှၤ လၢတၢ်ဆိၣ် လၢပဆိၣ်တၢ် ဒီးအီၤ အဃိ တဂ့ၤန့ၣ်လီၤ. 21 ဒီးပဒိၣ်တဖၣ်န့ၣ် စံး လၢအဂ့ၢ်အကျိၤန့ၣ်, ကမူဒံးဒၣ်ဝဲ တက့ၢ်. ဘၣ်ဆၣ်ဒီး မ်အကဲထီၣ် ပှၤကူာ်သ့ၣ်မုၣ်, ဒီးပှၤဒၢၣ်ထံ လၢတၢ်အိၣ်ဖှိၣ် ခဲလၢာ် အဂီၢ် ဒ်ပဒိၣ်တဖၣ် ကတိၤတၢ် အသိးန့ၣ် တက့ၢ်. 22 ဒီးစီၤယိၤၡူ ကိးန့ၢ် အီၤ, ဒီးစံးဘၣ်အီၤ, တုၤ သုအိၣ်ဘူး ဒီးပှၤ ဒီးသုစံး, ပအိၣ် ယံၤယံၤကလဲာ် ဒီးသုန့ၣ်, ဒီး သုလီန့ၢ်ပှၤ မ့ၢ်အဘၣ်မနုၤလဲၣ်. 23 ဒီးခဲကနံၣ်အံၤ သုဘၣ် တၢ်ဆိၣ်အၢလီၤ. ဒီး လၢသုကကဲကုၢ်, ဒီးပှၤကူာ်သ့ၣ်မုၣ်, ဒီးပှၤဒၢၣ်ထံ လၢယကစၢ် အဟံၣ် အဂီၢ်န့ၣ် သု တပူၤဖျဲးဘၣ် နီတဂၤဘၣ်. 24 ဒီးအဝဲသ့ၣ် စံးဆၢ စီၤယိၤၡူ, ဒီးစံးဝဲဒၣ်, အဂ့ၢ်ဒ်အံၤ, ပှၤစံးဘၣ်တဲဘၣ် နခ့နပှၤ လၢယွၤ နကစၢ် မၤလိာ် အခ့အပှၤ စီၤမိၤၡ့, လၢအကဟ့ၣ်လီၤ သု လၢကီၢ် ဒီဘ့ၣ်ညါ, ဒီး လၢအကမၤဟးဂီၤ ပှၤကီၢ်ဖိ ခဲလၢာ် လၢသုမဲာ်ညါ လီၤ. ဒီးပဘၣ်ယိၣ်တၢ် လၢပသးသမူ အဂီၢ် ဒိၣ်ဒိၣ်ကလဲာ် လၢသုဃိ, ဒီးပမၤ တၢ်အံၤတမံၤလီၤ. 25 ဒီးခဲကနံၣ်အံၤ ကွၢ်ကွၢ်, ပအိၣ်လၢနစုပူၤ ဒ်သိး နကမၤ ပှၤ ဒ်တၢ်အဂ့ၤအတီ လၢနမဲာ်ညါ အသိးန့ၣ်လီၤ. 26 ဒီးအဝဲဒၣ် မၤအီၤ ဒ်န့ၣ်, ဒီးမၤပူၤမၤဖျဲးအီၤ ဒီးပှၤအံၣ်စရ့လးဖိ အစုပူၤ, ဒီးအဝဲသ့ၣ် တမၤသံဘၣ်အီၤဘၣ်. 27 ဒီးတၢ် လၢမုၢ်တနံၤန့ၣ် စီၤယိၤၡူ ပာ်အီၤ လၢပှၤကူာ်သ့ၣ်မုၣ်, ဒီးပှၤဒၢၣ်ထံ လၢတၢ်အိၣ်ဖှိၣ် အဂီၢ်, ဒီး လၢယွၤအတၢ်လုၢ်လီၢ် အဂီၢ် ဖဲအလီၢ် အိၣ်လၢအကဃုထၢဝဲ တုၤ မုၢ်မဆါ တနံၤအံၤလီၤ.

1 ဒီးတုၤ ယရူၤၡလ့ၣ် အစီၤပၤ အဒိၤနံၤစ့ဒ့း နၢ်ဟူဝဲ လၢစီၤယိၤၡူ မၤန့ၢ် ဂဲ ဒီး မၤဟးဂီၤကွံာ်အီၤ, ဒ်အမၤ ယရံၤဃိ ဒီး အစီၤပၤ အသိး မၤ ဂဲ ဒီး အစီၤပၤ ဒ်န့ၣ်အသိး, ဒီး လၢပှၤကံးဘိၣ်ဖိ မၤဃူမၤဖိး ဒီးပှၤအံၣ်စရ့လးဖိ, ဒီး အိၣ်ဝဲ လၢအကျါန့ၣ် ဒီး, 2 တၢ်မၤအသး လၢအပျံၤဝဲဖုးဝဲ ဒိၣ်မးလီၤ. အဂ့ၢ်ဒ်အံၤ, ကံးဘိၣ် မ့ၢ်ဝ့ၢ်ဖးဒိၣ် တဖျၢၣ်, ဒ်စီၤပၤ အဝ့ၢ်တဝ့ၢ် အသိး, ဒီး ဒိၣ်န့ၢ် ဂဲ တက့ၢ်, ဒီးအပှၤကညီ ခဲလၢာ်န့ၣ်မ့ၢ် ပှၤအဆူၣ်လီၤ. 3 ဒီးယရူၤၡလ့ၣ် အစီၤပၤ အဒိၤနံၤစ့ဒ့း မၢလီၤတၢ် ဆူဃ့ဘြိၣ် အစီၤပၤ ဟိဟၣ်, ဒီးယၢ်မူသး အစီၤပၤ ပံးရၣ် ဒီး လၤကံၣ် အစီၤပၤ ယၤဖံ, ဒီးဧ့းကလိၣ် အစီၤပၤ ဒဘံၢ်, ဒီးစံးဝဲဒၣ်, 4 ဟဲဆူယအိၣ်, ဒီးမၤစၢၤယၤ ဒ်သိးပကကျီကွံာ် ကံးဘိၣ်န့ၣ် တက့ၢ်, အဂ့ၢ်ဒ်အံၤ, မၤဃူမၤဖိး ဒီး စီၤယိၤၡူ, ဒီးပှၤအံၣ်စရ့လးဖိလီၤ. 5 ဒီးပှၤအမိၢ်ဖိ အစီၤပၤ ယဲၢ်ဂၤ, ယရူၤၡလ့ၣ် အစီၤပၤ တဂၤ, ဃ့ဘြိၣ် အစီၤပၤ တဂၤ, ယၢ်မူသး အစီၤပၤ တဂၤ, လၤကံၣ် အစီၤပၤ တဂၤ, ဧ့းကလိၣ် အစီၤပၤ တဂၤ, အိၣ်ဖှိၣ်ရိဖှိၣ်, ဒီးလဲၤထီၣ်, အဝဲသ့ၣ် ဒီးအပှၤသုးမုၢ် ခဲလၢာ်, ဒီးသူၣ်ဒဲ လၢကံးဘိၣ် အမဲာ်ညါ, ဒီးဒုးတၢ် ဒီး အီၤလီၤ. 6 ဒီးကံးဘိၣ် အပှၤကညီ မၢလီၤတၢ်ဆူ စီၤယိၤၡူ အအိၣ်, ဖဲပှၤသူၣ်ဒဲအလီၢ် လၢကံးလကၤလး, ဒီးစံးဝဲဒၣ်, ပာ်စၢ်လီၤ နစု လၢနခ့နပှၤ အဂီၢ် တဂ့ၤ, ဟဲထီၣ်ဆူ ပအိၣ် ချ့ချ့, ဒီးအုၣ်က့ၤခီၣ်က့ၤ ပှၤ ဒီးမၤစၢၤ ပှၤ တက့ၢ်. အဂ့ၢ်ဒ်အံၤ, ပှၤအမိၢ်ဖိ အစီၤပၤ ခဲလၢာ် လၢအအိၣ်အဆိး လၢကစၢၢ်ကလိန့ၣ် အိၣ်ဖှိၣ်ရိဖှိၣ် ထီဒါလံ ပှၤလံ. 7 ဒီးစီၤယိၤၡူ လဲၤထီၣ် လၢကံးလကၤလး, အဝဲဒၣ် ဒီး, ပှၤသုးဖိ ခဲလၢာ် အိၣ်ဒီးအီၤ, ဒီး ကယဲၢ် ပှၤအဆူၣ် ခဲလၢာ် လီၤ. 8 ဒီးယွၤ စံးဘၣ် စီၤယိၤၡူ, ပျံၤအီၤ တဂ့ၤ, အဂ့ၢ်ဒ်အံၤ ယဟ့ၣ်လီၤလံအီၤ လၢနစုပူၤလံ. ပှၤအိၣ်လၢအကျါ တဆၢထၢၣ်ဘၣ် လၢနမဲာ်ညါ နီတဂၤဘၣ်. 9 ဒီးစီၤယိၤၡူ လဲၤဘၣ်အီၤ သတူၢ်ကလာ် (လဲၤထီၣ် လၢကံးလကၤလး သီတနၤကျၢၤ)လီၤ. 10 ဒီးယွၤ မၤဃၣ်အီၤ လၢအံၣ်စရ့လး အမဲာ်ညါ, ဒီးမၤသံအီၤ လၢတၢ်မၤသံဖးဒိၣ် ဖဲကံးဘိၣ်, ဒီးလူၤအီၤ လၢကျဲလဲၤဆူ ဘ့ၤသဃိရိၣ်, ဒီးကျီကွံာ်အီၤ ပၢၢ်လၢဧစ့ကၤ ဒီး ပၢၢ်လၢမးက့ဒၤလီၤ. 11 ဒီးအဝဲသ့ၣ် ဃ့ၢ် လၢအံၣ်စရ့လး အမဲာ်ညါ အဖၢမုၢ်ဒီး, လၢအလဲၤလီၤ လၢဘ့ၤသဃိရိၣ်န့ၣ်, တၢ်မၤအသး လၢယွၤ တ့ၢ်လီၤကွံာ် လၢၢ်ဖးဒိၣ်တဖၣ် လၢမူခိၣ် လၢအဖီခိၣ် ဆူဧစ့ကၤ, ဒီးသံဝဲ တကူၢ်သ့ၣ်လီၤ. ပှၤသံ လၢသူၣ်အလၢၢ်န့ၣ် အါန့ၢ် ပှၤအံၣ်စရ့လးဖိ မၤသံအီၤ လၢနး တက့ၢ်လီၤ. 12 တုၤနုၤတစု မုၢ်တနံၤ လၢယွၤ ဟ့ၣ်လီၤကွံာ် ပှၤအမိၢ်ဖိ လၢပှၤအံၣ်စရ့လးဖိ အမဲာ်ညါန့ၣ် စီၤယိၤၡူ ကတိၤတၢ် ဒီးယွၤ, ဒီစံးဝဲဒၣ်, လၢအံၣ်စရ့လး အမဲာ်ညါ မုၢ်ဧၢ, အိၣ်ကတီၢ် လၢကံးဘိၣ် အလိၤ, ဒီးလါဧၢ, လၢအးယၤလိၣ် အကစၢၢ်ကဆူးန့ၣ် တက့ၢ်. 13 ဒီးမုၢ်န့ၣ် အိၣ်ကတီၢ်, ဒီးလါန့ၣ် ဆၢထၢၣ် တုၤ ပှၤဂီၢ်မုၢ် မၤဆၢ တၢ်အၢ လၢအဒုၣ်အဒါ အလိၤလီၤ. အအံၤ ကွဲးအသး လၢလံာ်ယၤၡၣ် အပူၤန့ၣ် တမ့ၢ်ဘၣ်ဧါ. ဒီး မုၢ်န့ၣ် အိၣ်ကတီၢ် လၢမူခိၣ် အသးကံၢ်ပူၤ, ဒီးတနံၤ ဒီနံၤညါ ဃၣ်ဃၣ် တလဲၤလီၤဘၣ်. 14 ဒီးဒ်သိး ယွၤ ကကနၣ် ပှၤကညီ အကလုၢ် ဒီး, လၢသီမ့ၢ်ဂ့ၤ, လၢခံမ့ၢ်ဂ့ၢ်, မုၢ်တနံၤ ဒ်န့ၣ်သိး တအိၣ်ဘၣ်. အဂ့ၢ်ဒ်အံၤ, ယွၤ ဒုးတၢ် လၢအံၣ်စရ့လး အဂီၢ်လီၤ. 15 ဒီးစီၤယိၤၡူ က့ၤကဒါက့ၤဝဲ, ဒီးအံၣ်စရ့လး ခဲလၢာ် အိၣ်ဒီးအီၤဆူ ပှၤသူၣ်ဒဲအလီၢ် လၢကံးလကၤလး အပူၤန့ၣ်လီၤ. 16 မ့မ့ၢ် စီၤပၤ ယဲၢ်ဂၤန့ၣ် ဃ့ၢ်တၢ်, ဒီးပာ်ခူသူၣ်အသး လၢဟီၣ်ခိၣ် အအိပူၤ လၢမးက့ဒၤ အပူၤလီၤ. 17 ဒီးပှၤစံးဘၣ်တဲဘၣ် စီၤယိၤၡူ ဒီးစံးဝဲဒၣ်, ပှၤထံၣ်န့ၢ် စီၤပၤ ယဲၢ်ဂၤ အိၣ်ခူသူၣ် လၢဟီၣ်ခိၣ် အအိပူၤ လၢမးက့ဒၤ အပူၤလီၤ 18 ဒီးစီၤယိၤၡူ စံးဝဲဒၣ်, တလ့ၣ် လၢၢ်ဖးဒိၣ်တဖၣ် ဆူတၢ်အိပူၤ အခိၣ်ထိး, ဒီးပာ် ပှၤကညီ ဒ်သိး အကခိးဝဲန့ၣ် တက့ၢ်. 19 ဒီးအိၣ်ကတီၢ်သုဝဲ တဂ့ၤ, လူၤ သုဒုၣ်သုဒါ, ကျီကွံာ် ပှၤ လၢအအိၣ် လၢခံကတၢၢ်တဖၣ်န့ၣ် တက့ၢ်. ဒုးလဲၤနုာ်အီၤဆူ အဝ့ၢ်တဖၣ် အပူၤန့ၣ် တဂ့ၤ. အဂ့ၢ်ဒ်အံၤ ယွၤ သုကစၢ် ဟ့ၣ်လီၤကွံာ်အီၤ လၢသုစုပူၤလီၤ. 20 ဒီးတုၤ စီၤယိၤၡူ ဒီးပှၤအံၣ်စရ့လးဖိ မၤသံအီၤ လၢတၢ်မၤသံဖးဒိၣ် တုၤအလၢာ် ဝံၤဒီး, တၢ်မၤအသး လၢပှၤအိၣ်လီၤတဲာ်တဖၣ်န့ၣ် လဲၤနုာ် လၢဝ့ၢ် အိၣ်ဒီး အခိၣ်ဒူတဖၣ် အပူၤလီၤ. 21 ဒီးပှၤဂီၢ်မုၢ် က့ၤကဒါက့ၤဆူ ပှၤသူၣ်ဒဲအလီၢ် ဆူ စီၤယိၤၡူ အအိၣ် ဖဲမးက့ဒၤန့ၣ် မုာ်မုာ်လီၤ. ပှၤတဝးဘၣ် အပျ့ၤ လၢပှၤအံၣ်စရ့လးဖိ အလိၤ နီတဂၤဘၣ်. 22 ဒီးစီၤယိၤၡူ စံးဝဲဒၣ်, အိးထီၣ် တၢ်အိပူၤ အခိၣ်ထိး ဒီး ဟဲစိာ် စီၤပၤ ယဲၢ်ဂၤန့ၣ် လၢအပူၤ ဆူယအိၣ် တက့ၢ်. 23 ဒီးအဝဲသ့ၣ် မၤဒ်န့ၣ်, ဒီးဟဲစိာ် စီၤပၤ ယဲၢ်ဂၤန့ၣ် လၢတၢ်အိပူၤ ဆူအအိၣ်, ယရူၤၡလ့ၣ် အစီၤပၤ တဂၤ, ဃ့ဘြိၣ် အစီၤပၤ တဂၤ, ယၢ်မူသး အစီၤပၤ တဂၤ, လၤကံၣ် အစီၤပၤ တဂၤ, ဧ့းကလိၣ် အစီၤပၤ တဂၤလီၤ. 24 ဒီးတုၤ အဟဲစိာ် စီၤပၤတဖၣ်န့ၣ် ဆူ စီၤယိၤၡူ အအိၣ် ဒီး တၢ်မၤအသး လၢစီၤယိၤၡူ ကိးန့ၢ် အံၣ်စရ့လး အပှၤပိာ်ခွါ ခဲလၢာ်, ဒီးစံးဘၣ် ပှၤသုးမုၢ် အခိၣ်တဖၣ် လၢအလဲၤတၢ် ဒီးအီၤ, ဟဲသုးဘူးသုသး, ပာ်သုခီၣ် လၢစီၤပၤတဖၣ်အံၤ အကိာ်ဖီခိၣ်န့ၣ် တက့ၢ်. ဒီးအဝဲသ့ၣ် သုးဘူးအသး, ဒီးပာ် အခီၣ် လၢအကိာ် အဖီခိၣ်လီၤ. 25 ဒီးစီၤယိၤၡူ စံးဘၣ်အီၤ, ပျံၤတၢ် တဂ့ၤ, ဒီးဘၣ်ယိၣ်တၢ် တဂ့ၤ, ဒီးပာ်ဆူၣ်သုသး, ဒီးတံးတဟီၣ် တက့ၢ်. အဂ့ၢ်ဒ်အံၤ, ယွၤ ကမၤ သုဒုၣ်သုဒါ လၢသုဒုးသုး ဒီးအီၤ ခဲလၢာ်န့ၣ် ဒ်န့ၣ်အသိးလီၤ. 26 လၢခံက့ၤ စီၤယိၤၡူ ကျီကွံာ် စီၤပၤတဖၣ်န့ၣ်, ဒီးမၤသံအီၤ, ဒီးဘျးထီၣ်အီၤ လၢသ့ၣ်လိၤ ယဲၢ်ထံး, ဒီးလီၤစဲၤဝဲ လၢသ့ၣ်လိၤ တုၤ မုၢ်ဟါလီၤ 27 ဒီးဖဲမုၢ်လီၤနုာ် အကတီၢ်န့ၣ် တၢ်မၤအသး လၢစီၤယိၤၡူ မၤလိာ်တၢ်, ဒီးပှၤဟံးလီၤအီၤ လၢသ့ၣ်လိၤ, ဒီးတ့ၢ်လီၤကွံာ်အီၤ ဆူဟီၣ်ခိၣ် အအိပူၤ, ဖဲအအိၣ်ခူသူၣ်တ့ၢ် လၢအပူၤ, ဒီးပာ် လၢၢ်ဖးဒိၣ်တဖၣ် လၢတၢ်အိပူၤ အခိၣ်ထိးန့ၣ်လီၤ. အိၣ် တုၤ မုၢ်မဆါ တနံၤအံၤလီၤ. 28 ဒီးတၢ် လၢမုၢ်တနံၤန့ၣ် စီၤယိၤၡူ မၤန့ၢ် မးက့ဒၤ, ဒီး ကျီကွံာ်အီၤ လၢနးအကနၣ်, ဒီးမၤဟးဂီၤကွံာ် အစီၤပၤ, အဝဲဒၣ် ဒီး ကယဲၢ် ပှၤအိၣ်လၢဝ့ၢ်ပူၤလီၤ. တပာ်လီၤတဲာ်ဘၣ် နီတဂၤဘၣ်. ဒီးမၤ မးက့ဒၤ အစီၤပၤ ဒ်အမၤ ယရံၤဃိ အစီၤပၤ အသိးန့ၣ်လီၤ. 29 ဒီးစီၤယိၤၡူ ဟးထီၣ် လၢမးက့ဒၤ, ဒီးအံၣ်စရ့လး ခဲလၢာ် အိၣ်ဒီးအီၤဆူ လံးဘနၤ, ဒီးဒုးတၢ် ဒီးလံးဘနၤန့ၣ်လီၤ. 30 ဒီးယွၤ ဟ့ၣ်လီၤကွံာ် စ့ၢ်ကီး အီၤ, ဒီး အစီၤပၤ လၢအစုပူၤ, ဒီးကျီကွံာ်ဝဲ လၢနးအကနၣ်, ဒီး ကယဲၢ် ပှၤအိၣ်လၢအပူၤလီၤ. တပာ်လီၤတဲာ်ဘၣ် လၢအပူၤ နီတဂၤဘၣ်. ဒီးမၤ အစီၤပၤ ဒ်အမၤ ယရံၤဃိ အစီၤပၤ အသိးန့ၣ်လီၤ. 31 ဒီးစီၤယိၤၡူ ဟးထီၣ်ကွံာ် လၢလံးဘနၤ, ဒီးအံၣ်စရ့လး ခဲလၢာ် အိၣ်ဒီးအီၤ ဆူလၤကံၣ်, ဒီးသူၣ်ဒဲထီဒါအီၤ, ဒီးဒုးတၢ် ဒီးအီၤလီၤ. 32 ဒီးယွၤ ဟ့ၣ်လီၤကွံာ် လၤကံၣ် လၢအံၣ်စရ့လး အစုပူၤ လၢအမၤန့ၢ်အီၤ လၢခံနံၤတနံၤ, ဒီးကျီကွံာ်အီၤ လၢနးအကနၣ်, ဒီး ကယဲၢ် ပှၤအိၣ်လၢအပူၤ, ဒ်ကယဲၢ် တၢ် လၢအမၤတ့ၢ် လံးဘနၤ အသိးန့ၣ်လီၤ. 33 တုၤနုၤတစု က့စ့ၢ် အစီၤပၤ ဟိရၣ် ဟဲဝဲ ဒ်သိး အကမၤစၢၤ လၤကံၣ်, ဒီးစီၤယိၤၡူ ကျီကွံာ်အီၤ, ဒီးအပှၤဂီၢ်မုၢ် ဒီးတပာ်လီၤတဲာ်ဘၣ် နီတဂၤဘၣ်. 34 ဒီးစီၤယိၤၡူ ဟးထီၣ်ကွံာ် လၢလၤကံၣ် ဆူဧ့းကလိၣ် ဒီး အံၣ်စရ့လး ခဲလၢာ် အိၣ်ဒီးအီၤ, ဒီးသူၣ်ဒဲထီဒါအီၤ, ဒီး ဒုးတၢ် ဒီးအီၤ, 35 ဒီးမၤန့ၢ်အီၤ လၢမုၢ်တနံၤန့ၣ်, ဒီးကျီကွံာ်အီၤ လၢနးအကနၣ်, ဒီး ကယဲၢ် ပှၤအိၣ်လၢအပူၤ ခဲလၢာ်န့ၣ် မၤဟးဂူာ်ဟးဂီၤကွံာ်ဝဲ လၢမုၢ်တနံၤန့ၣ် ဒ်ကယဲၢ် တၢ် လၢအမၤတ့ၢ် လၤကံၣ် အသိးန့ၣ်လီၤ. 36 ဒီးစီၤယိၤၡူ ဟးထီၣ်ကွံာ် လၢဧ့းကလိၣ် ဆူဃ့ဘြိၣ် ဒီးအံၣ်စရ့လး ခဲလၢာ် အိၣ်ဒီးအီၤ, ဒီးဒုးတၢ် ဒီးအီၤ, 37 ဒီးမၤန့ၢ်အီၤ, ဒီးကျီကွံာ်အီၤ လၢနးအကနၣ်, ဒီး အစီၤပၤ, ဒီး အဝ့ၢ်တဖၣ်, ဒီး ကယဲၢ် ပှၤအိၣ်လၢအပူၤ ခဲလၢာ်, ဒီးတပာ်လီၤတဲာ်ဘၣ် နီတဂၤဘၣ်, (ဒ်ကယဲၢ် တၢ် လၢအမၤတ့ၢ် ဧ့းကလိၣ် အသိးန့ၣ်), ဒီးမၤဟးဂူာ်ဟးဂီၤကွံာ်ဝဲ, ဒီး ကယဲၢ် ပှၤအိၣ်လၢအပူၤ ခဲလၢာ်လီၤ. 38 ဒီးစီၤယိၤၡူ က့ၤက့ၤ, ဒီးအံၣ်စရ့လး ခဲလၢာ် အိၣ်ဒီး အီၤ, ဆူဒဘံၢ်, ဒီးဒုးတၢ် ဒီးအီၤ, 39 ဒီးမၤန့ၢ်အီၤ, ဒီး အစီၤပၤ, ဒီးအဝ့ၢ် ခဲလၢာ်တဖၣ်, ဒီးကျီကွံာ်အီၤ လၢနးအကနၣ်, ဒီးမၤဟးဂူာ်ဟးဂီၤကွံာ် ကယဲၢ် ပှၤအိၣ်လၢအပူၤ ခဲလၢာ်လီၤ. တပာ်လီၤတဲာ်ဘၣ် နီတဂၤဘၣ်, ဒ်အမၤတ့ၢ် ဃ့ဘြိၣ် အသိးန့ၣ် မၤ ဒဘံၢ် ဒီး အစီၤပၤ ဒ်န့ၣ်အသိး, ဒ်အမၤတ့ၢ် စ့ၢ်ကီး လံးဘနၤ ဒီး အစီၤပၤ အသိးန့ၣ်လီၤ. 40 ဒီးစီၤယိၤၡူ ကျီကွံာ် ကစၢၢ်ကလိ အကီၢ် ဒီကီၢ်ညါ, ဒီး ကလံၤထံး အကီၢ်, ဒီးတၢ်ပၢၤခိၣ် အကီၢ် ဒီး တၢ်စိခိၣ် အကီၢ်, ဒီး အစီၤပၤ ခဲလၢာ်လီၤ. တပာ်လီၤတဲာ်ဘၣ် နီတဂၤဘၣ်. မၤဟးဂူာ်ဟးဂီၤ ကယဲၢ် တၢ် လၢအသါဝဲ, ဒ်ယွၤ အံၣ်စရ့လး အကစၢ် မၤလိာ်ဝဲ အသိးန့ၣ်လီၤ. 41 ဒီးစီၤယိၤၡူ ကျီကွံာ်တၢ် လၢကၤဒ့ၣ်ဘၢ်န့ ပၢၢ်လၢဂါစၤ, ဒီးကိၡၣ် အကီၢ် ဒီဘ့ၣ်ညါ ပၢၢ်လၢကံးဘိၣ်လီၤ. 42 ဒီးစီၤပၤ ခဲလၢာ်န့ၣ် ဒီးအထံဧိၤကီၢ်ဧိၤန့ၣ် စီၤယိၤၡူ မၤန့ၢ်အီၤ တပူၤဃီလီၤ. အဂ့ၢ်ဒ်အံၤ, ယွၤ အံၣ်စရ့လး အကစၢ် ဒုးတၢ် လၢအံၣ်စရ့လး အဂီၢ်လီၤ. 43 ဒီးစီၤယိၤၡူ က့ၤကဒါက့ၤ, ဒီးအံၣ်စရ့လး ခဲလၢာ် အိၣ်ဒီးအီၤ ဆူပှၤသူၣ်ဒဲအလီၢ် လၢကံးလကၤလး အပူၤန့ၣ်လီၤ.


လံာ်စီၤယိၤၡူ Joshua 11

1 ဒီးတုၤ ဃါစိၢ် အစီၤပၤ ယၤဘံၣ် နၢ်ဟူတၢ် ဒီး, တၢ်မၤအသး လၢအမၢလီၤတၢ် ဆူမၤဒိၣ် အစီၤပၤ ယိဘာ်, ဒီးၡံးမရိၣ် အစီၤပၤ, ဒီးအးကၡး အစီၤပၤ, 2 ဒီးစီၤပၤ အိၣ်လၢကစၢၢ်ကလိ လၢကလံၤစိးတခီ, ဒီး လၢတၢ်ပၢၤခိၣ် လၢကံးန့ၤရ့သး အကလံၤထံးတခီ, ဒီးအိၣ်လၢကစၢၢ်ကဆူး, ဒီး လၢဒိၢ် အဃၢၤ လၢမုၢ်နုာ်တခီ, 3 ဒီးပှၤကနၤဧၣ်ဖိ လၢမုၢ်ထီၣ် ဒီး လၢမုၢ်နုာ်, ဒီးပှၤအမိၢ်ဖိ, ဒီးပှၤဃ့ၤသးဖိ, ဒီးပှၤပရးစၤဖိ, ဒီးပှၤယဘူၣ်ဖိ လၢကစၢၢ် အလိၤ, ဒီးပှၤဃံၤဝံဖိ လၢဃ့ရမိၣ် အခီၣ်ထံး လၢကီၢ်မံးစပၤ အပူၤန့ၣ်လီၤ. 4 ဒီးဟးထီၣ်ဝဲ, အဝဲသ့ၣ် ဒီးအသုးမုၢ် ခဲလၢာ် အိၣ်ဒီး အီၤ, ပှၤဂီၢ်မုၢ် အါအါကလဲာ်, အါဝဲ ဒ်မဲး အိၣ်ဝဲ လၢပီၣ်လဲၣ်နံၤ အသိးန့ၣ်, အိၣ်ဒီး ကသ့ၣ်တဖၣ်, ဒီးလ့ၣ်ကဟၣ် အါဆိလီၤ. 5 ဒီးတုၤ စီၤပၤ ခဲလၢာ်န့ၣ် အိၣ်ဖှိၣ်ရိဖှိၣ် လၢအသ့ၣ်နံၤဖးသီ အကတီၢ် ဒီး, ဟဲသူၣ် ဒဲ တပူၤဃီ လၢမ့ၤရိၣ် အထံနံၤ ဒ်သိး အကဒုးတၢ် ဒီးအံၣ်စရ့လးလီၤ. 6 ဒီးယွၤ စံးဘၣ် စီၤယိၤၡူ, ဘၣ်ယိၣ်တၢ် လၢ အဃိန့ၣ် တဂ့ၤ. အဂ့ၢ်ဒ်အံၤ, ခဲဂီၤကိာ် ဆၢအလီၢ်အံၤ ဃၣ်ဃၣ်န့ၣ် ယကဟ့ၣ်လီၤ အဘၣ် တၢ်မၤသံအီၤ ခဲလၢာ် လၢအံၣ်စရ့လး အမဲာ်ညါလီၤ. ဒီးနဘၣ်ပဲာ်တဲာ် အကသ့ၣ် အခီၣ် အထူၣ်, ဒီးဆူးထီၣ်ကွံာ် အလ့ၣ်ကဟၣ် လၢမ့ၣ်အူလီၤ. 7 ဒီးစီၤယိၤၡူ လဲၤဝဲ, ဒီးပှၤသုးဖိ ခဲလၢာ် အိၣ်ဒီးအီၤ ထီဒါအီၤ သတူၢ်ကလာ်, ဒီးကျီကွံာ်အီၤလီၤ. 8 ဒီးယွၤ ဟ့ၣ်လီၤကွံာ်အီၤဆူ အံၣ်စရ့လး အစုပူၤ ဒီး အဝဲသ့ၣ် ကျီကွံာ်အီၤ, ဒီးလူၤအီၤ ပၢၢ်လၢစံဒိၣ်ဖးဒိၣ်, ဒီး ပၢၢ်လၢမံးစြဖိးမၤယံၣ်, ဒီး ပၢၢ်လၢကစၢၢ်ကဆူး မံးစပၤ လၢမုၢ်ထီၣ်တခီ, ဒီးကျီကွံာ်အီၤ တုၤ အတပာ်လီၤတဲာ်ဘၣ် နီတဂၤဘၣ်. 9 ဒီးစီၤယိၤၡူ မၤဘၣ်အီၤ ဒ်ယွၤ မၤလိာ်အီၤ အသိးန့ၣ်လီၤ. ပဲာ်တဲာ် အကသ့ၣ် အခီၣ်အထူၣ်, ဒီးဆူးထီၣ်ကွံာ် လ့ၣ်ကဟၣ် လၢမ့ၣ်အူလီၤ. 10 ဒီးအကတီၢ်ဖဲန့ၣ် စီၤယိၤၡူ က့ၤကဒါက့ၤ, ဒီးမၤန့ၢ် ဃါစိၢ် ဒီးကျီကွံာ် အစီၤပၤ လၢနးလီၤ. အဂ့ၢ်ဒ်အံၤ, လၢအခီၣ်ထံးန့ၣ် ဃါစိၢ် မ့ၢ်ဘီမုၢ် ခဲလၢာ်န့ၣ် အခိၣ်လီၤ. 11 ဒီး ကျီကွံာ် ကယဲၢ် ပှၤအိၣ်လၢအပူၤ လၢနးအကနၣ် ခဲလၢာ် ဒီး မၤဟးဂူာ်ဟးဂီၤကွံာ်အီၤလီၤ. ပှၤလၢအသါဝဲန့ၣ် တအိၣ်လီၤတဲာ်ဘၣ် နီတဂၤဘၣ်, ဒီးဆူးထီၣ်ကွံာ် ဃါစိၢ် လၢမ့ၣ်အူလီၤ. 12 ဒီးစီၤပၤတဖၣ်န့ၣ် အဝ့ၢ် ခဲလၢာ်, ဒီး အစီၤပၤ ခဲလၢာ်န့ၣ် စီၤယိၤၡူ မၤန့ၢ်ဝဲ, ဒီးကျီကွံာ်အီၤ လၢနးအကနၣ် လီၤ. မၤဟးဂူာ်ဟးဂီၤကွံာ်အီၤ, ဒ်ယွၤအခ့အပှၤ စီၤမိၤၡ့ မၤလိာ်ဝဲ အသိးန့ၣ်လီၤ. 13 မ့မ့ၢ်ဝ့ၢ် လၢအဆၢထၢၣ် လၢတၢ်စိခိၣ်တဖၣ်န့ၣ် အံၣ်စရ့လး တဆူးထီၣ်ကွံာ်အီၤဘၣ်. ဆူးထီၣ်ကွံာ် ထဲဃါစိၢ် တဝ့ၢ်ဧိၤလီၤ. အဝဲန့ၣ် စီၤယိၤၡူ ဆူးထီၣ်ကွံာ်ဝဲလီၤ. 14 ဒီးဝ့ၢ်တဖၣ် အတၢ်ဖိတၢ်လံၤ ခဲလၢာ်, ဒီးအဆၣ်ဖိကီၢ်ဖိန့ၣ် ပှၤအံၣ်စရ့လးဖိ ဟံးန့ၢ်ဝဲ လၢတၢ်ဂုာ်န့ၢ် လၢအဂီၢ်ဒၣ်ဝဲလီၤ. မ့မ့ၢ် ပှၤကညီန့ၣ် ကျီကွံာ်ဝဲ လၢနးအကနၣ် တုၤအမၤဟးဂီၤအီၤ ကိးဂၤဒဲးန့ၣ်လီၤ. တပာ်လီၤတဲာ်ဘၣ် ပှၤ လၢအသါဝဲ နီတဂၤဘၣ်. 15 ဒ်ယွၤ မၤလိာ် အခ့အပှၤ စီၤမိၤၡ့ အသိးန့ၣ်, စီၤမိၤၡ့ မၤလိာ် စီၤယိၤၡူ ဒ်န့ၣ်အသိး, ဒီးစီၤယိၤၡူ မၤဝဲ ဒ်န့ၣ်အသိး လီၤ. တၢ် လၢယွၤ မၤလိာ် စီၤမိၤၡ့ ခဲလၢာ်န့ၣ် တပာ်လီၤတဲာ်ဘၣ် နီတမံၤဘၣ်. 16 ဒီးစီၤယိၤၡူ မၤန့ၢ် ကီၢ် ဒီဘ့ၣ်ညါ, ကစၢၢ်ကလိ, ဒီးကီၢ် လၢကလံၤထံး ဒီကီၢ်ညါ, ဒီးကိၡၣ် ဒီကီၢ်ညါ, ဒီးကစၢၢ်ကဆူး, ဒီးတၢ်ပၢၤခိၣ်, ဒီးအံၣ်စရ့လး အကစၢၢ်ကလိ ဒီးအကစၢၢ်ကဆူးန့ၣ်, 17 လၢကစၢၢ် ဃၤလး လၢအလဲၤထီၣ်ဆူ စ့ဧၢ် ပၢၢ်လၢဘဧၤလးကး လၢလဘၤနိၣ် အကစၢၢ်ကဆူးပူၤ, လၢကစၢၢ် ဃ့ရမိၣ် အခီၣ်ထံးလီၤ. ဒီးမၤန့ၢ် အစီၤပၤ ခဲလၢာ်, ဒီးကျီကွံာ်အီၤ, ဒီးမၤသံအီၤလီၤ. 18 စီၤယိၤၡူ ဒုးသုး ဒီးစီၤပၤ ခဲလၢာ်န့ၣ် အါနံၤအါသီလီၤ. 19 ဒီးဝ့ၢ် လၢအမၤဃူမၤဖိးလိာ်အသး ဒီးပှၤအံၣ်စရ့လးဖိ တအိၣ်ဘၣ် နီတဝ့ၢ်ဘၣ်. အိၣ်ထဲ ဃံၤဝံဖိ, ပှၤအိၣ်ဝဲဆိးဝဲ လၢကံးဘိၣ် အပူၤန့ၣ်လီၤ. ဒုးသုး ဒီး မၤန့ၢ်အီၤ ခဲလၢာ် လီၤ. 20 အဂ့ၢ်ဒ်အံၤ, ဟဲဝဲ လၢယွၤ, လၢအဝဲသ့ၣ်အသး ကဆူၣ်ထီၣ် ဒ်သိး အကဟဲသဂၢၢ် အံၣ်စရ့လး လၢတၢ်ဒုးသုးပူၤ, ဒ်သိး အကမၤဟးဂူာ်ဟးဂီာ်ကွံာ်အီၤ, ဒ်သိး အသု တဘၣ်ဘျုးဘၣ်ဖှိၣ် တဂ့ၤ. ဒ်သိး အကမၤဟးဂီၤကွံာ် အီၤ, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 21 ဒီးတၢ် လၢအကတီၢ်န့ၣ် စီၤယိၤၡူ ဟဲဒီၣ်တဲာ်ကွံာ် ပှၤဧနးဖိ လၢကစၢၢ်ကလိ, လၢဃ့ဘြိၣ်, လၢဒဘံၢ်, လၢဧနာ်, ဒီး လၢကစၢၢ် ယူဒၤ ခဲလၢာ်, ဒီး လၢကစၢၢ် အံၣ်စရ့လး ခဲလၢာ်လီၤ. စီၤယိၤၡူ မၤဟးဂီၤကွံာ်အီၤ ဒီးအဝ့ၢ်တဖၣ်န့ၣ်လီၤ. 22 ဒီးပှၤဧနးဖိ တအိၣ်လီၤတဲာ်ဘၣ် လၢပှၤအံၣ်စရ့လးဖိ အကျါဘၣ်. အိၣ်ထဲ လၢဂါစၤ အပူၤ, လၢကၤသး အပူၤ, ဒီး လၢအၤစဒိာ် အပူၤလီၤ. အိၣ်လီၤတဲာ်ဝဲ ဖဲန့ၣ်လီၤ. 23 ဒီးစီၤယိၤၡူ မၤန့ၢ် ကီၢ် ဒီဘ့ၣ်ညါ, ဒ်ကယဲၢ် တၢ် လၢယွၤ စံးဘၣ် စီၤမိၤၡ့ အသိးန့ၣ်, ဒီးစီၤယိၤၡူ ဟ့ၣ်လီၤအီၤ လၢအံၣ်စရ့လး လၢတၢ်န့ၢ်သါ အလီၢ် ဒ်တၢ်နီၤဖးတပူ တပူ အသိး, ဒ်အဒူၣ်တဖၣ် အသိးန့ၣ်လီၤ. ဒီးထံဧိၤကီၢ်ဧိၤန့ၣ် အိၣ်ဘှံးဝဲ လၢဒုးတၢ်လီၤ.

1 ဒီးအအံၤမ့ၢ် ကီၢ် အစီၤပၤတဖၣ် လၢပှၤအံၣ်စရ့လးဖိ ကျီကွံာ်ဝဲ, ဒီးမၤန့ၢ် အကီၢ်တဖၣ် လၢယၢ်ဒ့ၣ် ဝၢ်ဘးခီ, လၢမုၢ်ထီၣ်တခီ, လၢထံမိၢ်ပှၢ် အၢ်နိၣ် ပၢၢ်လၢကစၢၢ် ဃ့ရမိၣ် ဒီးတၢ်ပၢၤခိၣ် ဒီဘ့ၣ်ညါ လၢမုၢ်ထီၣ်တခီလီၤ. 2 ပှၤအမိၢ်ဖိ အစီၤပၤ စံဃိၣ် လၢအအိၣ်ဝဲဆိးဝဲ လၢဃ့ၡဘိၣ် အပူၤ, ဒီးပၢတၢ် လၢဧရိၤဧ့ၢ် လၢအအိၣ် လၢထံမိၢ်ပှၢ် အၢ်နိၣ် အချၢ အနံၤ, ဒီးတၢ်အိၣ်ဝဲ လၢထံကျိ အသးကံၢ်ပူၤ လၢဖးဖီ ကံးလဧး, ဒီး ပၢၢ်လၢထံယးဘိ လၢအအိၣ်ဝဲ လၢပှၤဧၣ်မိၣ်ဖိ အကီၢ် အဃၢၤ, 3 ဒီးတၢ်ပျီပူၤ ပၢၢ်လၢပီၣ်လဲၣ် ကံးန့ၤရ့သး လၢမုၢ်ထီၣ်တခီ, ဒီး ပၢၢ်လၢတၢ်ပျီပူၤ အပီၣ်လဲၣ်, ပီၣ်လဲၣ်အံသၣ် လၢမုၢ်ထီၣ်တခီ, ကျဲ ဘ့ၤသၤယၡံမိး, ဒီး လၢကလံၤထံး လၢအၤၡဒိးပံးစကၤ အခီၣ်ထံးလီၤ. 4 ဒီးကီၢ်အဃၢၤတဖၣ် ဘၣ်ဃးဒီး ဘၤၡၣ် အစီၤပၤ ဧိာ် လၢအအိၣ် လၢပှၤနီၢ်ဒိၣ်ဖိ လၢအအိၣ်လီၤတဲာ် အကျါ, လၢအအိၣ်အဆိး လၢဧၤၡတြိး, ဒီးအ့ဒြံၤအပူၤတဖၣ် အကျါ တဂၤန့ၣ်လီၤ. 5 ဒီးပၢဝဲ လၢကစၢၢ် ဃ့ရမိၣ်, ဒီး လၢစၤလကး, ဒီး လၢဘၤၡၣ် ဒီဘ့ၣ်ညါ ပၢၢ်လၢပှၤကၡူၢ်ဖိ, ဒီးပှၤမၤကးဖိ, ဒီးဖးဖီ ကံးလဧး အကီၢ်ဃၢၤ, ဃ့ၡဘိၣ် အစီၤပၤ စံဃိၣ် အကီၢ်ဃၢၤလီၤ. 6 အဝဲသ့ၣ်တဖၣ်န့ၣ် ယွၤအခ့အပှၤ စီၤမိၤၡ့, ဒီးပှၤအံၣ်စရ့လးဖိ ကျီကွံာ်အီၤ, ဒီးယွၤအခ့အပှၤ စီၤမိၤၡ့ ဟ့ၣ်လီၤ အကီၢ် လၢပှၤရူၤဘ့ၣ်ဖိ, ဒီးပှၤကးဖိ, ဒီးပှၤမနၤၡ့ၤဖိ တခီဒူၣ် လၢတၢ်န့ၢ်သါ အဂီၢ်လီၤ. 7 ဒီးအအံၤမ့ၢ် ကီၢ် အစီၤပၤတဖၣ် လၢစီၤယိၤၡူ, ဒီးပှၤအံၣ်စရ့လးဖိ ကျီကွံာ်ဝဲ လၢယၢ်ဒ့ၣ် လၢအအံၤတခီ လၢမုၢ်နုာ်တခီ, လၢဘဧၤလးကး လၢလဘၤနိၣ် အကစၢၢ်ကဆူး အပူၤ ပၢၢ်လၢကစၢၢ် ဃၤလး, လၢအလဲၤထီၣ်ဆူ စ့ဧၢ်တဖၣ် လၢစီၤယိၤၡူ ဟ့ၣ်လီၤ အကီၢ် လၢပှၤအံၣ်စရ့လးဖိ အဒူၣ်တဖၣ် လၢအတၢ်န့ၢ်သါ အဂီၢ်, ဒ်အတၢ်နီၤဖး တပူတပူ အသိးန့ၣ်  8 လၢကစၢၢ်ကလိ, ဒီး လၢကစၢၢ်ကဆူး, ဒီး လၢတၢ်ပျီပူၤ, ဒီး လၢတၢ်စိခိၣ်, ဒီး လၢပှၢ်မုၢ်ကနၢ, ဒီး လၢကီၢ်ကလံၤထံး, ပှၤဃ့ၤသးဖိ, ပှၤအမိၢ်ဖိ, ပှၤကနၤဧၣ်ဖိ, ပှၤပရးစၤဖိ, ပှၤဃံၤဝံဖိ, ဒီးပှၤယဘူၣ်ဖိလီၤ. 9 ယရံၤဃိ အစီၤပၤ တဂၤ, ဂဲ လၢအအိၣ် လၢဘ့ၤသ့လး အဃၢၤ အစီၤပၤ တဂၤ, 10 ယရူၤၡလ့ၣ် အစီၤပၤ တဂၤ, ဃ့ဘြိၣ် အစီၤပၤ တဂၤ, 11 ယၢ်မူသး အစီၤပၤ တဂၤ, လၤကံၣ် အစီၤပၤ တဂၤ, 12 ဧ့းကလိၣ် အစီၤပၤ တဂၤ, က့စ့ၢ် အစီၤပၤ တဂၤ, 13 ဒဘံၢ် အစီၤပၤ တဂၤ, က့ဒ့ၢ် အစီၤပၤ တဂၤ, 14 ဃိၢ်မါ အစီၤပၤ တဂၤ, ဧရ့း အစီၤပၤ တဂၤ, 15 လံးဘနၤ အစီၤပၤ တဂၤ, ဧဒူးလၣ် အစီၤပၤ တဂၤ, 16 မးက့ဒၤ အစီၤပၤ တဂၤ, ဘ့ၤသ့လး အစီၤပၤ တဂၤ, 17 တးပူၤ အစီၤပၤ တဂၤ, ဃ့ဖ့ၢ် အစီၤပၤ တဂၤ, 18 အဖ့း အစီၤပၤ တဂၤ, လးၡၤရိၣ် အစီၤပၤ တဂၤ, 19 မၤဒိၣ် အစီၤပၤ တဂၤ, ဃါစိၢ် အစီၤပၤ တဂၤ, 20 ၡံးမရိၣ်မရိၣ် အစီၤပၤ တဂၤ, အၤကၡး အစီၤပၤ တဂၤ, 21 တၤနး အစီၤပၤ တဂၤ, မကံဒိၤ အစီၤပၤ တဂၤ, 22 က့ဒ့ၣ် အစီၤပၤ တဂၤ, ယၤကနၣ် လၢကၢ်မ့ၤလး အလိၤ အစီၤပၤ တဂၤ, 23 ဒိၢ် အစီၤပၤ လၢဒိၢ် အလီၢ်ထီၣ်ထီ ကံးလကၤလး အကလုာ်တဖၣ် အစီၤပၤ တဂၤ, 24 တံးရစၢ် အစီၤပၤ တဂၤန့ၣ်လီၤ. စီၤပၤ ခဲလၢာ်န့ၣ် အိၣ်ဝဲ သၢဆံ တဂၤလီၤ.

1 ဒီးစီၤယိၤၡူ အသးပှၢ်တ့ၢ်, ဒီးလဲၤနုာ်တ့ၢ် လၢနံၣ်တဖၣ် အကျါလီၤ. ဒီးယွၤ စံးဘၣ်အီၤ, နသးပှၢ်တ့ၢ်လံ, ဒီး ဟီၣ်ခိၣ် လၢပှၤဘၣ်မၤန့ၢ်အီၤန့ၣ် အိၣ်လီၤတဲာ်ဒံး အါအါကလဲာ်လီၤ. 2 အအံၤမ့ၢ် ဟီၣ်ခိၣ် လၢအအိၣ်လီၤတဲာ်ဒံးလီၤ. ပှၤဖလ့ၡသးဖိ အကီၢ်ဃၢၤ ခဲလၢာ်, ဒီးပှၤကၡူဖိ အကီၢ် ဒီဘ့ၣ်ညါ 3 လၢၡံဃိၢ် လၢအအိၣ် လၢအဲၤကူပတူး အမဲာ်ညါ, ပၢၢ်လၢဧ့ကြိၣ် အကီၢ်ဃၢၤ လၢကလံၤစိးတခီ, လၢတၢ်ပာ် လၢပှၤကနၤဧၣ်ဖိ အဂီၢ်, ဖလ့ၡသးဖိ အပဒိၣ် ယဲၢ်ဂၤ အကီၢ်, ပှၤဂါစၤဖိ အကီၢ်, ဒီးပှၤအၤစဒိာ်ဖိ အကီၢ်, ပှၤအၤၡကလိၣ်ဖိ အကီၢ် ဒီးပှၤကၤသးဖိ အကီၢ်, ဒီးဧ့ကြိၣ် ဒီးပှၤဧၤဝံဖိ အကီၢ် စ့ၢ်ကီး လီၤ. 4 လၢကလံၤထံးတခီန့ၣ် ပှၤကနၤဧၣ်ဖိ အကီၢ် ဒီဘ့ၣ်ညါ, ဒီးမၤရါ လၢအအိၣ် လၢပှၤစံဒိၣ်ဖိ အကီၢ်ဃၢၤ ပၢၢ်လၢအဖ့း, ပၢၢ်လၢအမိၢ်ဖိ အကီၢ်ဃၢၤ, 5 ဒီးပှၤကံးဘလးဖိ အကီၢ်, ဒီးလဘၤနိၣ် လၢမုၢ်ထီၣ်တခီ ဒီဖျၢၣ်ညါ, လၢဘဧၤလးကး လၢကစၢၢ် ဃ့ရမိၣ် အခီၣ်ထံး ပၢၢ်လၢတၢ်လဲၤနုာ် လၢဃမါသးလီၤ. 6 ကယဲၢ်ကစၢၢ်ဖိ လၢလဘၤနိၣ် ပၢၢ်လၢမံးစြဖိးမၤယံၣ်, ပှၤစံဒိၣ်ဖိ ခဲလၢာ်န့ၣ် ယကဟီထီၣ်ကွံာ်အီၤ လၢပှၤအံၣ်စရ့လးဖိ အမဲာ်ညါလီၤ. မ့မ့ၢ် နဲဒၣ်အံၤ ဖးတၢ် သတးဒီး, နီၤဖး တၢ်န့ၣ် လၢတၢ်န့ၢ်သါ အဂီၢ်, ဒ်ယမၤလိာ်နၤ အသိးန့ၣ် တက့ၢ်. 7 ဒီးခဲကနံၣ်အံၤ နီၤဖး ထံဧိၤကီၢ်ဧိၤအံၤ လၢတၢ်န့ၢ်သါ အလီၢ် လၢပှၤခွံဒူၣ်, ဒီးပှၤမနၤၡ့ၤဖိ တခီဒူၣ် အဂီၢ်န့ၣ် တက့ၢ်. 8 ဒီးအဝဲသ့ၣ်, ဒီးပှၤရူၤဘ့ၣ်ဖိ, ဒီးပှၤကးဖိ န့ၢ်ဘၣ်လံ အတၢ်န့ၢ်သါ လၢစီၤမိၤၡ့ ဟ့ၣ်လီၤအီၤ လၢယၢ်ဒ့ၣ် ဝၢ်ဘးခီ လၢမုၢ်ထီၣ်တခီ, ဒ်ယွၤအခ့အပှၤ စီၤမိၤၡ့ ဟ့ၣ်လီၤအီၤ အသိးန့ၣ်, 9 ဧရိၤဧ့ၢ် လၢအအိၣ် လၢအၢ်နိၣ် အထံနံၤ, ဒီးဝ့ၢ် အိၣ်ဝဲ လၢထံကျိ အသးကံၢ်ပူၤ, ဒီးတၢ်ပျီပူၤ မ့ဒဘၤ ဒီဘ့ၣ်ညါ ပၢၢ်လၢဒံဘိၣ်, 10 ဒီးပှၤအမိၢ်ဖိ အစီၤပၤ စံဃိၣ် လၢအပၢတၢ် လၢဃ့ၡဘိၣ် အပူၤ တဂၤ အဝ့ၢ်တဖၣ် ခဲလၢာ်, ပၢၢ်လၢပှၤဧၣ်မိၣ်ဖိ အကီၢ်ဃၢၤ, 11 ဒီးကံးလဧး, ဒီးပှၤကၡူၢ်ဖိ, ဒီးပှၤမၤကးဖိ အကီၢ်ဃၢၤ, ဃ့ရမိၣ် ဒီဖျၢၣ်ညါ, ဒီးဘၤၡၣ် ဒီဘ့ၣ်ညါ ပၢၢ်လၢစၤလကး, 12 ဒီးဘၤၡၣ် အစီၤပၤ ဧိာ် လၢအပၢတၢ် လၢဧၤၡတြိး အပူၤ, ဒီး လၢအ့ဒြံၤ အပူၤ လၢအအိၣ်လီၤတဲာ် လၢပှၤနီၢ်ဒိၣ်ဖိ လၢအအိၣ်လီၤတဲာ် အကျါ တဂၤ အဘီအမုၢ် ဒီဘ့ၣ်ညါလီၤ. ဒီးစီၤမိၤၡ့ ကျီကွံာ်အီၤ, ဒီးဟီထီၣ်ကွံာ်အီၤလီၤ. 13 ဘၣ်ဆၣ်ဒီး ပှၤအံၣ်စရ့လးဖိ တဟီထီၣ်ကွံာ်ဘၣ် ပှၤကၡူၢ်ဖိ, ဒီးပှၤမၤကးဖိဘၣ်, မ့မ့ၢ် ပှၤကၡူၢ်ဖိ, ဒီးပှၤမၤကးဖိ အိၣ်ဝဲဆိးဝဲ လၢပှၤအံၣ်စရ့လးဖိ အကျါ တုၤ မုၢ်မဆါ တနံၤအံၤလီၤ. 14 မ့မ့ၢ် ပှၤလ့ၤဝံဖိန့ၣ် တဟ့ၣ်ဘၣ်အီၤ လၢတၢ်န့ၢ်သါဘၣ်, ယွၤ အံၣ်စရ့လး အကစၢ် အတၢ်လုၢ်မ့ၣ်အူ မ့ၢ်အတၢ်န့ၢ်သါ, ဒ်အစံးဘၣ်အီၤ အသိးန့ၣ်လီၤ. 15 ဒီးစီၤမိၤၡ့ ဟ့ၣ်လီၤတၢ် လၢပှၤရူၤဘ့ၣ်ဖိ တဒူၣ်, ဒ်အဟံၣ်တဖၣ် အသိးန့ၣ်လီၤ. 16 ဒီးအကီၢ်ဃၢၤန့ၣ်မ့ၢ် လၢဧရိၤဧ့ၢ် လၢအအိၣ် လၢထံမိၢ်ပှၢ် အၢ်နိၣ် အနံၤ, ဒီးဝ့ၢ် အိၣ်ဝဲ လၢထံကျိ အသးကံၢ်ပူၤ, ဒီးတၢ်ပျီပူၤ ဒီဘ့ၣ်ညါ လၢမ့ၤဒဘၤ အဃၢၤ, 17 ဃ့ၡဘိၣ်, ဒီးအဝ့ၢ် ခဲလၢာ် လၢအအိၣ်ဝဲ လၢတၢ်ပျီပူၤ, ဒံၤဘိၣ်, ဒီးဘၤမိးဘဧၤလး, ဒီးဘ့ၤသဘဧၤလးမဧိၣ်, 18 ဒီးယးဟစၤ, ဒီးကဒမိး, ဒီးမ့ဖၤ. 19 ဒီးကံးရယးသံၣ်, ဒီးစံးဘမၤ, ဒီးစ့ၤရ့းၡဃၢ် လၢတၢ်ကစၢၢ်ကဆူး အကစၢၢ်လိၤ, 20 ဒီးဘ့ၤသပဧိၢ်, ဒီးအၤၡဒိးပံးစကၤ, ဒီးဘ့ၤသၤယၡံမိး, 21 ဒီးတၢ်ပျီပူၤ အဝ့ၢ် ခဲလၢာ်, ဒီးပှၤအမိၢ်ဖိ အစီၤပၤ စံဃိၣ် လၢအပၢတၢ် လၢဃ့ၡဘိၣ် အပူၤ တဂၤ အဘီအမုၢ် ဒီဘ့ၣ်ညါ, ပှၤလၢစီၤမိၤၡ့ ကျီကွံာ် အိၣ်ဒီး မံးဒယၣ် အပဒိၣ်ဖးဒိၣ်တဖၣ်, စီၤအဝံၤ, ဒီးစီၤရ့က့ၣ်, ဒီးစီၤစူၢ်, ဒီးစီၤဃူၢ် လၢအမ့ၢ် စံဃိၣ် အပဒိၣ်ဖးဒိၣ်တဖၣ် အိၣ်ဝဲဆိးဝဲ လၢထံဧိၤကီၢ်ဧိၤ အပူၤန့ၣ်လီၤ. 22 စီၤဘဧိၢ် အဖိခွါ ဝံ ဘံးလၣ်န့ၣ် ပှၤအံၣ်စရ့လးဖိ မၤသံ အီၤ လၢနး လၢပှၤ လၢအဘၣ် တၢ်မၤသံ လၢအီၤ အကျါန့ၣ်လီၤ. 23 ဒီးပှၤရူၤဘ့ၣ်ဖိ အကီၢ်ဃၢၤန့ၣ်မ့ၢ် ထံယၢ်ဒ့ၣ် ဒီးအသရ့ၤလီၤ. အဝဲန့ၣ်မ့ၢ် ပှၤရူၤဘ့ၣ်ဖိ အတၢ်န့ၢ်သါ, ဒ်အဟံၣ်တဖၣ် အသိးန့ၣ်, အဝ့ၢ်တဖၣ်, ဒီးအတဝီတဖၣ်န့ၣ်လီၤ. 24 ဒီးစီၤမိၤၡ့ ဟ့ၣ်လီၤတၢ် လၢကးတဒူၣ်န့ၣ်, လၢပှၤကးဖိ ဒ်အဟံၣ်တဖၣ် အသိးန့ၣ်လီၤ. 25 ဒီးအကီၢ်ဃၢၤန့ၣ်မ့ၢ် ယၤစ့ၢ်, ဒီးကံးလဧး အဝ့ၢ် ခဲလၢာ်, ဒီးပှၤဧၣ်မိၣ်ဖိ အကီၢ် ဖးဖီကီၢ်, ပၢၢ်လၢဧရိၤဧ့ၢ် လၢအအိၣ် လၢရးဘး အမဲာ်ညါ 26 ဒီး လၢဃ့ၡဘိၣ် ပၢၢ်လၢရၤမါမံးစပၤ, ဒီးဘတိနံၣ်, ဒီး လၢမၤဃန့ၤ ပၢၢ်လၢဒဘံၢ် အကီၢ်ဃၢၤ, 27 ဒီးအိၣ်ဝဲ လၢကစၢၢ်ကဆူး အပူၤန့ၣ် ဘ့ၤသဟၤရၣ်, ဒီးဘ့ၤသနံးမရၤ, ဒီးစူးကိၤသး, ဒီးစၤဖိၣ်, တၢ်အိၣ်လီၤတဲာ် လၢဃ့ၡဘိၣ် အစီၤပၤ စံဃိၣ် အဘီမုၢ်, ထံကျိ ယၢ်ဒ့ၣ် ဒီးအသရ့ၤ ပၢၢ်လၢပီၣ်လဲၣ် ကံးန့ၤရ့သး အနံၤ လၢယၢ်ဒ့ၣ် ဝၢ်ဘးခီ လၢမုၢ်ထီၣ်တခီလီၤ. 28 အဝဲန့ၣ်မ့ၢ် ပှၤကးဖိ အတၢ်န့ၢ်သါ, ဒ်အဟံၣ်တဖၣ် အသိးန့ၣ်, ဝ့ၢ်တဖၣ် အိၣ်ဒီး အတဝီတဖၣ်လီၤ. 29 ဒီးစီၤမိၤၡ့ ဟ့ၣ်လီၤတၢ် လၢပှၤမနၤၡ့ၤဖိ တခီဒူၣ်, ဒီးအအံၤမ့ၢ် ပှၤမနၤၡ့ၤဖိ တခီဒူၣ် အတၢ်, ဒ်အဟံၣ်တဖၣ် အသိးန့ၣ်လီၤ. 30 ဒီး အကီၢ်ဃၢၤ အိၣ်ဝဲ လၢမၤဃန့ၤ, ဘၤၡၣ် ဒီဘ့ၣ်ညါ, ဘၤၡၣ် အစီၤပၤ ဧိာ် အဘီမုၢ် ဒီဘ့ၣ်ညါ, ဒီးယၤအံၢ် အဝ့ၢ် လၢအအိၣ် လၢဘၤၡၣ် အပူၤ ခဲလၢာ်, ဝ့ၢ် ဃုဆံလီၤ. 31 ဒီးတခီ ကံးလဧး, ဒီးဧၤၡတြိး, ဒီးအ့ဒြံၤ, ဝ့ၢ်တဖၣ် အိၣ်လၢစီၤဧိာ် အဘီမုၢ် အပူၤ လၢဘၤၡၣ် ဘၣ်ဃးဒီး စီၤမနၤၡ့ၤ အဖိခွါ စီၤမၤကံၢ် အဖိ, လၢစီၤမၤကံၢ် အဖိ တခီဟံၣ်, ဒ်အဟံၣ်တဖၣ် အသိးန့ၣ်လီၤ. 32 အဝဲန့ၣ်မ့ၢ် တၢ် လၢစီၤမိၤၡ့ ဟ့ၣ်နီၤဖး လၢတၢ်န့ၢ်သါ အဂီၢ် လၢမိၤအး အတၢ်ပျီပူၤ လၢယၢ်ဒ့ၣ် ဝၢ်ဘးခီ သဃီၤဒီး ယရံၤဃိ လၢမုၢ်ထီၣ်တခီ လီၤ. 33 မ့မ့ၢ် ပှၤလ့ၤဝံ တဒူၣ်န့ၣ် စီၤမိၤၡ့ တဟ့ၣ်လီၤဘၣ်အီၤ လၢတၢ်န့ၢ်သါဘၣ်. ယွၤ အံၣ်စရ့လး အကစၢ် မ့ၢ်အတၢ်န့ၢ်သါ, ဒ်အစံးဘၣ်အီၤ အသိးန့ၣ်လီၤ.

1 ဒီးအဝဲအံၤမ့ၢ် တၢ် လၢပှၤအံၣ်စရ့လးဖိ န့ၢ်သါ လၢကီၢ် ကနၤဧၣ် အပူၤ, လၢပှၤလုၢ်တၢ်အဒိၣ် စီၤအလၤဧစၢ်, ဒီးစီၤနိၣ် အဖိခွါ စီၤယိၤၡူ, ဒီးပှၤအံၣ်စရ့လးဖိ အဒူၣ်တဖၣ် အပၢ်အခိၣ်တဖၣ်, ဟ့ၣ်နီၤဖးန့ၢ်အီၤ လၢတၢ်န့ၢ်သါ အဂီၢ်လီၤ. 2 ဖးတၢ် သတးဒီး, န့ၢ်ဘၣ် အတၢ်န့ၢ်သါ ဒ်ယွၤ မၤလိာ် လၢစီၤမိၤၡ့ အစုပူၤ အသိး, လၢပှၤခွံဒူၣ်, ဒီးတခီဒူၣ် အဂီၢ်လီၤ. 3 အဂ့ၢ်ဒ်အံၤ, စီၤမိၤၡ့ ဟ့ၣ်တ့ၢ် ပှၤခံဒူၣ် ဒီးတခီဒူၣ် အတၢ်န့ၢ်သါ လၢယၢ်ဒ့ၣ် ဝၢ်ဘးခီလီၤ. မ့မ့ၢ် လၢပှၤလ့ၤဝံဖိန့ၣ် တဟ့ၣ်ဘၣ် လၢတၢ်န့ၢ်သါ လၢအကျါဘၣ်. 4 အဂ့ၢ်ဒ်အံၤ, စီၤယိၤသးအဖိ မ့ၢ် ပှၤခံဒူၣ်, မနၤၡ့ၤ ဒီးအ့ဖရဲၣ်လီၤ. ဒီးတဟ့ၣ်လီၤဘၣ် တၢ်အဂီၢ် လၢပှၤလ့ၤဝံဖိ လၢထံဧိၤကီၢ်ဧိၤ အပူၤဘၣ်, ဟ့ၣ်ထဲ ဝ့ၢ်တဖၣ် လၢအကအိၣ်ကဆိး လၢအပူၤ, ဒီးတၢ်အီၣ်ဆၣ်အလီၢ် ဝးတရံး အီၤ လၢအဆၣ်ဖိကီၢ်ဖိ အဒၢ အဂီၢ်, ဒီး လၢအတၢ်ဖိတၢ်လံၤ အဂီၢ်လီၤ. 5 ဒ်ယွၤ မၤလိာ် စီၤမိၤၡ့ အသိးန့ၣ်, ပှၤအံၣ်စရ့လးဖိ မၤဝဲ ဒ်န့ၣ်သိး, ဒီးနီၤဖး ထံဧိၤကီၢ်ဧိၤ အဆၢန့ၣ်လီၤ. 6 ဒီးပှၤယူဒၤဖိ ဟဲဆူ စီၤယိၤၡူ အအိၣ် လၢကံးလကၤလး အပူၤ, ဒီးပှၤကနးဖိ, စီၤယဖူန့ၤ အဖိခွါ စီၤကၤလ့း စံးဘၣ် အီၤ, တၢ် လၢယွၤ စံးဘၣ် ယွၤအခ့အပှၤ စီၤမိၤၡ့ လၢယဂ့ၢ်ယကျိၤ, ဒီးနဂ့ၢ်နကျိၤ လၢကၤဒ့ၣ်ဘၢ်န့ အပူၤန့ၣ်, နသ့ၣ်ညါလီၤ. 7 လၢယွၤအခ့အပှၤ စီၤမိၤၡ့ မၢလီၤယၤ လၢကၤဒ့ၣ်ဘၢ်န့ ဒ်သိး ယကကွၢ်ဟုၣ် ထံဧိၤကီၢ်ဧိၤန့ၣ် ယသးပှၢ် အနံၣ် လွံၢ်ဆံ, ဒီးယဟဲစိာ်အီၤ လၢတၢ်ကတိၤ လၢအအိၣ် လၢယသးကံၢ်ပူၤန့ၣ်လီၤ. 8 ဒီးယဒီပုၢ်ဝဲၢ် လၢအလဲၤထီၣ် ဒီးယၤတဖၣ်န့ၣ် မၤပှံၢ်လီၤ ပှၤဂီၢ်မုၢ်အသးလီၤ. မ့မ့ၢ်ယဲဒၣ်အံၤ ယပိာ် ယွၤ ယကစၢ် အကျဲ လၢလၢပှဲၤပှဲၤလီၤ 9 ဒီးတၢ် လၢမုၢ်တနံၤန့ၣ် စီၤမိၤၡ့ ဆိၣ်တၢ် ဒီးစံးဝဲဒၣ်, မ့ၢ်မး ကီၢ် လၢနယီၢ်လီၤအီၤ ကကဲထီၣ် နတၢ်န့ၢ်သါ, ဒီး နဖိ အတၢ် လီၤထူလီၤယိာ်လီၤ. အဂ့ၢ်ဒ်အံၤ, နပိာ် ယွၤ ယကစၢ် အကျဲ လၢလၢပှဲၤပှဲၤလံလီၤ. 10 ဒီးခဲကနံၣ်အံၤ ကွၢ်ကွၢ်, ယွၤ ဒုးမူဒံးယၤ, ဒ်အစံးဝဲ အသိးန့ၣ် လွံၢ်ဆံ ယဲၢ်နံၣ်အံၤ, လၢယွၤ ကတိၤ တၢ်ကတိၤ တထံၣ် ဒီးစီၤမိၤၡ့ လံၤလံၤ, လၢပှၤအံၣ်စရ့လးဖိ ဟးဝ့ၤဝီၤ လၢပှၢ်မုၢ်ကနၢ အဖၢမုၢ်န့ၣ်လီၤ. ဒီးခဲကနံၣ်အံၤ ကွၢ်ကွၢ်, တၢ် လၢမုၢ်မဆါ တနံၤအံၤ ယသးပှၢ်တ့ၢ် ဃိးဆံ ယဲၢ်နံၣ်လံ. 11 ဘၣ်ဆၣ်ဒီး ယဂံၢ်ဆူၣ်ယဘါဆူၣ် လၢမုၢ်မဆါ တနံၤအံၤ, ဒ်မုၢ်တနံၤ လၢစီၤမိၤၡ့ မၢလီၤယၤ အသိးန့ၣ်, ဒ်ယဂံၢ်ယဘါ အိၣ်အကတီၢ် ဖဲန့ၣ် ယဂံၢ်ယဘါ အိၣ်ဝဲ ခဲကနံၣ်အံၤ ဒ်န့ၣ်သိး လၢတၢ်ဒုးသုး အဂီၢ်, ဒီး လၢဟးထီၣ် အဂီၢ်, ဒီး လၢဟဲနုာ် အဂီၢ်န့ၣ်လီၤ. 12 ဒီးခဲကနံၣ်အံၤ ဟ့ၣ်လီၤယၤ လၢကစၢၢ် တဖျၢၣ်န့ၣ် လၢယွၤ ကတိၤတၢ် လၢအဂ့ၢ်အကျိၤ လၢမုၢ်တနံၤန့ၣ် တက့ၢ်. အဂ့ၢ်ဒ်အံၤ, နနၢ်ဟူ လၢမုၢ်တနံၤန့ၣ် လၢပှၤဧနးဖိ အိၣ်ဖဲန့ၣ်, ဒီးဝ့ၢ်တဖၣ်န့ၣ် ဒိၣ်ဝဲ, ဒီးအိၣ်ဒီး အခိၣ်ဒူန့ၣ်လီၤ. ယွၤ မ့ၢ်အိၣ်ဒီး ယၤ ဒီး, ယကဟီထီၣ်ကွံာ်အီၤ ဒ်ယွၤ စံးဝဲ အသိးန့ၣ်လီၤ. 13 ဒီးစီၤယိၤၡူ ဆိၣ်ဂ့ၤအီၤ, ဒီးဟ့ၣ်လီၤ ပှၤကနးဖိ, စီၤယဖူန့ၤ အဖိခွါ စီၤကၤလ့း လၢဃ့ဘြိၣ် လၢအတၢ်န့ၢ်သါန့ၣ်လီၤ. 14 မၤသးဒ်န့ၣ်ဒီး ဃ့ဘြိၣ် ကဲထီၣ် ပှၤကနးဖိ စီၤယဖူန့ၤ အဖိခွါ စီၤကၤလ့း အတၢ်န့ၢ်သါ တုၤ မုၢ်မဆါ တနံၤအံၤ လီၤ. အဂ့ၢ်ဒ်အံၤ, ပိာ် ယွၤ အံၣ်စရ့လး အကစၢ် အကျဲ လၢလၢပှဲၤပှဲၤလီၤ. 15 ဒီး လၢအခီၣ်ထံးန့ၣ် ဃ့ဘြိၣ် အမံၤမ့ၢ် စီၤအၢ်ဘၤ အဝ့ၢ် လီၤ. အဝဲဒၣ်န့ၣ်မ့ၢ် ပဒိၣ်တဂၤ လၢပှၤဧနးဖိ အကျါလီၤ. ဒီးထံဧိၤကီၢ်ဧိၤန့ၣ် အိၣ်ဘှံးဝဲ လၢတၢ်ဒုးသုးန့ၣ်လီၤ.

1 အအံၤမ့ၢ် ပှၤယူဒၤဖိ တဒူၣ် အဂီၢ် ဒ်အဟံၣ်တဖၣ် အသိးန့ၣ်, ပၢၢ်လၢအဒိၣ် အကီၢ်ဃၢၤ, ပှၢ်မုၢ်ကနၢ စံၣ် လၢကလံၤထံးတခီန့ၣ်မ့ၢ် ကီၢ် လၢကလံၤထံး အဃၢၤ ကတၢၢ်, 2 ဒီးအကီၢ်ဃၢၤ လၢကလံၤထံးန့ၣ် အိၣ်လၢပီၣ်လဲၣ်အံသၣ် အနၢၣ်ပူၤ လၢအကွၢ် ဆူကလံၤထံး, 3 ဒီး လဲၤတၢ် ဆူကလံၤထံး ဆူမၤလ့ၤကြၤဘံၣ်, ဒီးလဲၤဝဲဆူ စံၣ်, ဒီးလဲၤထီၣ် လၢကလံၤထံး ပၢၢ်လၢကၤဒ့ၣ်ဘၢ်န့, ဒီး လဲၤတၢ် ဆူဃ့စရိၣ်, ဒီးလဲၤထီၣ် ဆူအးဒၢ်, ဒီးလဲၤတရံးတၢ် ဆူကၢ်ကၤ, 4 လဲၤထီၣ်ဝဲဆူ ဧၤစမိၣ်, ဒီးဟးထီၣ်ဝဲဆူ အဲၤကူပတူး အထံမိၢ်ပှၢ်, ဒီးအကီၢ်ဃၢၤ ဟးထီၣ်ကွံာ်ဝဲ ဖဲန့ၣ် ဖဲပီၣ်လဲၣ်နံၤလီၤ. အဝဲန့ၣ်မ့ၢ် သုကီၢ်ဃၢၤ လၢကလံၤထံးတခီလီၤ. 5 ဒီးကီၢ်အဃၢၤ လၢမုၢ်ထီၣ်တခီန့ၣ်မ့ၢ် ပီၣ်လဲၣ်အံသၣ် ပၢၢ်လၢယၢ်ဒ့ၣ် အကတၢၢ်, ဒီးကီၢ်အဃၢၤ လၢကလံၤစိး တခီန့ၣ်မ့ၢ် လၢပီၣ်လဲၣ် အနၢၣ်ပူၤ လၢယၢ်ဒ့ၣ် အကတၢၢ်လီၤ. 6 ဒီးကီၢ်အဃၢၤန့ၣ် လဲၤတၢ် လၢဘ့ၤသဃါကလၤ ဒီးလဲၤဝဲဆူ ဘ့ၤသဧါရဘၤ လၢကလံၤစိးတခီ, ဒီး ကီၢ်အဃၢၤန့ၣ် လဲၤထီၣ်ဆူ စီၤရူၤဘ့ၣ် အဖိခွါ စီၤဘိဟၣ် အလၢၢ်တဖျၢၣ်, 7 ဒီးကီၢ်အဃၢၤန့ၣ် လဲၤထီၣ်ဝဲဆူ ဒဘံၢ် လၢကစၢၢ်ကဆူး ဧၤကိၢ်, ဒီး လၢကလံၤစိးတခီ, ကွၢ်ဝဲဆူ ကံးလကၤလး လၢအအိၣ်ဝဲ လၢတၢ်လဲၤထီၣ်ဆူ အဒူမံၣ် အမဲာ်ညါ လၢအအိၣ်ဝဲ လၢထံကျိ လၢကလံၤထံး တခီ, ဒီးကီၢ်အဃၢၤန့ၣ် လဲၤဝဲဆူ ဧၣ်ၡ့မ့ၣ် အထံ, ဒီးဟးထီၣ်ဝဲန့ၣ် ဖဲ ဧ့ၣ်ရိၤက့လး, 8 ဒီးကီၢ်အဃၢၤန့ၣ် လဲၤထီၣ်ဆူ စီၤဟံၣ်နိၣ် အဖိခွါ အကစၢၢ်ကဆူး ဆူယဘူၣ် လၢကလံၤထံးတခီ, အဝဲန့ၣ်မ့ၢ် ယရူၤၡလ့ၣ်လီၤ. ဒီးကီၢ်အဃၢၤန့ၣ် လဲၤထီၣ်ဘး ကစၢၢ်ဒီခိၣ် လၢအအိၣ် လၢကစၢၢ်ကဆူး ဟံၣ်နိၣ် အမဲာ်ညါ လၢမုၢ်နုာ်တခီ, ပှၤနီၢ်ဒိၣ်ဖိ အကစၢၢ်ကဆူး အကတၢၢ် လၢကလံၤစိးန့ၣ်လီၤ. 9 ဒီးတၢ်ထိၣ် ကီၢ်အဃၢၤ, လၢကစၢၢ် အဒီခိၣ် ပၢၢ်လၢထံန့ဖတိၤ အထံထီၣ်ပၢၢ်, ဒီးလဲၤထီၣ်ဝဲဆူ ကစၢၢ် ဧ့ၤဖရိၣ် အဝ့ၢ်တဖၣ်, ဒီးတၢ်ထိၣ် ကီၢ်အဃၢၤန့ၣ် ဆူ ဘဧၤလၤ လၢအမ့ၢ် ကံးရယးယဧၤရံၣ်, 10 ဒီးကီၢ်အဃၢၤန့ၣ် လဲၤတရံးတၢ် လၢဘဧၤလၤ မုၢ်နုာ်တခီ ဆူကစၢၢ် စ့ဧၢ်, ဒီးလဲၤတၢ်ဆူ ကစၢၢ် ယဧၤရံၣ် အကပၤ (အဝဲန့ၣ်မ့ၢ် ကစ့လိၣ်) လၢကလံၤစိးတခီ, ဒီးလဲၤလီၤ ဆူဘ့ၤသၡ့မၣ်, ဒီးလဲၤတၢ်ဆူ တံးမနၤ, 11 ဒီးကီၢ်အဃၢၤန့ၣ် ဟးထီၣ်ဆူ ဧ့ကြိၣ် အဃၢၤ လၢကလံၤစိးတခီ, ဒီးတၢ်ထိၣ် ကီၢ်အဃၢၤန့ၣ် ဆူၡံကြိၣ်, ဒီး လဲၤဝဲဆူ ကစၢၢ် ဘဧၤလး, ဒီးဟးထီၣ်ဝဲဆူ ယးဘန့လး, ဒီးကီၢ်အဃၢၤ ဟးထီၣ်ကွံာ်ဝဲန့ၣ် ဖဲ ပီၣ်လဲၣ်နံၤလီၤ. 12 ဒီးကီၢ်အဃၢၤ လၢမုၢ်နုာ်တခီန့ၣ်မ့ၢ် ပီၣ်လဲၣ်ဖးဒိၣ်, ဒီးအသရ့ၤန့ၣ်လီၤ. အဝဲန့ၣ်မ့ၢ် ပှၤယူဒၤဖိ အကီၢ်ဃၢၤ ဝးတရံးဝဲ, ဒ်အဟံၣ်တဖၣ် အသိးန့ၣ်လီၤ. 13 ဒီးဟ့ၣ်လီၤ စီၤယဖူန့ၤ အဖိခွါ စီၤကၤလ့း အဂီၢ် လၢပှၤယူဒၤဖိ အကျါ, ဒ်ယွၤ မၤလိာ် စီၤယိၤၡူ အသိးန့ၣ်, စီၤဧနး အပၢ် စီၤအၢ်ဘၤ အဝ့ၢ် လၢအမ့ၢ် ဃ့ဘြိၣ်လီၤ. 14 ဒီးစီၤကၤလ့းန့ၣ် ဟီထီၣ်ကွံာ် ဖဲန့ၣ် ပှၤဧနး အဖိခွါ သၢဂၤ, စီၤၡ့ၡဲ, စီၤအဃံမ့ၣ်, ဒီးစီၤတးလမဲ, စီၤဧနး အဖိခွါတဖၣ်လီၤ. 15 ဒီးလဲၤဝဲ ဖဲန့ၣ် ဆူပှၤဒဘံၢ်ဖိ အအိၣ်လီၤ. ဒီး လၢသီန့ၣ် ဒဘံၢ် အမံၤမ့ၢ် ကံးရယးစ့ဖ့ၢ်လီၤ. 16 ဒီးစီၤကၤလ့း စံးဝဲဒၣ်, ပှၤလၢအကျီကွံာ် ကံးရယးစ့ဖ့ၢ် ဒီးမၤန့ၢ်အီၤ တဂၤန့ၣ် ယကဟ့ၣ်လီၤအီၤ လၢယဖိမုၣ် နီၢ်ဧၤကစ့ၤ လၢအမါလီၤ. 17 ဒီးစီၤကၤလ့း အဒီပုၢ်ဝဲၢ် စီၤကနးစး အဖိခွါ စီၤဧီၤသန့လး တဂၤန့ၣ် မၤန့ၢ်ဝဲ, ဒီးဟ့ၣ်လီၤအီၤ လၢအဖိမုၣ် နီၤဧၤကစ့ၤ လၢအမါလီၤ. 18 ဒီး လၢပိာ်မုၣ် လဲၤတၢ်န့ၣ် တၢ်မၤအသး လၢအထိၣ်ဂဲၤအီၤ ဒ်သိး အကဃ့ ဟီၣ်ခိၣ် တကဝီၤ လၢအပၢ်လီၤ. ဒီးပိာ်မုၣ်န့ၣ် ယုၢ်လီၤ လၢအကသ့ၣ်ယီၤ အလိၤလီၤ. ဒီးစီၤကၤလ့း စံးဘၣ်အီၤ, ဘၣ်နသး လၢမနုၤတမံၤလဲၣ်, 19 ဒီးစံးဆၢအီၤ, နဟ့ၣ်လီၤယၤ လၢကီၢ် လၢကလံၤထံးတခီလံ, ဟ့ၣ်လီၤလၢ် စ့ၢ်ကီး လၢထံထီၣ်ပၢၢ်တဖၣ်န့ၣ် တက့ၢ်. ဒီးအဝဲဒၣ် ဟ့ၣ်လီၤအီၤ လၢထံထီၣ်ပၢၢ် လၢထးခီ, ဒီးထံထီၣ်ပၢၢ် လၢလာ်ခီန့ၣ်လီၤ. 20 အအံၤမ့ၢ် ပှၤယူဒၤဖိ တဒူၣ် အတၢ်န့ၢ်သါ ဒ်အဟံၣ်တဖၣ် အသိးန့ၣ်လီၤ. 21 ဒီးပှၤယူဒၤဖိ တဒူၣ် အဝ့ၢ်တဖၣ် လၢအယံၤကတၢၢ် ဆူ ကီၢ်အဒိၣ် အဃၢၤ လၢကလံၤထံးတခီန့ၣ်မ့ၢ် ဘစ့လး ဒီး ဧ့စ့ၢ်, ဒီးယၤကူၢ် 22 ဒီးကံနၤ, ဒီးဒံမိၤနၤ, ဒီးဧဒၤဒၤ, 23 ဒီးကၤဒ့ၣ်, ဒီးဃါစိၢ်, ဒီးယံသနၣ်, 24 စံဖး, ဒီးတ့လ့ၣ်, ဒီးဘဧၤလိး, 25 ဒီးဃါစိၢ်ဃဒးတၤ, ဒီးကရံယိး, ဒီးဃ့စရိၣ် (အဝဲန့ၣ်မ့ၢ် ဃါစိၢ်,) 26 အမၣ်, ဒီးၡမၤ, ဒီးမိၤလဒၤ, ဒီးဃစၣ်ကးဒၤ, ဒီးဃ့ၡမိၣ်, ဒီးဘ့ၤသပၤလ့း, 27 ဒီးမိၤလဒၤ, ဒီးဃစၣ်ကးဒၤ, ဒီးဃ့ၡမိၣ်, ဒီးဘ့ၤသပၤလ့း, 28 ဒီးဃစၢ်ၡူဧလး, ဒီးဘ့ၢ်ၡဘၤ, ဒီးဘံစယိၤသၤ, 29 ဘဧၤလၤ, ဒီးဧံယံၣ်, ဒီးဧၤစ့ၣ်, 30 ဒီးအ့းလတိလး, ဒီးကသံလး, ဒီးဃိၢ်မါ, 31 ဒီးစံကလး, ဒီးမၤဒမးနၤ, ဒီးစၤနစးနၤ, 32 ဒီးလဘၤအိသး, ဒီးၡံလဃံၣ်, ဒီးဧ့ၣ်, ဒီးရံးမိၣ် လီၤ. ဝ့ၢ် ခဲလၢာ်န့ၣ်မ့ၢ် ခံဆံခွံဝ့ၢ် အိၣ်ဒီး အတဝီတဖၣ်လီၤ. လၢကစၢၢ်ကဆူးန့ၣ် အ့ၤၡတိလး, ဒီးစိးရဧၤ, ဒီးအါၡနၤ, 33 လၢကစၢၢ်ကဆူးန့ၣ် အ့ၤၡတိလး, ဒီးစိးရဧၤ, ဒီးအါၡနၤ, 34 ဒီးစါနိ, ဒီးဧ့ၣ်ကနၣ်, ဒီးတးပူၤ, ဒီးဧ့ၤနၣ်, 35 ယၢ်မူသး, ဒီးဧဒူးလၣ်, ဒီးစိကိၤ, ဒီးဧစ့ကၤ. 36 ဒီးၡၤရယံၣ်, ဒီးဧဒံသံၣ်, ဒီးကဒ့ရၤ, ဒီးကဒ့ရိၤသံၣ်လီၤ. ဝ့ၢ် တဆံလွံၢ်ဝ့ၢ် အိၣ်ဒီး အတဝီတဖၣ်လီၤ. 37 စနၣ်, ဒီးကဒါၡၤ, ဒီးမံးကဒးလကး, 38 ဒီးဒံလၣ်, ဒီးမံးဒစပၤ, ဒီးယိးကသ့လး, 39 လၤကံၣ်, ဒီးဘိးစကး, ဒီးဧ့းကလိၣ်, 40 ဒီး ကးဘိၣ်, ဒီးလၤမၣ်, ဒီးကံသလံၣ်, 41 ဒီးကဒ့ရိၣ်, ဒီး ဘ့ၤသဒၤကိၣ်, ဒီးနၤဧမၣ်, ဒီးမးက့ဒၤန့ၣ်လီၤ. ဝ့ၢ် တဆံဃုဝ့ၢ် အိၣ်ဒီး အတဝီတဖၣ်လီၤ. 42 လံးဘနၤ, ဒီးဧ့သ့ၢ်, ဒီးဧၤၡၣ်, 43 ဒီးယံးဖတၤ, ဒီးအါနၤ, ဒီးနစံာ်, 44 ဒီးကံလၤ, ဒီးအၤကစံာ်, ဒီးမရ့ၡၤလီၤ. ဝ့ၢ် ခွံဝ့ၢ် အိၣ်ဒီး အတဝီတဖၣ်လီၤ. 45 ဧ့ကြိၣ်, ဒီးအဝ့ၢ်တဖၣ် ဒီးအတဝီတဖၣ်လီၤ. 46 လၢဧ့ကြိၣ် ဒီးပီၣ်လဲၣ်န့ၣ် ကယဲၢ် ဝ့ၢ် လၢအအိၣ်ဘူး ဒီးအၤစဒိာ် ဒီးအတဝီတဖၣ်, 47 အၤစဒိာ်, ဒီးအဝ့ၢ်တဖၣ် ဒီးအတဝီတဖၣ်, ဂါစၤ, ဒီးအဝ့ၢ်တဖၣ် ဒီးအတဝီတဖၣ် ပၢၢ်လၢအဲၤကူပတူး အထံမိၢ်ပှၢ်, ဒီးပီၣ်လဲၣ်ဖးဒိၣ်, ဒီးအသရ့ၤန့ၣ်လီၤ. 48 ဒီး လၢကစၢၢ် အလိၤ, ၡၤမံၢ်, ဒီးယးတံၢ်, ဒီးစိကိၤ, 49 ဒီးဒးနၤ, ဒီးကံးရယးစးနၤ, (အဝဲန့ၣ်မ့ၢ် ဒဘံၢ်), 50 ဒီး ဧနာ်, ဒီးအ့ၡတမိး, ဒီးဧၤနံၣ်, 51 ဒီးကိၡၣ်, ဒီးဟိလိၣ်, ဒီးကံလိၤန့ၣ်လီၤ. ဝ့ၢ် တဆံတဝ့ၢ် အိၣ်ဒီး အတဝီတဖၣ် လီၤ. 52 အၤရာ်, ဒီးဒူမၤ, ဒီးအ့ၡၣ်, 53 ဒီးယၤနူၣ်, ဒီးဘ့ၤသတးပူၤ, ဒီးအဖ့ကၤ, 54 ဒီးဃူမတၤ, ဒီးကံးရယးအၢ်ဘၤ, (အဝဲန့ၣ်မ့ၢ် ဃ့ဘြိၣ်,) ဒီးစံဧိၢ်န့ၣ်လီၤ. ဝ့ၢ် ခွံဝ့ၢ် အိၣ်ဒီး အတဝီတဖၣ်လီၤ.  55 မၤဧိၣ်, ဒီးကၢ်မ့လး, ဒီးစံဖး, ဒီးယူးတၤ, 56 ဒီးယံးစကံလး, ဒီးယိးကဒၣ်, ဒီးစါနိၤ, 57 ကၤယံၣ်, ဒီးကံဘဧၤ, ဒီးတံးမနၤန့ၣ်လီၤ. ဝ့ၢ်တဆံ အိၣ်ဒီး အတဝီတဖၣ်လီၤ. 58 ဃၤလဃူလး, ဘ့ၤသစူၢ်, ဒီးကဒိၣ်, 59 ဒီးမၤရး, ဒီးဘ့ၤသၤနိး, ဒီးအ့လတးကိၣ်န့ၣ်လီၤ. ဝ့ၢ် ဃုဝ့ၢ် အိၣ်ဒီး အတဝီတဖၣ်လီၤ. 60 ကံးရယးဘဧၤလး, (အဝဲန့ၣ်မ့ၢ် ကံးရယး ယဧၤရံၣ်), ဒီးရးဘးန့ၣ်လီၤ. ဝ့ၢ် ခံဝ့ၢ် အိၣ်ဒီး အတဝီတဖၣ်လီၤ. 61 ဒီး လၢပှၢ်မုၢ်ကနၢန့ၣ် ဘ့ၤသဧါရဘၤ, မံးဒံၣ်, ဒီးစကၤကၤ, 62 ဒီးနံးဘၡၣ်, ဒီးဝ့ၢ်အံသၣ်, ဒီးဧ့ၣ်က့ဒံၤန့ၣ်လီၤ. ဝ့ၢ် ဃုဝ့ၢ် အိၣ်ဒီး အတဝီတဖၣ်လီၤ. 63-64 မ့မ့ၢ် ပှၤယဘူၣ်ဖိ, ပှၤယရူၤၡလ့ၣ်ဖိန့ၣ်, ပှၤယူဒၤဖိ ဟီထီၣ်ကွံာ်အီၤ တသ့ဘၣ်လီၤ. ဒီးပှၤယဘူၣ်ဖိ အိၣ်ဝဲဆိးဝဲ ဒီးပှၤယူဒၤဖိ လၢယရူၤၡလ့ၣ် အပူၤ တုၤ မုၢ်မဆါ တနံၤအံၤလီၤ. 

1 ဒီးစီၤယိၤသး အဖိ အဂီၢ်န့ၣ် လီၤဘၣ် လၢယၢ်ဒ့ၣ် လၢယရံၤဃိ အဃၢၤ လၢထံ ယရံၤဃိ, လၢမုၢ်ထီၣ်တခီ, ပၢၢ်လၢပှၢ်မုၢ်ကနၢ လၢအလဲၤထီၣ်ဝဲ လၢယရံၤဃိ ဆူကစၢၢ် ဘ့ၤသ့လး ဒီဖျၢၣ်ညါ, 2 ဒီးလဲၤထီၣ် လၢဘ့ၤသ့းလး ပၢၢ်လၢလူးစး, ဒီးလဲၤတၢ်ဆူ အၢ်ကံ အဃၢၤ ပၢၢ်လၢဧးတၤရိး, 3 ဒီးလဲၤလီၤ လၢမုၢ်နုာ်တခီ ဆူယးဖလံတံၤ ပၢၢ်လၢဘ့ၤသဃိရိၣ် လၢလာ်ခီ, ဒီးက့စ့ၢ်, ဒီးဟးထီၣ်ဝဲန့ၣ် ဖဲပီၣ်လဲၣ်နံၤလီၤ. 4 ဒီးစီၤယိၤသး အဖိခွါ စီၤမနၤၡ့ၤ, ဒီးစီၤအ့ဖရဲၣ် ဟံးန့ၢ်ဝဲ အတၢ်န့ၢ်သါလီၤ. 5 ဒီးအအံၤမ့ၢ် စီၤအ့ဖရဲၣ် အဖိ အကီၢ်ဃၢၤ, ဒ်အဟံၣ်တဖၣ် အသိးန့ၣ် အတၢ်န့ၢ်သါ အဃၢၤ လၢမုၢ်ထီၣ်တခီန့ၣ်မ့ၢ် ဧးတၤရိးအးဒၤ ပၢၢ်လၢဘ့ၤသဃိရိၣ် လၢထးခီ, 6 ဒီး ကီၢ်အဃၢၤန့ၣ် ဟးထီၣ်ဆူ ပီၣ်လဲၣ်နံၤ, ဆူမံးကမသၤ လၢကလံၤစိးတခီ, ဒီးကီၢ်အဃၢၤန့ၣ် ဃၣ်အသးဆူ မုၢ်ထီၣ်တခီ, ဆူတၤနးၡံလိၤ, ဒီးလဲၤပူၤကွံာ်အီၤ လၢမုၢ်ထီၣ်တခီ ဆူယၤနိဃၤ, 7 ဒီးလဲၤလီၤ လၢယၤနိဃၤဆူ ဧးတၤရိး, ဒီးဆူနၤရး, ဒီးဘၣ် လၢယရံၤဃိ, ဒီးဟးထီၣ်ကွံာ် လၢယၢ်ဒ့ၣ်န့ၣ်လီၤ. 8 ကီၢ်အဃၢၤန့ၣ် ဟးထီၣ်ကွံာ် လၢတးပူၤ လၢမုၢ်နုာ်တခီ ဆူထံကျိ ကါနၤ, ဒီးဟးထီၣ်ကွံာ်ဝဲဖဲန့ၣ် ဖဲပီၣ်လဲၣ်နံၤလီၤ. အဝဲန့ၣ်မ့ၢ် ပှၤအ့ဖရဲၣ်ဖိ တဒူၣ် အတၢ်န့ၢ်သါ, ဒ်အဟံၣ်တဖၣ် အသိးန့ၣ်လီၤ. 9 ဒီးဝ့ၢ် လၢအလီၤဖး လၢအ့ဖရဲၣ်ဖိ အဂီၢ်န့ၣ် အိၣ်ဝဲ လၢပှၤမနၤၡ့ၤဖိ အတၢ်န့ၢ်သါ အပူၤန့ၣ်, ဝ့ၢ် ခဲလၢာ်န့ၣ် အိၣ်ဒီး အတဝီတဖၣ်လီၤ. 10 ဒီးတဟီထီၣ်ကွံာ်ဘၣ် ပှၤကနၤဧၣ်ဖိ လၢအအိၣ်ဝဲ လၢက့စ့ၢ် အပူၤဘၣ်, ဒီးပှၤကနၤဧၣ်ဖိ အိၣ်ဝဲဆိးဝဲ လၢပှၤအ့ဖရဲၣ်ဖိ အကျါ တုၤ မုၢ်မဆါ တနံၤအံၤလီၤ. ဒီးမၤ အတၢ်, ဒီးဟ့ၣ်သွဲလီၤ.

1 ဒီးတၢ်အဂီၢ် အိၣ်ဝဲ လၢမနၤၡ့ၤ တဒူၣ် အဂီၢ်လီၤ. အဂ့ၢ်ဒ်အံၤ, မ့ၢ်ဝဲ လၢစီၤယိၤသး အဖိဝဲၢ်ကိလီၤ. အိၣ်ဝဲ လၢစီၤမနၤၡ့ၤ အဖိဝဲၢ်ကိ စီၤမၤကံၢ်, စီၤကံးလဧး အပၢ် တဂၤန့ၣ် အဂီၢ်လီၤ. အဂ့ၢ်ဒ်အံၤ, မ့ၢ် ပှၤသုးဖိလီၤ. ဒီး ကံးလဧး ဒီးဘၤၡၣ်န့ၣ် အိၣ်ဝဲ လၢအဂီၢ်လီၤ. 2 ဒီးတၢ်အဂီၢ် အိၣ်လၢစီၤမနၤၡ့ၤ အဖိ လၢအအိၣ်လီၤတဲာ်တဖၣ် အဂီၢ်, ဒ်အဟံၣ်တဖၣ် အသိးန့ၣ်, လၢစီၤအဘံဧ့စ့ၢ် အဖိ အဂီၢ်, ဒီး လၢစီၤဃ့လ့း အဖိ အဂီၢ်, ဒီး လၢစီၤအးစရံၤအ့လး အဖိ အဂီၢ်, ဒီး လၢစီၤၡက့ၣ် အဖိ အဂီၢ် ဒီး လၢစီၤဃ့ဖ့ၢ် အဖိ အဂီၢ်, ဒီး လၢစီၤၡမံဒၤ အဖိ အဂီၢ်န့ၣ်လီၤ. အဝဲသ့ၣ်န့ၣ်မ့ၢ် စီၤယိၤသး အဖိခွါ စီၤမနၤၡ့ၤ အဖိပိာ်ခွါ, ဒ်အဟံၣ်တဖၣ် အသိးန့ၣ်လီၤ. 3 မ့မ့ၢ် စီၤစလၤဖဃး, စီၤဃ့ဖၢ် အဖိခွါ, စီၤကးလဧး အဖိခွါ စီၤမၤကံၢ် အဖိခွါ တဂၤန့ၣ် အဖိခွါ တအိၣ်ဘၣ်, အိၣ်ဒီး အဖိမုၣ်တဖၣ်လီၤ. ဒီးအဖိမုၣ်အမံၤ မ့ၢ်အအံၤ, နီၢ်မၤလၤ, ဒီးနီၢ်နိဧၤ, နီၢ်ဃၤကလၤ, ဒီးနီၢ်မံးလကၤ, ဒီးနီၢ်တံးရစၢ်လီၤ. 4 ဒီးအဝဲသ့ၣ်တဖၣ် သုးဘူးအသး ဆူ ပှၤလုၢ်တၢ်အဒိၣ် စီၤအလၤဧစၢ် အအိၣ်, ဒီးစီၤနိၣ် အဖိခွါ စီၤယိၤၡူ အအိၣ်, ဒီးပဒိၣ်တဖၣ် အအိၣ်, ဒီးစံးဝဲဒၣ်, ယွၤ မၤလိာ် စီၤမိၤၡ့ ဒ်သိး အကဟ့ၣ်လီၤ ပှၤ လၢတၢ်န့ၢ်သါ လၢပဒီပုၢ်ဝဲၢ် အကျါလီၤ. ဒီးဒ်တၢ်ဟဲ လၢယွၤ အထးခိၣ် အသိးန့ၣ်, အဝဲဒၣ် ဟ့ၣ်လီၤအီၤ လၢတၢ်န့ၢ်သါ လၢအပၢ် အဒီပုၢ်ဝဲၢ် အကျါန့ၣ်လီၤ. 5 ဒီး လၢကီၢ်ကံးလဧး, ဒီးဘၤၡၣ် လၢယၢ်ဒ့ၣ် ဝၢ်ဘးခီ အမဲာ်ညါန့ၣ် အဂီၢ် ဆံဆဲၣ်ပူ လီၤဘၣ် လၢမနၤၡ့ၤ အဂီၢ်လီၤ. 6 အဂ့ၢ်ဒ်အံၤ, စီၤမနၤၡ့ၤ အဖိမုၣ်တဖၣ်န့ၣ် န့ၢ်ဘၣ် တၢ်န့ၢ်သါ လၢအဖိခွါ အကျါ, ဒီး အဖိခွါ လၢအအိၣ်လီၤတဲာ်တဖၣ်န့ၣ် န့ၢ်ဘၣ် ကီၢ်ကံးလဧးလီၤ. 7 ဒီးမနၤၡ့ၤ အကီၢ်ဃၢၤန့ၣ် အိၣ်ဝဲ လၢအၤၡ့ၢ် ပၢၢ်လၢမံးကမ့သၤ လၢအအိၣ်ဝဲ လၢၡက့ၣ် အမဲာ်ညါ, ဒီးကီၢ်အဃၢၤန့ၣ် လဲၤတၢ်ဆူ စုထွဲ ဆူပှၤဧ့ၣ်တးပူၤဖိ အအိၣ်လီၤ. 8 မနၤၡ့ၤ န့ၢ်ဘၣ် ကီၢ်တးပူၤလီၤ. မ့မ့ၢ် ဝ့ၢ်တးပူၤ အိၣ်ဝဲ လၢမနၤၡ့ၤ အကီၢ်ဃၢၤန့ၣ် ပှၤအ့ဖရဲၣ်ဖိ န့ၢ်ဘၣ်ဝဲလီၤ. 9 ဒီးကီၢ်အဃၢၤန့ၣ် လဲၤလီၤ ဆူထံကျိ ကၤနၤ, ထံကျိ လၢကလံၤထံးတခီလီၤ. အ့ဖရဲၣ် အဝ့ၢ်တဖၣ်န့ၣ် အိၣ်ဝဲ လၢမနၤၡ့ၤ အဝ့ၢ်တဖၣ် အကျါလီၤ. မနၤၡ့ၤ အကီၢ်ဃၢၤန့ၣ် အိၣ်ဝဲ လၢထံကျိ လၢကလံၤစိးတခီ, ဒီးဟးထီၣ်ကွံာ်ဝဲန့ၣ် ဖဲပီၣ်လဲၣ်နံၤလီၤ. 10 လၢကလံၤထံးတခီန့ၣ်မ့ၢ် အ့ၤဖရဲၣ် အတၢ်, ဒီး လၢကလံၤစိးတခီန့ၣ်မ့ၢ် မနၤၡ့ၤ အတၢ်, ဒီးပီၣ်လဲၣ်န့ၣ်မ့ၢ် အကီၢ်ဃၢၤလီၤ. ဒီးဘၣ်သဃိာ်လိာ် အသး လၢအၤၡ့ၢ် လၢကလံၤစိးတခီ, ဒီး လၢယံးစၣ်ကၢ် လၢမုၢ်ထီၣ်တခီလီၤ. 11 ဒီး လၢယံးစၢ်ကၢ် အကီၢ်ပူၤ, ဒီး လၢအၤၡ့ၢ် အကီၢ်ပူၤန့ၣ် မနၤၡ့ၤ အိၣ်ဒီး ဘ့ၤသၡၣ် ဒီးအတဝီတဖၣ်, ဒီးယံးဘျၣ် ဒီးအတဝီတဖၣ်, ဒီးပှၤဒိၢ်ဖိ ဒီးအတဝီတဖၣ်, ဒီးပှၤဧ့ၣ်ဒိၢ်ဖိ ဒီးအတဝီတဖၣ်, ဒီးပှၤတၤနးဖိ ဒီးအတဝီတဖၣ်, ဒီးပှၤမကးဒိၤဖိ ဒီးအတဝီတဖၣ်, အကီၢ် သၢဘ့ၣ်လီၤ. 12 ဒီးပှၤမနၤၡ့ၤဖိ ဟီထီၣ်ကွံာ် ပှၤဝ့ၢ်ဖိ တသ့ဘၣ်. ပှၤကနၤဧၣ်ဖိ အိၣ်ဒၣ်တၢ် လၢကီၢ်ပူၤန့ၣ်လီၤ. 13 ဒီးတုၤ ပှၤအံၣ်စရ့လးဖိ ဆူၣ်ထီၣ်ဒီး, တၢ်မၤအသး လၢအမၢ ပှၤကနၤဧၣ်ဖိ ဟ့ၣ်သွဲလီၤ. ဒီးတဟီထီၣ်ကွံာ်ဘၣ်အီၤ သပှၢ်တၢၢ်ဘၣ်. 14 ဒီးစီၤယိၤသး အဖိတဖၣ်န့ၣ် ကတိၤတၢ် ဒီးစီၤယိၤၡူ ဒီးစံးဝဲဒၣ်, နဟ့ၣ်ယၤ လၢတၢ်အဂီၢ် ထဲတမံၤ, ဒီးတၢ်နီၤဖး ထဲတပူဧိၤ လၢယကန့ၢ်ဘၣ်သါန့ၣ်မ့ၢ် အဘၣ်မနုၤလဲၣ်. ယမ့ၢ် ပှၤဂီၢ်မုၢ်ဖးဒိၣ်လီၤ. အဂ့ၢ်ဒ်အံၤ တုၤ ခဲကနံၣ်အံၤ ယွၤ ဆိၣ်ဂ့ၤယၤလီၤ. 15 ဒီးစီၤယိၤၡူ စံးဆၢအီၤ, နမ့မ့ၢ် ပှၤဂီၢ်မုၢ်ဖးဒိၣ်, ဒီးကစၢၢ် အ့ဖရဲၣ် မ့ၢ်အံၣ်ကဲၣ်ဆိး လၢနဂီၢ် ဒီး, လဲၤထီၣ်ဆူ သ့ၣ်ကျါ ဒီးကူာ်လီၤကွံာ် လၢနဂီၢ်ဒၣ်နဲ ဖဲန့ၣ်, လၢပှၤပရးစၤဖိ, ဒီးပှၤနီၢ်ဒိၣ်ဖိ အကီၢ်ပူၤန့ၣ် တက့ၢ်. 16 ဒီးစီၤယိၤသး အဖိတဖၣ် စံးဝဲဒၣ်, ကစၢၢ်တဖျၢၣ်န့ၣ် ပမၤ တန့ၢ်ဘၣ်. အဂ့ၢ်ဒ်အံၤ, ပှၤကနၤဧၣ်ဖိ လၢအအိၣ် လၢကစၢၢ်ကဆူး အကီၢ်ပူၤန့ၣ် အိၣ်ဝဲ ဒီးလ့ၣ်ကဟၣ်ထး, ပှၤလၢဘ့ၤသၡၣ် ဒီးအတဝီတဖၣ်, ဒီးပှၤ လၢယံးစရ့လး အကစၢၢ်ကဆူး အပူၤန့ၣ်လီၤ. 17 ဒီးစီၤယိၤၡူ ကတိၤတၢ် ဒီးစီၤယိၤသး အပှၤဟံၣ်ဖိ, ဒီးစီၤအ့ဖရဲၣ်, ဒီးစီၤမနၤၡ့ၤ, ဒီးစံးဝဲဒၣ်, နမ့ၢ် ပှၤဂီၢ်မုၢ်ဖးဒိၣ်, ဒီးနစိနကမီၤ ဒိၣ်ဝဲလီၤ. နကန့ၢ်ဘၣ် ထဲတၢ်အဂီၢ် တမံၤဧိၤ တမ့ၢ်ဘၣ်. 18 ဒီးကစၢၢ် တဖျၢၣ်န့ၣ် ကကဲထီၣ် နတၢ်လီၤ. အဂ့ၢ်ဒ်အံၤ, မ့ၢ် သ့ၣ်အလီၢ်လီၤ. ဒီး နဘၣ်ကူာ်လီၤကွံာ်အီၤ, ဒီးအကတၢၢ်န့ၣ် ကကဲထီၣ် နတၢ်လီၤ. အဂ့ၢ်ဒ်အံၤ, ပှၤကနၤဧၣ်ဖိ အိၣ်ဒီး လ့ၣ်ကဟၣ်ထး, ဒီးအဂံၢ်ဆူၣ်အဘါဆူၣ် ဘၣ်ဆၣ်ဒီး, နကဟီထီၣ်ကွံာ်အီၤလီၤ.

1 ဒီးပှၤအံၣ်စရ့လးဖိ အတၢ်အိၣ်ဖှိၣ် ခဲလၢာ် အိၣ်ဖှိၣ်ရိဖှိၣ် ဖဲၡံလိၤ, ဒီးသူၣ် တၢ်အိၣ်ဖှိၣ် အဒဲဖဲန့ၣ်, ဒီးပှၤကီၢ်ဖိန့ၣ် ဘၣ်တၢ်မၤနၢၤမၤဃၣ် လၢအမဲာ်ညါလီၤ. 2 ဒီးပှၤ လၢအတန့ၢ်ဒံးဘၣ် တၢ်န့ၢ်သါန့ၣ် ပှၤနွံဒူၣ် အိၣ်လီၤတဲာ်ဝဲ လၢပှၤအံၣ်စရ့လးဖိ အကျါလီၤ. 3 ဒီးစီၤယိၤၡူ စံးဘၣ် ပှၤအံၣ်စရ့လးဖိန့ၣ်, သုကပာ်စၢ် သုဂံၢ်သုဘါ လၢသုတမၤန့ၢ် ထံဧိၤကီၢ်ဧိၤ လၢယွၤ သုပၢ် အကစၢ် ဟ့ၣ်လီၤသုန့ၣ် ဆံးယံာ်လဲၣ်. 4 ဟ့ၣ်ယၤ လၢသုကျါ လၢပှၤတဒူၣ် သၢဂၤ, ပှၤတဒူၣ် သၢဂၤ တက့ၢ်, ဒီးယကမၢလီၤအီၤ, ဒီးကဂဲၤဆၢထၢၣ် ဒီးလဲၤတၢ် လၢကီၢ် ဒီဘ့ၣ်ညါ အပူၤ, ဒီးကွဲးတၢ် လၢအဂ့ၢ်အကျိၤ ဒ်အတၢ်န့ၢ်သါ အသိး, ဒီးကဟဲက့ၤကဒါက့ၤဆူယအိၣ်လီၤ. 5 ဒီးကနီၤဖးအီၤ လၢနွံပူလီၤ. ယူဒၤ ဘၣ်အိၣ်လၢအဃၢၤ လၢကလံၤထံးတခီ, ဒီးစီၤယိၤသး အပှၤဟံၣ်ဖိ ဘၣ်အိၣ်လၢအဃၢၤ လၢကလံၤစိးတခီလီၤ. 6 ဒီးသုဘၣ်ကွဲးတၢ် လၢကီၢ် အဂ့ၢ်အကျိၤ လၢနွံပူ, ဒီး ဟဲစိာ် ဖဲအံၤ ဆူယအိၣ်, ဒီးယကဖးတၢ် ဖဲအံၤ, လၢသုဂီၢ် လၢယွၤ ပကစၢ် အမဲာ်ညါလီၤ. 7 မ့မ့ၢ် ပှၤလ့ၤဝံဖိ အဂီၢ် တအိၣ်ဘၣ် လၢသုကျါဘၣ်. အဂ့ၢ်ဒ်အံၤ, ပှၤလုၢ်တၢ်အဒိၣ် အလီၢ်န့ၣ်မ့ၢ် အတၢ်န့ၢ်သါလီၤ. ဒီးကး, ဒီးရူၤဘ့ၣ်, ဒီးမနၤၡ့ၤ တခီဒူၣ်န့ၣ် န့ၢ်ဘၣ်လံ အတၢ်န့ၢ်သါ လၢယၢ်ဒ့ၣ် ဝၢ်ဘးခီ လၢမုၢ်ထီၣ် တခီ, လၢယွၤအခ့အပှၤ စီၤမိၤၡ့ ဟ့ၣ်လီၤအီၤလီၤ. 8 ဒီးပှၤတဖၣ်န့ၣ် ဂဲၤဆၢထၢၣ်, ဒီးလဲၤတၢ် (ဒီးစီၤယိၤၡူ မၤလိာ်တ့ၢ် ပှၤလၢအလဲၤတၢ်တဖၣ်, လၢအကကွဲး ဟီၣ်ခိၣ် အဂ့ၢ်အကျိၤ, ဒီးစံးဝဲဒၣ်, လဲၤဟးဝ့ၤဝီၤ လၢထံဧိၤကီၢ်ဧိၤ အပူၤ, ဒီးကွဲးတၢ် လၢအဂ့ၢ်အကျိၤ, ဒီးဟဲက့ၤကဒါက့ၤဆူယအိၣ် တက့ၢ်. ဒီးယကဖးတၢ် ဖဲအံၤ လၢသုဂီၢ် လၢယွၤ အမဲာ်ညါ လၢၡံလိၤ အပူၤလီၤ.) 9 ဒီးပှၤတဖၣ်န့ၣ် လဲၤတၢ်, ဒီးခီဂာ် ထံဧိၤကီၢ်ဧိၤ, ဒီးကွဲးဝဲ ဒ်အဝ့ၢ်တဖၣ် အိၣ်ဝဲအသိး လၢနွံပူ လၢလံာ်ပူၤ, ဒီးဟဲက့ၤကဒါက့ၤဆူ စီၤယိၤၡူ အအိၣ် လၢပှၤသူၣ်ဒဲအလီၢ် လၢၡံလိၤ အပူၤလီၤ. 10 ဒီးစီၤယိၤၡူ ဖးတၢ် လၢအဂီၢ် လၢၡံလိၤ အပူၤ လၢယွၤအမဲာ်ညါလီၤ. ဒီးစီၤယိၤၡူ နီၤဖး ထံဧိၤကီၢ်ဧိၤ လၢပှၤအံၣ်စရ့လးဖိ အဂီၢ်, ဒ်တၢ်နီၤဖး အသိးန့ၣ်လီၤ. 11 ပှၤဘံၣ်ယၤမံၣ်ဖိ တဒူၣ် အတၢ်ဖး လၢအဂီၢ်န့ၣ် ဟဲထီၣ် ဒ်အဟံၣ်တဖၣ် အသိးန့ၣ်, ဒီးအတၢ်ဖး လၢအဂီၢ် အကီၢ်ဃၢၤ ဟဲထီၣ် လၢယူဒၤဖိ ဒီးယိၤသးဖိ အဘၢၣ်စၢၤလီၤ. 12 ဒီးအကီၢ်ဃၢၤ လၢကလံၤစိးတခီ အိၣ်ဝဲ လၢယၢ်ဒ့ၣ်, ဒီးကီၢ်အဃၢၤန့ၣ် လဲၤထီၣ်ဆူ ယရံၤဃိ အဃၢၤ လၢကလံၤစိးတခီ, ဒီးလဲၤထီၣ်ဘး ကစၢၢ်ကလိ လၢမုၢ်နုာ်တခီ, ဒီးဟးထီၣ်ကွံာ်ဝဲန့ၣ် ဖဲပှၢ်မုၢ်ကနၢ ဘ့ၤသအၤဝ့ၣ်, 13 ဒီးကီၢ်အဃၢၤန့ၣ် ခီဂာ်တၢ် ဖဲန့ၣ် ဆူ လူးစး အဃၢၤ လၢကလံၤထံးတခီ, (အဝဲန့ၣ်မ့ၢ် ဘ့ၤသ့လး) ဒီးကီၢ် အဃၢၤန့ၣ် လဲၤလီၤဆူ ဧးတၤရိးအးဒၢ် လၢကစၢၢ် တဖျၢၣ် အိၣ်လၢဘ့ၤသဃိရိၣ် လၢလာ်ခီ တဝ့ၢ် လၢကလံၤထံးတခီလီၤ. 14 ဒီးတၢ်ထိၣ် ကီၢ်အဃၢၤ, ဒီးလဲၤတရံး ပီၣ်လဲၣ် အနၢၣ် လၢကလံၤထံးတခီ, လၢကစၢၢ် တဖျၢၣ် လၢအအိၣ် လၢဘ့ၤသဃိရိၣ် အမဲာ်ညါ လၢကလံၤထံးတခီ, ဒီးဟးထီၣ်ကွံာ်ဝဲန့ၣ် ဖဲကံးရယးဘဧၤလး, (အဝဲန့ၣ်မ့ၢ် ကံးရယးယဧၤရံၣ်) ပှၤယူဒၤဖိ အဝ့ၢ် တဝ့ၢ်လီၤ. အဝဲန့ၣ်မ့ၢ် လၢမုၢ်နုာ်တခီလီၤ. 15 ဒီးကလံၤထံးတခီန့ၣ် အိၣ်ဝဲ လၢကံးရယးယဧၤရံၣ် အကတၢၢ်, ဒီးကီၢ်အဃၢၤန့ၣ် ဟးထီၣ်ကွံာ် ဆူမုၢ်နုာ်တခီ, ဒီးလဲၤတၢ် ဆူန့ဖတိၤ အထံထီၣ်ပၢၢ်တဖၣ် အအိၣ်, 16 ဒီးကီၢ်အဃၢၤန့ၣ် ဟဲလီၤ လၢကစၢၢ် တဖျၢၣ် အကတၢၢ် လၢအအိၣ် လၢစီၤဟံၣ်နိၣ် အဖိခွါ အကစၢၢ်ကဆူး အမဲာ်ညါ, လၢအအိၣ် လၢပှၤနီၢ်ဒိၣ်ဖိ အကစၢၢ်ကဆူး အပူၤ လၢကလံၤစိးတခီ, ဒီးလဲၤလီၤဆူ ကစၢၢ်ကဆူး ဟံၣ်နိၣ်, လၢယဘူၣ်အဃၢၤ လၢကလံၤထံးတခီ, ဒီးလဲၤလီၤဆူ ဧ့ၣ်ရိၤက့လးလီၤ. 17 ဒီးတၢ်ထိၣ် လၢကလံၤစိး တခီ, ဒီးလဲၤထီၣ်ဝဲဆူ ဧ့ၣ်ၡ့မ့ၣ်, ဒီးလဲၤထီၣ် ဆူကလံလိး လၢအအိၣ်သဃီၤ ဒီးတၢ်လဲၤထီၣ် ဆူအဒူမ့ၣ်, ဒီးလဲၤလီၤ လၢစီၤရူၤဘ့ၣ် အဖိခွါ စတိဟၣ် အလၢၢ် တဖျၢၣ် အအိၣ်, 18 ဒီးလဲၤတၢ် လၢအဃၢၤ လၢအအိၣ်သဃီၤ ဒီးဧၤရဘၤ လၢကလံၤစိးတခီ, ဒီးလဲၤလီၤ ဆူဧၤရဘၤလီၤ. 19 ဒီးကီၢ် အဃၢၤန့ၣ် လဲၤတၢ် ဆူဘ့ၤသဃါကလၤ အဃၢၤ လၢကလံၤစိးတခီ, ဒီးဟးထီၣ်ကွံာ်ဝဲဖဲန့ၣ် ဖဲပီၣ်လဲၣ်အံသၣ် အသနၢၣ် လၢကလံၤစိးတပူၤ လၢယၢ်ဒ့ၣ် ကလံၤထံးတခီလီၤ. အဝဲန့ၣ်မ့ၢ် ကီၢ်အဃၢၤ လၢကလံၤထံးတခီလီၤ. 20 ဒီးယၢ်ဒ့ၣ် မ့ၢ်ကီၢ်အဃၢၤ လၢမုၢ်ထီၣ်တခီလီၤ. အဝ့ၢ်န့ၣ်မ့ၢ် ပှၤဘံၣ်ယၤမံၣ်ဖိ အတၢ်န့ၢ်သါ, ဒ်အကီၢ်အဃၢၤတဖၣ် အိၣ်ဝးတရံးဝဲ အသိး, ဒ်အဟံၣ်တဖၣ် အသိးန့ၣ်လီၤ. 21 ဒီးပှၤဘံၣ်ယၤမံၣ်ဖိ တဒူၣ် အဝ့ၢ်တဖၣ်, ဒ်ဒူၣ်တဖၣ် အသိးန့ၣ်, မ့ၢ်ယရံၤဃိ, ဒီးဘ့ၤသဃါကလၤ, ဒီး ကစံး အကစၢၢ်ကဆူး, 22 ဒီးဘ့ၤသဧါရဘၤ, ဒီးစမၤရဲၣ်, ဒီးဘ့ၤသ့လး 23 ဒီးဧၤဝံၣ်, ဒီးပါရၤ, ဒီးဧိၤဖြၤ 24 ဒီးကဖၢ် ဧမိနဲ, ဒီးဧိးဖနံၤ, ဒီးက့ဘၤလီၤ. ဝ့ၢ် တဆံခံဝ့ၢ် အိၣ်ဒီး အတဝီတဖၣ်လီၤ. 25 ကံးဘိၣ်, ဒီးရၤမါ, ဒီးတအ့ရိး, 26 ဒီးမံးစပၤ, ဒီးကဖံရၤ, ဒီးမိစၤ, 27 ဒီးရ့က့ၣ်, ဒီးယံရဖၤအ့လး, ဒီးတၤရါလး, 28 ဒီးစ့လၤ, ဒီးအ့လ့ာ်, ဒီးယဘူၣ်, (အဝဲန့ၣ်မ့ၢ် ယရူၤၡလ့ၣ်), ကံဘဧး, ဒီးကံးရယးန့ၣ်လီၤ. ဝ့ၢ် တဆံလွံၢ်ဝ့ၢ် အိၣ်ဒီး အတဝီတဖၣ်လီၤ. အဝဲန့ၣ်မ့ၢ် ပှၤဘံၣ်ယၤမံၣ်ဖိ အတၢ်န့ၢ်သါ, ဒ်အဟံၣ်တဖၣ် အသိးန့ၣ်လီၤ.

1 တၢ်ဖး ခံမံၤတမံၤန့ၣ် ဟဲထီၣ် လၢစူၤမ့းအိၣ် အဂီၢ်, လၢပှၤစူၤမ့းအိၣ်ဖိ တဒူၣ် အဂီၢ်, ဒ်အဟံၣ်တဖၣ် အသိးန့ၣ်လီၤ. ဒီးအတၢ်န့ၢ်သါန့ၣ် အိၣ်ဝဲ လၢပှၤယူဒၤဖိ အတၢ်န့ၢ်သါ အပူၤလီၤ. 2 ဒီး လၢအတၢ်န့ၣ်သါ အကျါန့ၣ် အိၣ်ဝဲ လၢဘ့ၣ်ၡဘၤ, ဒီးၡ့ဘၤ, ဒီးမိလဒၤ 3 ဒီးဃစၢ်ၡူဧလး, ဒီးဘၤလၤ, ဒီးဧၤစ့ၣ်, 4 အ့းလတိလး, ဒီးဘသူလး, ဒီးဃိၢ်မါ, 5 ဒီးစံကလး, ဒီၤဘ့ၤသမၢ်ကဘိး, ဒီးဃစၢ်စူစၤ, 6 ဒီးဘ့ၤသလဘိး, ဒီးၡရူၤဃ့ၣ်လီၤ. ဝ့ၢ် တဆံသၢဝ့ၢ် အိၣ်ဒီး အတဝီတဖၣ်လီၤ. 7 ဧ့ၣ်, ဒီးရံးမိၣ်, ဒီးဧ့သ့ၢ်, ဒီးဧၤၡၣ်လီၤ. ဝ့ၢ် လွံၢ်ဝ့ၢ် အိၣ်ဒီး အတဝီတဖၣ်လီၤ. 8 ဒီး ကယဲၢ် တဝီ လၢအအိၣ်ဝးတရံး ဝ့ၢ်တဖၣ် ပၢၢ်လၢဘဧၤလးဘ့ၢ်, ရၤမး လၢကလံၤထံး တခီလီၤ. အဝဲန့ၣ်မ့ၢ် ပှၤစူၤမ့းအိၣ်ဖိ အတၢ်န့ၢ်သါ, ဒ်အဟံၣ်တဖၣ် အသိးန့ၣ်လီၤ. 9 တၢ်ဟံးန့ၢ် ပှၤစူၤမ့းအိၣ်ဖိ အတၢ်န့ၢ်သါ လၢပှၤယူဒၤဖိ အတၢ်န့ၢ်သါ အကျါလီၤ. အဂ့ၢ်ဒ်အံၤ, ပှၤယူဒၤ အဂီၢ်န့ၣ် အါကဲၣ်ဆိး လၢအဂီၢ်လီၤ. မၤသးဒ်န့ၣ်ဒီး ပှၤစူၤမ့းအိၣ်ဖိ န့ၢ်ဘၣ် အတၢ်န့ၢ်သါ လၢအကျါလီၤ. 10 ဒီးတၢ်ဖး သၢမံၤတမံၤန့ၣ် ဟဲထီၣ် လၢပှၤစဘူလိၣ်ဖိ အဂီၢ် ဒ်အဟံၣ်တဖၣ် အသိးန့ၣ်, ဒီးအတၢ်န့ၢ်သါ အကီၢ်ဃၢၤန့ၣ် အိၣ်ဝဲ ပၢၢ်လၢစၤရံး, 11 ဒီးအကီၢ်ဃၢၤန့ၣ် လဲၤထီၣ်ဆူ ပီၣ်လဲၣ်နံၤ, ဒီးမရၤလၤ, ဒီးဘၣ် လၢဒးဘးၡ့, ဒီးဘၣ် လၢထံကျိနံၤ အိၣ်ဝဲ လၢယၤကနၣ် အမဲာ်ညါ, 12 ဒီးဃၣ်အသး လၢစၤရံး လၢမုၢ်ထီၣ်တခီ ဆူမုၢ်ထီၣ် ပၢၢ်လၢကံးစလိးတၤဘိၢ် အကီၢ်ဃၢၤ, ဒီးဟးထီၣ်ဝဲဆူ ဒၤဘြး, ဒီးလဲၤထီၣ်ဝဲဆူ ယၤဖံ, 13 ဒီးလဲၤထီၣ် ဖဲန့ၣ် ဆူမုၢ်ထီၣ်တခီ, ဆူကံးတၤဃ့ဖ့ၢ်, ဆူဧ့းတၤကစံၣ်, ဒီးဟးထီၣ်ဝဲဆူ ရံးမိၣ်မသိၢ်, ဆူန့ဧၤ, 14 ဒီးကီၢ်အဃၢၤ လၢကလံၤစိးတခီန့ၣ် လဲၤတရံးတၢ် ဆူဃးနသိၣ်, ဒီးဟးထီၣ်ကွံာ်ဝဲဖဲန့ၣ် ဖဲကစၢၢ်ကဆူး ယံးဖတ့းလ, 15 ဒီးကးတး, ဒီးနဟးလလး, ဒီးၡံးမရိၣ်, ဒီးယံးဒၤလၤ, ဒီးဘ့ၤသလ့ဃ့ၣ်လီၤ. ဝ့ၢ် တဆံခံဝ့ၢ် အိၣ်ဒီး အတဝီတဖၣ်လီၤ. 16 အဝဲန့ၣ်မ့ၢ် ပှၤစဘူလိၣ်ဖိ အတၢ်န့ၢ်သါ, ဒ်အဟံၣ်တတဖၣ် အသိးန့ၣ်, ဝ့ၢ်တဖၣ်န့ၣ် အိၣ်ဒီး အတဝီဖၣ်လီၤ. 17 ဒီးတၢ်ဖး လွံၢ်မံၤတမံၤန့ၣ် ဟဲထီၣ် လၢယံးစၣ်ကၢ် အဂီၢ်, လၢပှၤယံးစၣ်ကၢ်ဖိ အဂီၢ်, ဒ်အဟံၣ်တဖၣ် အသိးန့ၣ်, 18 ဒီးအကီၢ်အဃၢၤန့ၣ် အိၣ်ဝဲဆူ ယံးစရ့လး ဒီးယံးစူးလိး, ဒီးၡူန့ၣ်, 19 ဒီးဃဖၢ်ရဲၣ်, ဒီးၡံအိၣ်, ဒီးအနၤဃရး, 20 ဒီးရးဘံး, ဒီးကံးၡယိၣ်, ဒီးအၤဘ့း 21 ဒီးရ့မ့း, ဒီးဧ့ၣ်ကးနံၣ်, ဒီးဧ့ၣ်ဃးဒၤ, ဒီးဘ့ၤသပးစ့, 22 ဒီးအကီၢ်ဃၢၤန့ၣ်  ဘၣ် လၢတၤဘိၢ်, ဒီးၡၤကစံမၤ, ဒီးဘ့ၤသၡ့မ့ၣ်, ဒီးကီၢ် အဃၢၤ ဟးထီၣ်ဝဲန့ၣ် ဖဲယၢ်ဒ့ၣ်လီၤ. ဝ့ၢ် တဆံဃုဝ့ၢ် အိၣ်ဒီး အတဝီတဖၣ်လီၤ. 23 အဝဲန့ၣ်မ့ၢ် ပှၤယံးစၣ်ကၢ်ဖိ တဒူၣ် အတၢ်န့ၢ်သါ, ဒ်အဟံၣ်တဖၣ် အသိးန့ၣ်, ဝ့ၢ်တဖၣ်န့ၣ် အိၣ်ဒီး အတဝီတဖၣ်လီၤ. 24 ဒီးတၢ်ဖး ယဲၢ်မံၤတမံၤန့ၣ် ဟဲထီၣ် လၢပှၤအၤၡ့ၢ်ဖိ တဒူၣ် အဂီၢ်, ဒ်အဟံၣ်တဖၣ် အသိးန့ၣ်လီၤ. 25 ဒီးအကီၢ်အဃၢၤန့ၣ်မ့ၢ် ဃ့လကး, ဒီးဃလံ, ဒီးဘ့တ့ၣ် ဒီးအကၡး, 26 ဒီးအလးမ့လ့း, ဒီးဧၤမး, ဒီးမံၤၡ့လး, ဒီးဘၣ် လၢကၢ်မ့ၤလး လၢမုၢ်နုာ်တခီ, ဒီး ပၢၢ်လၢၡံဃိၢ် လံးဘနး, 27 ဒီးဃၣ်အသး ဆူမုၢ်ထီၣ်, ဆူဘ့ၤသဒၤကိၣ်, ဒီးဘၣ် လၢစဘူလိၣ်, ဒီး ပၢၢ်လၢကစၢၢ်ကဆူး ယံးဖတ့လး လၢဘ့ၤသဧ့ၤမ့း, ဒီးနဧ့လး လၢကလံၤစိးတခီ, ဒီး ဟးထီၣ်ဝဲဆူ ကၤဘူလး လၢစုစ့ၣ်တခီ, 28 ဒီးဃ့ဘြိၣ်, ဒီးရဃိၣ်, ဒီးဃမိၤ, ဒီးကါနၤ, ပၢၢ်လၢစံဒိၣ်ဖးဒိၣ်, 29 ဒီး ကီၢ်အဃၢၤန့ၣ် ဃၣ်အသး ဆူရၤမါ, ဒီးဆူဝ့ၢ် ခၢၣ်သနၢၢ် စိၢ်, ဒီးကီၢ်အဃၢၤန့ၣ် ဃၣ်အသး ဆူဃိစၤ, ဒီးဟးထီၣ်ဝဲန့ၣ် ဖဲပီၣ်လဲၣ်နံၤ, လၢအသရ့ၤန့ၣ် ဆူအၤကစံာ်, 30 ဒီးဧူးမၤ, ဒီးအဖ့း, ဒီးရဃိာ်န့ၣ်လီၤ. ဝ့ၢ် ခံဆံခံဝ့ၢ် အိၣ်ဒီး အတဝီတဖၣ်လီၤ. 31 အဝဲန့ၣ်မ့ၢ် ပှၤအၤၡ့ၢ်ဖိ တဒူၣ် အတၢ်န့ၢ်သါ, ဒ်အဟံၣ်တဖၣ် အသိးန့ၣ်, ဝ့ၢ်တဖၣ်န့ၣ် အိၣ်ဒီး အတဝီတဖၣ်လီၤ. 32 တၢ်ဖး ဃုမံၤတမံၤန့ၣ် ဟဲထီၣ် လၢပှၤနးသၤလံဖိ အဂီၢ်, လၢပှၤနးသၤလံဖိ အဂီၢ် ဒ်အဟံၣ်တဖၣ် အသိးန့ၣ်လီၤ. 33 ဒီးအကီၢ်ဃၢၤန့ၣ် အိၣ်ဝဲ လၢယ့လ့ာ်, လၢအးလိၣ် ဆူစဧးနဲၣ်, ဒီးအဒၣ်မံၤ, ဒီးန့က့ာ်, ဒီးယးဘန့လး ပၢၢ်လၢလးကူၣ်, ဒီးဟးထီၣ်ဝဲဖဲန့ၣ် ဖဲယၢ်ဒ့ၣ်, 34 ဒီးကီၢ်အဃၢၤန့ၣ် ဃၣ်အသး ဆူမုၢ်နုာ်တခီ, ဆူအၤစနိးတၤဘိၢ်, ဒီးဟးထီၣ်ဝဲဖဲန့ၣ် ဆူဃူးကိး, ဒီးဘၣ် လၢစဘူလိၣ် လၢကလံၤထံးတခီ, ဒီးဘၣ် လၢအၤၡ့ၢ် လၢမုၢ်နုာ်တခီ ဒီး ပၢၢ်လၢယူဒၤ လၢယၢ်ဒ့ၣ် အနံၤ ဆူမုၢ်ထီၣ်န့ၣ်လီၤ. 35 ဒီးဝ့ၢ် အိၣ်ဒီး အခိၣ်ဒူန့ၣ်မ့ၢ် စံးဒံၣ်, ဒီးစ့ၢ်, ဒီးဃးမး, ရးကး, ဒီးကံးနရ့း, 36 ဒီးအဒၤမၤ, ဒီးရၤမါ, ဒီးဃါစိၢ်, 37 ဒီးက့ဒ့ၣ်, ဒီးအ့ဒြံၤ, ဒီးဧ့ၣ်ဃစိၢ်, 38 ဒီးယံးရိၣ်, ဒီးမံးကဒၤလ့လး, ဃိးရ့ၣ်, ဒီးဘ့ၤသၤနး ဒီးဘ့ၤသၡ့မ့ၣ်လီၤ. ဝ့ၢ် တဆံခွံဝ့ၢ် အိၣ်ဒီး အတဝီတဖၣ်လီၤ. 39 အဝဲန့ၣ်မ့ၢ် ပှၤနးသၤလံဖိ တဒူၣ် အတၢ်န့ၢ်သါ, ဒ်အဟံၣ်တဖၣ် အသိးန့ၣ် ဝ့ၢ်တဖၣ်န့ၣ် အိၣ်ဒီး အတဝီတဖၣ်လီၤ. 40 ဒီးတၢ်ဖး နွံမံၤတမံၤန့ၣ် ဟဲထီၣ် လၢပှၤဒၣ်ဖိ တဒူၣ် အဂီၢ်, ဒ်အဟံၣ်တဖၣ် အသိးန့ၣ်လီၤ. 41 အတၢ်န့ၢ်သါ အကီၢ်ဃၢၤန့ၣ်မ့ၢ် စိးရၤ, ဒီးအ့ၤၡတိလး, ဒီးဧံၢ်ၡ့မ့ၣ်, 42 ဒီးၡၤလးဘံၣ်, ဒီးအးယးလိၣ်, ဒီးယံးသလၤ, 43 ဒီးအ့လိၣ်, ဒီးသံမနၤသၤ, ဒီးဧ့ကြိၣ်, 44 ဒီးအ့လတက့ၤ, ကံးဘဘိၣ်, ဒီးဘဧၤလး, 45 ဒီးယဟူး, ဒီးဘန့ဘရး, ဒီးကၤသးရံးမိၣ်, 46 ဒီးမ့ယၢ်ကိၣ်, ဒီးရးကိၣ်, ဒီးကီၢ်အဃၢၤ အိၣ်ဝဲ လၢယၤဖိၤ အမဲာ်ညါလီၤ. 47 ဒီးပှၤဒၣ်ဖိ အကီၢ်ဃၢၤန့ၣ် ဟးထီၣ်ကွံာ် လၢအီၤလီၤ. ဒီးပှၤဒၣ်ဖိ လဲၤဒုးတၢ် ဒီးလ့ၡ့ၣ်, ဒီးမၤန့ၢ်ဝဲ, ဒီးကျီကွံာ်ဝဲ လၢနးအကနၣ်, ဒီးမၤန့ၢ်ဆူၣ်အီၤ, ဒီးအိၣ်ဝဲဆိးဝဲ လၢအပူၤ, ဒီးယုၢ် လ့ၡ့ၣ် အမံၤ လၢဒၣ်, ဒ်အပၢ် အမံၤ အသိးန့ၣ်လီၤ. 48 အဝဲန့ၣ်မ့ၢ် ပှၤဒၣ်ဖိတဒူၣ် အတၢ်န့ၢ်သါ ဒ်အဟံၣ်တဖၣ် အသိးန့ၣ်, ဝ့ၢ်တဖၣ်န့ၣ် အိၣ်ဒီး အတဝီတဖၣ်လီၤ. 49 ဒီးတုၤ အနီၤဖး ကီၢ် လၢတၢ်န့ၢ်သါ အဂီၢ် အဆၢ, ဒ်ကီၢ်အဃၢၤတဖၣ် အသိးန့ၣ် ဝံၤဒီး, ပှၤအံၣ်စရ့လးဖိ ဟ့ၣ်လီၤ စီၤနိၣ် အဖိခွါ စီၤယိၤၡူ အတၢ်န့ၢ်သါ လၢအကျါ, 50 ဒ်တၢ် လၢယွၤအထးခိၣ် အသိးန့ၣ် ဟ့ၣ်ဝဲ လၢဝ့ၢ်တဝ့ၢ် လၢအဃ့အီၤ, တံးမနးစ့ရၤ လၢကစၢၢ် အ့ဖရဲၣ် အလိၤ လီၤ. ဒီးတ့လီၤ ဝ့ၢ်န့ၣ်, ဒီးအိၣ်ဝဲဆိးဝဲ ဖဲန့ၣ်လီၤ. 51 အဝဲသ့ၣ်တဖၣ်န့ၣ်မ့ၢ် တၢ်န့ၢ်သါတဖၣ် လၢပှၤလုၢ်တၢ်အဒိၣ် စီၤအလၤဧစၢ်, ဒီးစီၤနိၣ် အဖိခွါ စီၤယိၤၡူ, ဒီးပှၤအံၣ်စရ့လးဖိ အဒူၣ် အပၢ် အခိၣ်တဖၣ် ဖးတၢ် သတးဒီး နီၤဖး လၢတၢ်န့ၢ်သါ အဂီၢ် လၢၡံလိၤ အပူၤ လၢယွၤအမဲာ်ညါ ဖဲတၢ်အိၣ်ဖှိၣ် အဒဲ အကျဲစၢၤန့ၣ်လီၤ. ဒီးနီၤဖး ထံဧိၤကီၢ်ဧိၤ အဆၢဝံၤဝဲလီၤ.

1 ဒီးယွၤ ကတိၤတၢ် ဒီးစီၤယိၤၡူ ဒီးစံးဝဲဒၣ်, 2 ကတိၤတၢ် ဒီးပှၤအံၣ်စရ့လးဖိ ဒီးစံး, ပာ်လီၤ ဝ့ၢ်တူၢ်လိာ်တၢ် လၢသုဂီၢ် လၢယကတိၤတၢ် ဒီးသု လၢစီၤမိၤၡ့ အစုပူၤ လၢအဂ့ၢ်အကျိၤ, 3 ဒ်သိး ပှၤလၢအမၤသံ ပှၤတဂၤ လၢတၢ်ဟးဖျိး အဃိ ဒီးတသ့ၣ်ညါဘၣ်န့ၣ် ကဃ့ၢ် ဆူအအိၣ်, ဒီး ကကဲထီၣ် တၢ်ပူၤဖျဲး ဒီးပှၤမၤကၣ် တၢ်သွံၣ်အလီၢ် လၢသုဂီၢ်န့ၣ်လီၤ. 4 ဒီးတုၤ ပှၤ လၢအဃ့ၢ် ဆူဝ့ၢ် တဖျၢၣ်ဖျၢၣ် ကဆၢထၢၣ် လၢဝ့ၢ်ပဲတရီ အကျဲစၢၤ, ဒီးတကတိၤတၢ် လၢဝ့ၢ် အပှၤသူၣ်က့သးပှၢ် အနၢ်ပူၤ ဒီး, အဝဲသ့ၣ် ကဟံးန့ၢ်အီၤ ဆူဝ့ၢ်ပူၤ ဆူအအိၣ်, ဒီးဟ့ၣ်လီၤအီၤ လၢအလီၢ်, ဒ်သိး အကအိၣ်ဝဲဆိးဝဲ လၢအကျါလီၤ. 5 ဒီးပှၤမၤကၣ်တၢ်သွံၣ်န့ၣ်မ့ၢ် လူၤအီၤ ဒီး, တဘၣ်ဟ့ၣ်လီၤကွံာ် ပှၤမၤသံတၢ် လၢအစုဘၣ်. အဂ့ၢ်ဒ်အံၤ, တသ့ၣ်ညါဘၣ်ဒီး, ကျီသံ ပှၤ လၢအဃၢၤ, ဒီးတသးဟ့ဘၣ် အီၤ မဟါမဟိဘၣ်. 6 ဒီးကအိၣ်လၢဝ့ၢ် အပူၤန့ၣ် တုၤ အဆၢထၢၣ် လၢတၢ်အိၣ်ဖှိၣ် အမဲာ်ညါ လၢတၢ်စံၣ်ညီၣ် အဂီၢ်, ဒီးတုၤ ပှၤလုၢ်တၢ်အခိၣ် လၢအအိၣ် လၢမုၢ်နံၤတဖၣ်န့ၣ် သံဝဲလီၤ. တုၤနုၤတစု ပှၤမၤသံတၢ် ကဟဲက့ၤ, ဒီးက့ၤက့ၤဝဲဆူ အဝ့ၢ်ဒၣ်ဝဲန့ၣ်, ဒီးဆူအဟံၣ်ဒၣ်ဝဲ, ဆူဝ့ၢ်တဖျၢၣ် လၢအဃ့ၢ်ထီၣ်ကွံာ်တ့ၢ် လၢအီၤလီၤ. 7 ဒီးပာ်လီၤဝဲ လၢက့ဒ့ၣ် လၢကၤလံၤလါ အပူၤ, လၢကစၢၢ် နးသၤလံ အလိၤ, ဒီးၡက့ၣ် လၢကစၢၢ် အ့ဖရဲၣ် အလိၤ, ဒီးကံးရယးအၢ်ဘၤ, (အဝဲန့ၣ်မ့ၢ် ဃ့တြိၣ်), လၢကစၢၢ် ယူဒၤ အလိၤလီၤ. 8 ဒီး လၢယၢ်ဒ့ၣ် ဝၢ်ဘးခီ, သဃီၤ ဒီးယရံးဃိ လၢမုၢ်ထီၣ်တခီန့ၣ် ပာ်လီၤဝဲ လၢဘ့စ့ၢ် လၢပှၢ်မုၢ်ကနၢ လၢတၢ်ပျီပူၤ လၢရူၤဘ့ၣ် တဒူၣ် အကျါ, ဒီးရၤမိး လၢကံးလဧး အပူၤ လၢကးတံဒူၣ် အကျါ, ဒီးကိလၣ် လၢဘၤၡၣ် အပူၤ လၢမနၤၡ့ၤ တဒူၣ် တကျါလီၤ. 9 ဒီးအဝဲသ့ၣ်တဖၣ်န့ၣ်မ့ၢ် ဝ့ၢ်ပာ်လီၤအသး လၢပှၤအံၣ်စရ့လးဖိ ခဲလၢာ် အဂီၢ်, ဒီး လၢပှၤတခီဘီမုၢ်ဖိ လၢအအိၣ်ဝဲ လၢအကျါ အဂီၢ်, ဒ်သိး ဖဲဒၣ် ပှၤလၢအမၤသံ ပှၤတဂၤ လၢတၢ်ဟးဖျိး အဃိ တဂၤဂၤန့ၣ် ကဃ့ၢ်ဆူန့ၣ်, ဒီးတသံဘၣ် လၢပှၤမၤကၣ်တၢ်သွံၣ် အစု, တုၤလီၤ လၢအဆၢထၢၣ် လၢတၢ်အိၣ်ဖှိၣ် အမဲာ်ညါန့ၣ်လီၤ.

1 ဒီးပှၤလ့ၤဝံဖိ အပၢ် အခိၣ်တဖၣ် သုးဘူးအသး ဆူ ပှၤလုၢ်တၢ်အဒိၣ် စီၤအလၤဧစၢ်, ဒီးစီၤနိၣ် အဖိခွါ စီၤယိၤၡူ, ဒီးဆူ ပှၤအံၣ်စရ့လးဖိ အဒူၣ်တဖၣ် အပၢ် အခိၣ်တဖၣ် အအိၣ်, 2 ဒီးကတိၤတၢ် ဒီးအီၤ လၢၡံလိၤ လၢကနၤဧၣ် အကီၢ်ပူၤ, ဒီးစံးဝဲဒၣ်, ယွၤ မၤလိာ်တၢ် လၢစီၤမိၤၡ့ အစုပူၤ, လၢကဟ့ၣ်လီၤ ပှၤ လၢဝ့ၢ်တဖၣ်, ဒ်သိး ပကအိၣ်ကဆိး လၢအပူၤ, ဒီးအတၢ်အီၣ်ဆၣ်အလီၢ်တဖၣ် လၢပဆၣ်ဖိကီၢ်ဖိ အဒၢ အဂီၢ်လီၤ. 3 ဒီးပှၤအံၣ်စရ့လးဖိ ဟ့ၣ်လီၤ ပှၤလ့ၤဝံဖိ အတၢ်န့ၢ်သါ လၢအကျါ, ဖဲယွၤအထးခိၣ်န့ၣ်, ဝ့ၢ်တဖၣ်အံၤ, ဒီးအတၢ်အီၣ်ဆၣ်အလီၢ်တဖၣ်လီၤ. 4 ဒီးတၢ်ဖးန့ၣ် ဟဲထီၣ် လၢပှၤကဃးဖိ အဟံၣ်တဖၣ် အဂီၢ်လီၤ. ဒီးပှၤလုၢ်တၢ်အဒိၣ် စီၤအၤဟရိၣ် အဖိ လၢပှၤလ့ၤဝံဖိ အကျါန့ၣ် ဖးတၢ် သတးဒီး န့ၢ်ဘၣ် ဝ့ၢ် တဆံသၢဝ့ၢ် လၢယူဒၤ တဒူၣ် အကျါ, ဒီး လၢစူၤမ့းအိၣ် တဒူၣ် အကျါ, ဒီး လၢဘံၣ်ယၤမံၣ် တဒူၣ် အကျါန့ၣ်လီၤ. 5 ဒီးပှၤကဃးဖိ လၢအအိၣ်လီၤတဲာ်တဖၣ်န့ၣ် ဖးတၢ် သတးဒီး, န့ၢ်ဘၣ် ဆံဆဲၣ်ဝ့ၢ် လၢအ့ဖရဲၣ် တဒူၣ် အဟံၣ်တဖၣ် အကျါ, ဒီး လၢဒၣ် တဒူၣ် အကျါ, ဒီး လၢမနၤၡ့ၤ တခီဒူၣ် အကျါလီၤ. 6 ဒီးပှၤက့ရၡိၣ်ဖိန့ၣ် ဖးတၢ် သတးဒီး, န့ၢ်ဘၣ် ဝ့ၢ်တဆံသၢဝ့ၢ် လၢပှၤယံးစၣ်ကၢ် တဒူၣ် အဟံၣ်တဖၣ် အကျါ ဒီး လၢပှၤအၤၡ့ၢ် တဒူၣ် အကျါ, ဒီး လၢနးသၤလံ တဒူၣ် အကျါ, ဒီး လၢမနၤၡ့ၤ တခီဒူၣ် အကျါ, လၢဘၤၡၣ် အပူၤ လီၤ. 7 ဒီးပှၤမရၤရံဖိ, ဒ်အဟံၣ်တဖၣ် အသိးန့ၣ် န့ၢ်ဘၣ် ဝ့ၢ် တဆံခံဝ့ၢ် လၢရူၤဘ့ၣ် တဒူၣ် အကျါ, ဒီး လၢကးတဒူၣ် အကျါ, ဒီး လၢစဘူလိၣ် တဒူၣ် အကျါလီၤ. 8 ဒီးပှၤအံၣ်စရ့လးဖိ ဖးတၢ် သတးဒီး, ဟ့ၣ်လီၤ ပှၤလ့ၤဝံဖိ လၢဝ့ၢ်တဖၣ်, ဒီးအတၢ်အီၣ်ဆၣ်အလီၢ်တဖၣ်, ဒ်ယွၤ မၤလိာ်တၢ် လၢစီၤမိၤၡ့ အစုပူၤ အသိးန့ၣ်လီၤ. 9 ဒီး လၢပှၤယူဒၤဖိ တဒူၣ် အကျါ, ဒီး လၢပှၤစူၤမ့းအိၣ်ဖိ တဒူၣ် အကျါန့ၣ် ဟ့ၣ်လီၤဝဲ လၢဝ့ၢ်တဖၣ်အံၤ လၢပစံး လၢအမံၤ, 10 ဒီးစီၤအၤဟရိၣ် အဖိ လၢပှၤကဃးဖိ အကျါ, လၢပှၤလ့ၤဝံဖိ အကျါန့ၣ် န့ၢ်ဘၣ်ဝဲ, (အဂ့ၢ်ဒ်အံၤ, အဝဲန့ၣ်မ့ၢ် တၢ်ဖး လၢအခီၣ်ထံးတမံၤ), 11 ဒီးတၢ်ဟ့ၣ်လီၤ အီၤ လၢစီၤအၢ်ဘၤ အဝ့ၢ်, စီၤဧနး အပၢ်, (အဝဲန့ၣ်မ့ၢ် ဃ့ဘြိၣ်) အိၣ်ဝဲ လၢယူဒၤ အကစၢၢ်ကလိ, အိၣ်ဒီး အတၢ်အီၣ်ဆၣ်အလီၢ်ဝးတရံးဝဲလီၤ.- 12 မ့မ့ၢ်ဟီၣ်ခိၣ် အကဝီၤတဖၣ် ဘၣ်ဃးဒီး ဝ့ၢ်န့ၣ်, ဒီးအတဝီတဖၣ် ဟ့ၣ်လီၤဝဲ လၢစီၤယဖူန့ၤ အဖိခွါ စီၤက့ၤလ့း လၢအတၢ်န့ၢ်သါ အဂီၢ်လီၤ. 13 ဒီးဟ့ၣ်လီၤဝဲ လၢပှၤလုၢ်တၢ်အဒိၣ် စီၤအၤဟရိၣ် အဖိ လၢဃ့ဘြိၣ် အိၣ်ဒီး အတၢ်အီၣ်ဆၣ်အလီၢ်, ဝ့ၢ်တူၢ်လိာ်တၢ် လၢပှၤမၤသံတၢ် အဂီၢ်, ဒီးလံးဘနၤ အိၣ်ဒီး တၢ်အီၣ်ဆၣ်အလီၢ်, 14 ဒီးယးတံၢ်, ဒီးအတၢ်အီၣ်ဆၣ်အလီၢ်, ဒီးအ့ၤၡတမိ ဒီးအတၢ်အီၣ်ဆၣ်အလီၢ်, 15 ဒီးဟိလိၣ် ဒီးအတၢ်အီၣ်ဆၣ်အလီၢ်, ဒီးဒဘံၢ် ဒီးအတၢ်အီၣ်ဆၣ်အလီၢ်, 16 ဒီးဧ့ၣ်ဒီး အတၢ်အီၣ်ဆၣ်အလီၢ်, ဒီးယူးတၤ ဒီးအတၢ်အီၣ်ဆၣ်အလီၢ်, ဒီးဘ့ၤသၡ့မ့ၣ် ဒီးအတၢ်အီၣ်ဆၣ်အလီၢ်, ဝ့ၢ် ခွံဝ့ၢ် လၢပှၤခံဒူၣ်န့ၣ် အကျါလီၤ. 17 ဒီး လၢဘံၣ်ယၤမံၣ် တဒူၣ် အကျါန့ၣ် ကံးဘိၣ် ဒီးအတၢ်အီၣ်ဆၣ်အလီၢ်, ဒီးက့ဘၤ ဒီးအတၢ်အီၣ်ဆၣ်အလီၢ်, 18 ဧၤနသိး ဒီးအတၢ်အီၣ်ဆၣ်အလီၢ်, ဒီးဧၤလမိၣ် ဒီးအတၢ်အီၣ်ဆၣ်အလီၢ်, ဝ့ၢ် လွံၢ်ဝ့ၢ်လီၤ, 19 ပှၤလုၢ်တၢ်အဒိၣ်, စီၤအၤဟရိၣ် အဖိ အဝ့ၢ် ခဲလၢာ်န့ၣ်မ့ၢ် တဆံသၢဝ့ၢ် အိၣ်ဒီး အတၢ်အီၣ်ဆၣ်အလီၢ်တဖၣ်လီၤ. 20 ဒီးပှၤကဃးဖိ အဟံၣ်တဖၣ်, ပှၤလ့ၤဝံဖိ လၢအအိၣ်လီၤတဲာ် လၢပှၤကဃးဖိ အကျါန့ၣ်, အဝဲသ့ၣ်န့ၢ်ဘၣ် အတၢ်ဖး အဝ့ၢ်တဖၣ် လၢအ့ဖရဲၣ် တဒူၣ် အကျါလီၤ. 21 ဒီးဟ့ၣ်လီၤအီၤ လၢၡက့ၣ်ဒီး အတၢ်အီၣ်ဆၣ်အလီၢ် လၢကစၢၢ် အ့ဖရဲၣ် အလိၤ, ဝ့ၢ်တူၢ်လိာ်တၢ် လၢပှၤမၤသံတၢ် အဂီၢ်, ဒီးက့စ့ၢ် ဒီးအတၢ်အီၣ်ဆၣ်အလီၢ်, 22 ကံးဘစဲၣ် ဒီး အတၢ်အီၣ်ဆၣ်အလီၢ်, ဒီးဘ့ၤသဃိရိၣ် ဒီးအတၢ်အီၣ်ဆၣ်အလီၢ်, ဝ့ၢ် လွံၢ်ဝ့ၢ်လီၤ. 23 ဒီး လၢဒၣ် တဒူၣ် အကျါန့ၣ် အ့လတက့ၤ, ဒီးအတၢ်အီၣ်ဆၣ်အလီၢ်, ကံးဘသိၣ် ဒီးအတၢ်အီၣ်ဆၣ်အလီၢ်, 24 အးယၤလိၣ် ဒီး အတၢ်အီၣ်ဆၣ်အလီၢ်, ကၤသရံးမိၣ် ဒီးအတၢ်အီၣ်အလီၢ်, ဝ့ၢ် လွံၢ်ဝ့ၢ်လီၤ. 25 ဒီး လၢမနၤၡ့ၤ တခီဒူၣ် အကျါန့ၣ် တၤနး ဒီးအတၢ်အီၣ်ဆၣ်အလီၢ်, ဒီးကၤသရံးမိၣ် ဒီးအတၢ်အီၣ်ဆၣ်အလီၢ်, ဝ့ၢ် ခံဝ့ၢ်လီၤ. 26 ဝ့ၢ် ခဲလၢာ် အိၣ်ဒီး အတၢ်အီၣ်ဆၣ်အလီၢ်တဖၣ် လၢပှၤကဃးဖိ အဟံၣ်တဖၣ် လၢအအိၣ်လီၤတဲာ် အဂီၢ်န့ၣ်မ့ၢ် ဆံဆဲၣ်ဝ့ၢ်လီၤ. 27 ဒီးပှၤက့ရၡိၣ်ဖိ အဟံၣ် လၢပှၤလ့ၤဝံဖိ အကျါန့ၣ် န့ၢ်ဘၣ် ကိလၣ် ဒီးအတၢ်အီၣ်ဆၣ်အလီၢ် လၢဘၤၡၣ် အပူၤ, ဝ့ၢ်တူၢ်လိာ်တၢ် လၢပှၤမၤသံတၢ် အဂီၢ်, ဒီးဘဧ့ၡတရၤ ဒီးအတၢ်အီၣ်ဆၣ်အလီၢ်, ဝ့ၢ် ခံဝ့ၢ် လၢမနၤၡ့ၤ တခီဒူၣ် အကျါလီၤ. 28 ဒီး လၢယံးစၣ်ကၢ် အဒူၣ် တကျါန့ၣ် ကံၡိၣ် ဒီးအတၢ်အီၣ်ဆၣ်အလီၢ်, ဒီးဒၤဘြး ဒီးအတၢ်အီၣ်ဆၣ်အလီၢ်, 29 ယၢ်မူသး ဒီးအတၢ်အီၣ်ဆၣ်အလီၢ်, ဧ့ၣ်ကးနံၣ် ဒီးအတၢ်အီၣ်ဆၣ်အလီၢ်, ဝ့ၢ် လွံၢ်ဝ့ၢ်လီၤ. 30 ဒီး လၢအၤၡ့ၢ် တဒူၣ် အကျါန့ၣ် မံၤၡ့လး ဒီးအတၢ်အီၣ်ဆၣ်အလီၢ်, ဒီးဧၤဘဒိၣ် ဒီးအတၢ်အီၣ်ဆၣ်အလီၢ်, 31 ဃ့လကး ဒီးအတၢ်အီၣ်ဆၣ်အလီၢ်, ဒီးရဃိာ် ဒီးအတၢ်အီၣ်ဆၣ်အလီၢ်, ဝ့ၢ် လွံၢ်ဝ့ၢ်လီၤ. 32 ဒီး လၢနးသၤလံ တဒူၣ် အကျါန့ၣ် က့ဒ့ၣ် လၢကၤလံၤလါ အပူၤ ဒီးအတၢ်အီၣ်ဆၣ်အလီၢ်, ဝ့ၢ်တူၢ်လိာ်တၢ် လၢပှၤမၤသံတၢ် အဂီၢ်, ဒီးဃၤမိးဒိၣ် ဒီးအတၢ်အီၣ်ဆၣ်အလီၢ်, ဒီးကၢ်တၢ် ဒီးအတၢ်အီၣ်ဆၣ်အလီၢ်, ဝ့ၢ် သၢဝ့ၢ် လီၤ. 33 ပှၤက့ရၡိၣ်ဖိ အဝ့ၢ် ခဲလၢာ် ဒ်အဟံၣ်တဖၣ် အသိးန့ၣ်မ့ၢ် ဝ့ၢ် တဆံသၢဝ့ၢ် အိၣ်ဒီး အတၢ်အီၣ်ဆၣ်အလီၢ်တဖၣ် လီၤ. 34 ဒီးပှၤမရၤရံၤဖိ အဟံၣ်တဖၣ်, ပှၤလ့ၤဝံဖိ လၢအအိၣ်လီၤတဲာ်တဖၣ်န့ၣ် န့ၢ်ဘၣ် ယးနၣ် ဒီးအတၢ်အီၣ်ဆၣ်အလီၢ်, 35 ဒီးကၢ်တၤဒံးမနၤ ဒီးအတၢ်အီၣ်ဆၣ်အလီၢ်, နဟးလလး ဒီးအတၢ်အီၣ်ဆၣ်အလီၢ်, ဝ့ၢ် လွံၢ်ဝ့ၢ် လၢစဘူလိၣ် တဒူၣ် တကျါလီၤ. 36 ဒီး လၢရူၤဘ့ၣ် တဒူၣ် အကျါန့ၣ် ဘ့စ့ၢ် ဒီးအတၢ်အီၣ်ဆၣ်အလီၢ်, ဒီးယးဟစၢ် ဒီးအတၢ်အီၣ်ဆၣ်အလီၢ်, 37 ကဒ့မိး ဒီးအတၢ်အီၣ်ဆၣ်အလီၢ်, ဒီးမ့ဖၤ ဒီးအတၢ်အီၣ်ဆၣ်အလီၢ်, ဝ့ၢ် လွံၢ်ဝ့ၢ်လီၤ. 38 ဒီး လၢကးတဒူၣ် အကျါန့ၣ် ရၤမိး ဒီးအတၢ်အီၣ်ဆၣ်အလီၢ် လၢကံးလဧး အပူၤ, ဝ့ၢ်တူၢ်လိာ်တၢ် လၢပှၤမၤသံတၢ် အဂီၢ်, ဒီးမၤဃန့ၤ ဒီးအတၢ်အီၣ်ဆၣ်အလီၢ်, 39 ဒီးဃ့ၡဘိၣ် ဒီးအတၢ်အီၣ်ဆၣ်အလီၢ်, ဒီးယၤစ့ၢ် ဒီးအတၢ်အီၣ်ဆၣ်အလီၢ်, ဝ့ၢ် ခဲလၢာ်န့ၣ် လွံၢ်ဝ့ၢ်လီၤ. 40 ဒီးပှၤမရၤရံၤဖိ ဒ်အဟံၣ်တဖၣ် အသိး လၢအအိၣ်လီၤတဲာ် လၢပှၤလ့ၤဝံဖိ အဟံၣ်တဖၣ် အကျါန့ၣ် အတၢ်ဖးအဝ့ၢ် ခဲလၢာ် မ့ၢ် ဝ့ၢ် တဆံခံဝ့ၢ်လီၤ. 41 ဒီးပှၤလ့ၤဝံဖိ အဝ့ၢ် ခဲလၢာ် လၢအအိၣ်ဝဲ လၢပှၤအံၣ်စရ့လးဖိ အတၢ်န့ၢ်သါ အကျါန့ၣ်မ့ၢ် ဝ့ၢ် လွံၢ်ဆံ ဒီးဃိးဝ့ၢ် အိၣ်ဒီး အတၢ်အီၣ်ဆၣ်အလီၢ်တဖၣ်လီၤ. 42 ဝ့ၢ်တဖၣ်န့ၣ်မ့ၢ် ဝ့ၢ် အိၣ်ဒီး အတၢ်အီၣ်ဆၣ်အလီၢ် ဝးတရံးအီၤ, တဝ့ၢ် အိၣ်ဒီး အတၢ်အီၣ်ဆၣ်အလီၢ် ဝးတရံးအီၤ စုာ်စုာ်လီၤ. ဝ့ၢ် ခဲလၢာ်န့ၣ် အိၣ်ဒ်န့ၣ်လီၤ. 43 ဒီးယွၤ ဟ့ၣ်လီၤ အံၣ်စရ့လး လၢထံဧိၤကီၢ်ဧိၤ ဒီဘ့ၣ်ညါ လၢအဆိၣ်တၢ် ဒီးအပၢ်တဖၣ် လၢအကဟ့ၣ်အီၤ, ဒီး အဝဲသ့ၣ် မၤန့ၢ်အီၤ, ဒီးအိၣ်ဝဲဆိးဝဲ လၢအပူၤလီၤ. 44 ဒီးယွၤ ဟ့ၣ်လီၤအီၤ လၢတၢ်အိၣ်ဘှံးဝးတရံးအီၤ, ဒ်ကယဲၢ် တၢ် လၢအဆိၣ်တၢ် ဒီးအပၢ်တဖၣ် အသိးန့ၣ်, ဒီးလၢအဒုၣ်အဒါ ခဲလၢာ် အကျါန့ၣ် ပှၤတဆၢထၢၣ်ဘၣ် လၢအမဲာ်ညါ နီတဂၤဘၣ်. ယွၤ ဟ့ၣ်လီၤကွံာ် အဒုၣ်အဒါ ခဲလၢာ် လၢအစုပူၤလီၤ. 45 လၢကယဲၢ် တၢ်ကတိၤ အဂ့ၤအကျါ လၢယွၤ စံးဘၣ်တဲဘၣ် အံၣ်စရ့လး အပှၤဟံၣ်ဖိန့ၣ် တဟါမူၤတဟါမၢ်ဘၣ် နီတထံၣ်ဘၣ်, လၢထီၣ်ပှဲၤထီၣ်ဝဲ ခဲလၢာ်လီၤ.

1 တုၤနုၤတစု စီၤယိၤၡူ ကိးန့ၢ် ပှၤရူၤဘ့ၣ်ဖိ ဒီးပှၤကးဖိ, ဒီးပှၤမနၤၡ့ၤဖိ တခီဒူၣ်, 2 ဒီးစံးဘၣ်အီၤ, သုတိၢ်န့ၢ်လံ ကယဲၢ် တၢ် လၢယွၤအခ့အပှၤ စီၤမိၤၡ့ မၤလိာ်သု ဒီး သုဒိကနၣ်လံ ယကလုၢ် လၢကယဲၢ် တၢ် လၢယမၤလိာ်သုလံ. 3 အါနံၤအါသီ တုၤ မုၢ်မဆါ တနံၤအံၤ, သုတလဲၤသဒၣ်ဘၣ် သုဒီပုၢ်ဝဲဘၣ်. သုတိၢ်န့ၢ်လံ တၢ်ကွၢ်အလီၢ် ဘၣ်ဃးဒီး ယွၤ သုကစၢ် အတၢ်မၤလိာ်လီၤ. 4 ဒီးခဲကနံၣ်အံၤ ယွၤ သုကစၢ် ဟ့ၣ်လီၤလံ တၢ်အိၣ်ဘှံး လၢသုဒီပုၢ်ဝဲၢ် လံ, ဒ်အကတိၤတၢ် ဒီးအီၤ အသိးန့ၣ်လီၤ. ဒီးခဲကနံၣ်အံၤ က့ၤက့ၤသုဝဲဆူ သုဒဲပူၤ, ဆူသုကီၢ် လၢသုန့ၢ်ဘၣ်သါ အီၤန့ၣ် လၢယွၤအခ့အပှၤ စီၤမိၤၡ့ ဟ့ၣ်လီၤသု လၢယၢ်ဒ့ၣ် ဝၢ်ဘးခီန့ၣ် တက့ၢ်. 5 ဒီးပလီၢ် သုသး သပှၢ်တၢၢ် ဒ်သိး သုကတိၢ်န့ၢ် တၢ်မၤလိာ်သု, လၢသုကအဲၣ် ယွၤ သုကစၢ်, ဒီးပိာ်အကျဲ ခဲလၢာ်, ဒီး တိၢ်န့ၢ် အတၢ်မၤလိာ်, ဒီး စဲဘူးဒီးအီၤ, ဒီးမၤ အတၢ် လၢသုသူၣ်ကံၢ်သးလဲ ဒီးသုသး ဒီဖျၢၣ်ညါန့ၣ် တက့ၢ်. 6 ဒီးစီၤယိၤၡူ ဆိၣ်ဂ့ၤအီၤ, ဒီးပျၢ်အီၤ, ဒီးအဝဲသ့ၣ် က့ၤက့ၤဝဲဆူ အဒဲတဖၣ် အပူၤလီၤ. 7 ဒီးစီၤမိၤၡ့ ဟ့ၣ်လီၤတၢ် လၢမနၤၡ့ၤ တခီဒူၣ် လၢဘၤၡၣ် အပူၤ, ဒီးစီၤယိၤၡူ ဟ့ၣ်လီၤတၢ် လၢအဝဲ တခီ တဒူၣ် လၢယၢ်ဒ့ၣ် အအံၤတခီ လၢမုၢ်နုာ်တခီလီၤ. တုၤ စီၤယိၤၡူ ပျၢ် စ့ၢ်ကီး အီၤ, ဒ်သိး အကလဲၤဆူ အဒဲပူၤ ဒီးဆိၣ်ဂ့ၤဆိၣ်ဝါအီၤလီၤ. 8 ဒီးကတိၤတၢ် ဒီးအီၤ, ဒီးစံးဝဲဒၣ် က့ၤကဒါက့ၤဆူသုဒဲပူၤ အိၣ်ဒီး တၢ်စုလီၢ်ခိၣ်ခိၣ် လၢအအါ, ဒီးဆၣ်ဖိကီၢ်ဖိ အဒၢ အါအါကလဲာ်, ဒီးကျိၣ်ဧိၤစ့ဧိၤ, ဒီးထူဧိၤလွဲဧိၤ, ဒီးတိၢ်ဧိၤပှာ်ဧိၤ, ဒီးထးဧိၤတြၤဧိၤ, ဒီးတၢ်အကူအသိး အါအါကလဲာ် တက့ၢ်. တၢ်ဂုာ်န့ၢ် လၢသုဒုၣ်သုဒါန့ၣ် နီၤဖးအီၤ ဒီးသုဒီပုၢ်ဝဲၢ်တဖၣ်န့ၣ် တက့ၢ်. 9 ဒီးပှၤရူၤဘ့ၣ်ဖိ, ဒီးပှၤကးဖိ, ဒီးမနၤၡ့ၤ တခီဒူၣ်န့ၣ် က့ၤကဒါက့ၤဝဲ, ဒီးဟးထီၣ်ဝဲ လၢပှၤအံၣ်စရ့လးဖိ အအိၣ် လၢၡံလိၤ အပူၤ လၢအအိၣ် လၢကီၢ်ကနၤဧၣ် အပူၤ, ဒ်သိး အကလဲၤထီၣ်ဆူ ကီၢ်ကံးလဧး အတၢ်န့ၢ်သါ အဟီၣ်ခိၣ် လၢအန့ၢ်ဘၣ်ဝဲ ဖဲ ယွၤအထးခိၣ် လၢစီၤမိၤၡ့ အစုပူၤန့ၣ်လီၤ. 10 ဒီးတုၤအဟဲ တုၤလၢယၢ်ဒ့ၣ် အနံၤ လၢကီၢ်ကနၤဧၣ် အပူၤန့ၣ် ဒီး, ပှၤရူၤဘ့ၣ်ဖိ, ဒီးပှၤကးဖိ, ဒီးပှၤမနၤၡ့ၤဖိ တခီဒူၣ်န့ၣ် မၤထီၣ် တၢ်လုၢ်လီၢ် လၢယၢ်ဒ့ၣ် အနံၤ, တၢ်လုၢ်လီၢ် အိၣ်ဖျါ ဖးဒိၣ် တဖျၢၣ်လီၤ. 11 ဒီးပှၤအံၣ်စရ့လးဖိ နၢ်ဟူ ပှၤစံး, ကွၢ်ကွၢ်, ပှၤရူၤဘ့ၣ်ဖိ ဒီးပှၤကးဖိ, ဒီးပှၤမနၤၡ့ၤဖိ တခီဒူၣ်န့ၣ် မၤထီၣ်လံ တၢ်လုၢ်လီၢ် သဃီၤဒီး ကီၢ်ကနၤဧၣ် အပူၤ လၢယၢ်ဒ့ၣ် အနံၤ ဖဲပှၤအံၣ်စရ့လးဖိ ခီဂာ်တၢ်န့ၣ်လီၤ. 12 ဒီးတုၤ ပှၤအံၣ်စရ့လးဖိ နၢ်ဟူဝဲ ဒီးပှၤအံၣ်စရ့လးဖိ အတၢ်အိၣ်ဖှိၣ် ခဲလၢာ်န့ၣ် အိၣ်ဖှိၣ်ရိဖှိၣ် လၢၡံလိၤ အပူၤ ဒ်သိး အကလဲၤဒုးသုး ဒီးအီၤလီၤ. 13 ဒီးပှၤအံၣ်စရ့လး မၢလီၤ ပှၤလုၢ်တၢ်အဒိၣ် စီၤအလၤဧစၢ် အဖိခွါ စီၤဖံၤနဃၣ် တဂၤ ဆူပှၤရူၤဘ့ၣ်ဖိ, ဒီးပှၤကးဖိ, ဒီးပှၤမနၤၡ့ၤဖိ တခီဒူၣ် အအိၣ် လၢကီၢ်ကံးလဧး အပူၤ, 14 ဒီး အိၣ်ဒီးအီၤ လၢပဒိၣ် ဆံဆဲၣ်ဂၤ တဟံၣ် အခိၣ်တဂၤ, တဟံၣ် အခိၣ်တဂၤ လၢအံၣ်စရ့လး အဒူၣ် ခဲလၢာ် အကျါ, ဒီးတဂၤ မ့ၢ်အပၢ် အဟံၣ် အခိၣ်, တဂၤ မ့ၢ်အပၢ် အဟံၣ် အခိၣ် လၢအံၣ်စရ့လး အကထိတဖၣ် အကျါန့ၣ် စုာ်စုာ်လီၤ. 15 ဒီးဟဲဝဲဆူ ပှၤရူၤဘ့ၣ်ဖိ, ပှၤကးဖိ, ပှၤမနၤၡ့ၤဖိ တခီဒူၣ် အအိၣ်, ဆူ ကီၢ်ကံးလဧး, ဒီးကတိၤတၢ် ဒီးအီၤ ဒီး စံးဝဲဒၣ်, 16 ယွၤအတၢ်အိၣ်ဖှိၣ် ခဲလၢာ် စံးဒ်အံၤ, တၢ်ကမၣ် လၢသုမၤကမၣ်ဘၣ် အံၣ်စရ့လး အကစၢ်အံၤ မ့ၢ်ဒ်လဲၣ်. လၢသုဃၣ်သုသး လၢတၢ်ပိာ် ယွၤ အကျဲ လၢမုၢ်မဆါ တနံၤအံၤ, လၢသုမၤထီၣ် တၢ်လုၢ်လီၢ် ဒ်သိး သု ကပူထီၣ် ယွၤ လၢမုၢ်အဆါတနံၤအံၤ မးလဲၣ်. 17 ပဧိၢ် အတၢ်အၢ လၢပတကဆှီဒံးဘၣ် တုၤ မုၢ်မဆါ တနံၤအံၤ မ့ၢ်ဆံးကဲၣ်ဆိး လၢပဂီၢ် စ့ၢ်ကီးဧါ, တၢ်သံသတြိာ် အိၣ်တ့ၢ် လၢယွၤအတၢ်အိၣ်ဖှိၣ် ဘၣ်ဆၣ်ဒီး, 18 သု ဘၣ်ဃၣ်ကွံာ်သုသး လၢတၢ်ပိာ်ယွၤအကျဲ လၢမုၢ်မဆါ တနံၤအံၤဧါ. ဒီးတၢ်ကမၤအသး လၢသုကပူထီၣ် ယွၤ လၢမုၢ်မဆါ တနံၤအံၤ, ဒီးခဲဂီၤတနံၤန့ၣ် ကသးထီၣ်ဘၣ် အံၣ်စရ့လး အတၢ်အိၣ်ဖှိၣ် ခဲလၢာ်လီၤ. 19 ဘၣ်ဆၣ်ဒီး သုတၢ်ဟံးဃာ်အကီၢ် မ့ၢ်တကဆှီဘၣ် ဒီး, ခီဂာ် ဆူ ယွၤအတၢ်န့ၢ်သါ အကီၢ်ပူၤ, ဖဲယွၤအအိၣ် အလီၢ်န့ၣ် အိၣ်ဝဲ, ဒီးမၤန့ၢ်တၢ် လၢပကျါ တက့ၢ်. မ့မ့ၢ် မ်သုသု တပူထီၣ် ယွၤ ဒီးပူထီၣ် ပှၤ, လၢသုမၤ တၢ်လုၢ်လီၢ် လၢယွၤ ပကစၢ် အတၢ်လုၢ်လီၢ် အမဲာ်ညါ အဃိန့ၣ် တဂ့ၤ. 20 စီၤစ့ရၤ အဖိခွါ စီၤဧၤကၣ် မၤကမၣ်တၢ် လၢတၢ်ဘၣ်ဆိၣ်အၢ, ဒီးတၢ်သးထီၣ်လီၤဘၣ် လၢအံၣ်စရ့လး အတၢ်အိၣ်ဖှိၣ် ခဲလၢာ် အလိၤ တမ့ၢ်ဘၣ်ဧါ. ဒီးပှၤတဂၤန့ၣ် တဟးဂီၤဘၣ် တဂၤဃီ လၢအတၢ်အၢ အပူၤဘၣ်. 21 ဒီးပှၤရူၤဘ့ၣ်ဖိ, ဒီးပှၤကးဖိ, ဒီးပှၤမနၤၡ့ၤဖိ တခီဒူၣ် စံးဆၢတၢ်, ဒီးစံးဘၣ် အံၣ်စရ့လး အထိတဖၣ် အခိၣ်တဖၣ်, 22 ယွၤ, ကစၢ်တဖၣ် အကစၢ်, ယွၤ, ကစၢ်တဖၣ် အကစၢ်န့ၣ် သ့ၣ်ညါဝဲ, ဒီးအံၣ်စရ့လး ကသ့ၣ်ညါဝဲ လီၤ, မ့မ့ၢ် တၢ်ပူထီၣ် ဒီးတၢ်မၤကမၣ်ဘၣ်ယွၤ ဒီးအုၣ်က့ၤခီၣ်က့ၤ ပှၤ လၢမုၢ်မဆါ တနံၤအံၤ တဂ့ၤ. 23 ပမ့ၢ်မၤထီၣ် တၢ်လုၢ်လီၢ်အံၤ ဒ်သိး ပကဃၣ်ပသး လၢတၢ်ပိာ် ယွၤအကျဲ, ဒ်သိး ပကလုၢ် တၢ်လုၢ်မ့ၣ်အူ မ့ၢ်ဂ့ၤ, တၢ်မၤဘူၣ်ကိၣ် မ့ၢ်ဂ့ၤ, လၢအဖီခိၣ်, ဒ်သိး ပကလုၢ် တၢ်လုၢ်မၤဃူမၤဖိး လၢအဖီခိၣ်ဒီး, မ်ယွၤ အကစၢ်ဒၣ်ဝဲ ဃုတၢ် တက့ၢ်. 24 မ့ၢ်ပမၤ လၢပဘၣ်ယိၣ် တၢ်အံၤ အဃိ, ခဲကိာ်န့ၣ် သုဖိသုလံၤ ကကတိၤတၢ် ဒီးပဖိပလံၤ, ဒီးကစံး, သု ဘၣ်ဃးဒီး ယွၤ အံၣ်စရ့လး အကစၢ်န့ၣ် ဒ်လဲၣ်. 25 ဒီးယွၤ ပာ် ယၢ်ဒ့ၣ် လၢတၢ်အဃၢၤ လၢသု ဒီးပှၤ အဘၢၣ်စၢၤ, ပှၤရူၤဘ့ၣ်ဖိ, ဒီးပှၤကးဖိသ့ၣ်ဧၢ, သုဂီၢ် တအိၣ်ဘၣ် လၢယွၤ အပူၤဘၣ်လီၤ. ဒီးသုဖိသုလံၤ တဒုးပျံၤလၢၤဘၣ် ပဖိပလံၤ လၢယွၤဘၣ်. 26 ဒီးပစံး, ကတဲာ်ကတီၤသကိး ပသး တက့ၢ်. ဒ်သိး ပကမၤထီၣ် တၢ်လုၢ်လီၢ် လၢတၢ်လုၢ်မ့ၣ်အူ အဂီၢ် တမ့ၢ်ဘၣ်, လၢတၢ်လုၢ် အဂီၢ် တမ့ၢ်ဘၣ်. 27 မ့ၢ်ဒ်သိး အကကဲထီၣ် တၢ်အုၣ်အသး လၢပဘၢၣ်စၢၤ, ဒီးသုဘၢၣ်စၢၤ ဒီးပစၢၤပသွဲၣ် လၢပလီၢ်ခံ, ဒ်သိး ပကမၤ ယွၤအတၢ် လၢအမဲာ်ညါ ဒီးပတၢ်လုၢ်မ့ၣ်အူ, ဒီးပတၢ်လုၢ်, ဒီးပတၢ်မၤဃူမၤဖိး, ဒ်သိး ခဲကိာ်န့ၣ် သုဖိသုလံၤ အသု တစံးဘၣ် ပဖိပလံ, သုဂီၢ် တအိၣ်ဘၣ် လၢယွၤ အပူၤဘၣ်န့ၣ် တဂ့ၤလီၤ. 28 မၤသးဒ်န့ၣ်ဒီး ပစံး, ခဲကိာ်န့ၣ် တုၤ အကစံးတၢ် လၢပှၤမ့ၢ်ဂ့ၤ, ပစၢၤပသွဲၣ် မ့ၢ်ဂ့ၤဒီး, တၢ်ကမၤအသး လၢပကစံးပဝဲ, ကွၢ်ကွၢ်, ယွၤအတၢ်လုၢ်လီၢ် အဂီၢ် လၢပပၢ်တဖၣ် မၤဝဲ လၢတၢ်လုၢ်မ့ၣ်အူ အဂီၢ် တမ့ၢ်ဘၣ်, ဒီး လၢတၢ်လုၢ်တၢ်အဂီၢ် တမ့ၢ်ဘၣ်, မ့ၢ်တၢ်အုၣ်အသး လၢသု ဒီးပှၤ အဘၢၣ်စၢၤန့ၣ်လီၤ. 29 လၢယွၤ ပကစၢ် အတၢ်လုၢ်လီၢ် လၢအအိၣ်ဝဲ လၢအအိၣ်အဆိး အလီၢ် အဖီခိၣ်န့ၣ် တၢ်လုၢ်လီၢ် လၢတၢ်လုၢ်မ့ၣ်အူ အဂီၢ် မ့ၢ်ဂ့ၤ, လၢတၢ်မၤဘူၣ်ကိၣ် အဂီၢ် မ့ၢ်ဂ့ၤ, လၢတၢ်လုၢ် အဂီၢ် မ့ၢ်ဂ့ၤ, မ်ပသု တမၤထီၣ်အီၤ, ဒီးပူထီၣ်ဘၣ် ယွၤ ဒီးဃၣ်ပသး လၢတၢ်ပိာ်ယွၤအကျဲ လၢမုၢ်မဆါ တနံၤအံၤ တဂ့ၤ. 30 ဒီးတုၤ ပှၤလုၢ်တၢ်အဒိၣ်, စီၤဖံၤနဃၣ်, ဒီးတၢ်အိၣ်ဖှိၣ် အပဒိၣ်, ဒီးအံၣ်စရ့လး အခိၣ်တဖၣ် လၢအအိၣ်ဒီး အီၤသ့ၣ်တဖၣ်န့ၣ် နၢ်ဟူ တၢ်ကတိၤ လၢပှၤရူၤဘ့ၣ်ဖိ, ဒီးပှၤကးဖိ, ဒီးပှၤမနၤၡ့ၤဖိ ကတိၤဝဲန့ၣ် ဒီး, ဂ့ၤဝဲ လၢအမဲာ်လီၤ. 31 ဒီးပှၤလုၢ်တၢ်အဒိၣ် စီၤအလၤဧစၢ် အဖိခွါ စီၤဖံၤနဃၣ်န့ၣ် စံးဘၣ် ပှၤရူၤဘ့ၣ်ဖိ, ဒီးပှၤကးဖိ, ဒီးပှၤမနၤၡ့ၤဖိ, တၢ် လၢမုၢ်မဆါ တနံၤအံၤ ပသ့ၣ်ညါ လၢယွၤ အိၣ်ဝဲ လၢပကျါလီၤ. အဂ့ၢ်ဒ်အံၤ, သုတမၤကမၣ်ဘၣ် ယွၤ လၢတၢ်ကမၣ်အံၤဘၣ်. မ့ၢ်သုမၤပူၤမၤဖျဲးလံ ပှၤအံၣ်စရ့လးဖိ လၢယွၤအစုပူၤလံ. 32 ဒီးပှၤလုၢ်တၢ်အဒိၣ် စီၤအလၤဧစၢ် အဖိခွါ စီၤဖံၤနဃၣ်, ဒီးပဒိၣ်သ့ၣ်တဖၣ်န့ၣ် က့ၤကဒါက့ၤ လၢပှၤရူၤဘ့ၣ်ဖိ ဒီးပှၤကးဖိ အအိၣ်, လၢကီၢ်ကံးလဧး အပူၤ ဆူကီၢ်ကနၤဧၣ် အပူၤ, ဆူပှၤအံၣ်စရ့လးဖိ အအိၣ်, ဒီးက့ၤစိာ်အီၤ လၢတၢ်ကတိၤန့ၣ်လီၤ. 33 ဒီးဂ့ၤဝဲ လၢပှၤအံၣ်စရ့လးဖိ အမဲာ်, ဒီးပှၤအံၣ်စရ့လးဖိ စံးထီၣ်ပတြၢၤ ယွၤ, ဒီးတစံးလၢၤဘၣ် လၢအကလဲၤဒုးသုး ဒ်သိး အကမၤဟးဂီၤ ထံဧိၤကီၢ်ဧိၤ ဖဲ ပှၤရူၤဘ့ၣ်ဖိ ဒီးပှၤကးဖိ, အိၣ်ဝဲဆိးဝဲ လၢအပူၤဘၣ်. 34 ဒီးပှၤရူၤဘ့ၣ်ဖိ ဒီးပှၤကးဖိ ယုၢ် တၢ်လုၢ်လီၢ်အမံၤ လၢဧ့ဒးလီၤ. အဂ့ၢ်ဒ်အံၤ, မ့ၢ် တၢ်အုၣ်အသး လၢပဘၢၣ်စၢၤ လၢယွၤ မ့ၢ်ပကစၢ်လီၤ.

1 ဒီးယွၤ ဒုးအိၣ်ဘှံး အံၣ်စရ့လး လၢအဒုၣ်အဒါ အိၣ်ဝးတရံးအီၤ အလီၢ်ခံ အါနံၤအါသီ ဒီး, တၢ်မၤအသး လၢစီၤယိၤၡူ အသးပှၢ်တ့ၢ်, ဒီးလဲၤနုာ်တ့ၢ် လၢမုၢ်နံၤတဖၣ် အကျါလီၤ. 2 ဒီးစီၤယိၤၡူ ကိးန့ၢ် အံၣ်စရ့လး ခဲလၢာ်, အပှၤသူၣ်က့သးပှၢ်, ဒီးအခိၣ်တဖၣ်, ဒီးအပှၤစံၣ်ညီၣ်ကွီၢ်, ဒီးအပှၤကွဲးလံာ်, ဒီးစံးဘၣ်အီၤ, ယသးပှၢ်တ့ၢ်လံ. ယလဲၤနုာ်လံ လၢမုၢ်နံၤတဖၣ် အကျါလံ. 3 ဒီးသုထံၣ်ဘၣ်လံ ကယဲၢ် တၢ် လၢယွၤ မၤ ပှၤအကလုာ်တဖၣ်အံၤ လၢသုဃိလံ. အဂ့ၢ်ဒ်အံၤ, ယွၤ သုကစၢ် မ့ၢ် ပှၤလၢအဒုးတၢ် လၢသုဂီၢ်လီၤ. 4 ကွၢ်ကွၢ်, ဖးတၢ် သတးဒီး ယနီၤဖးလံ ပှၤကလုာ်တဖၣ် လၢအအိၣ်လီၤတဲာ် လၢတၢ်န့ၢ်သါ လၢသုဒူၣ်တဖၣ် အဂီၢ်, လၢယၢ်ဒ့ၣ် ဒီး ကယဲၢ် ပှၤကလုာ် ခဲလၢာ် လၢယဒီၣ်တဲာ်ကွံာ်အီၤ ပၢၢ်လၢပီၣ်လဲၣ်ဖးဒိၣ် လၢမုၢ်နုာ်တခီလံ. 5 ဒီးယွၤ သုကစၢ်န့ၣ် ကဒုးဃ့ၢ်ထီၣ်ကွံာ်အီၤ လၢသုမဲာ်ညါ, ဒီးဟီထီၣ်ကွံာ်အီၤ လၢသုမဲာ်ညါ, ဒီးသုကန့ၢ်ဘၣ်သါ အကီၢ်, ဒ်ယွၤ သုကစၢ် ကတိၤတၢ် အသိးန့ၣ်လီၤ. 6 ဒီးပာ်ဆူၣ်သုသး သပှၢ်တၢၢ်, ဒ်သိး သုကတိၢ်န့ၢ်, ဒီးမၤ ကယဲၢ် တၢ်ကွဲးအသး လၢလံာ်စီၤမိၤၡ့ အတၢ်သိၣ်တၢ်သီ အပူၤ, ဒ်သိး ဆူစုထွဲ မ့ၢ်ဂ့ၤ, ဆူစုစ့ၣ် မ့ၢ်ဂ့ၤ, သုသု တဃၣ်ကပၤ လၢအီၤ တဂ့ၤ, 7 ဒ်သိး သုသု တလဲၤ လၢပှၤကလုာ် လၢအအိၣ်လီၤတဲာ်တဖၣ် အကျါ, ဒီးသုသု တပှ့ၤဘၣ် အကစၢ်တဖၣ် အမံၤ, ဒီးသုသု တဒုးဆိၣ်တၢ် လၢအမဲာ်ညါ, သုသု တမၤ အတၢ်, ဒီးသုသု တဘူၣ်ထီၣ်ဘါအီၤန့ၣ် တဂ့ၤလီၤ. 8 မ့မ့ၢ် သုဘၣ်စဲဘူး ဒီးယွၤ သုကစၢ်, ဒ်သုမၤ တုၤ မုၢ်မဆါ တနံၤအံၤ အသိးန့ၣ်လီၤ. 9 ဒီးယွၤ ဟီထီၣ်ကွံာ် ပှၤကလုာ်တဖၣ် ဒိၣ်ဝဲ ဒီးဆူၣ်ဝဲ, လၢသုမဲာ်ညါလီၤ. မ့မ့ၢ် သုဝဲသ့ၣ်တဖၣ်အံၤ ပှၤကညီ ဆၢထၢၣ် လၢသုမဲာ်ညါသ့ တအိၣ်ဘၣ် နီတဂၤဘၣ် တုၤ မုၢ်မဆါ တနံၤအံၤလီၤ. 10 ပှၤလၢသုကျါ တဂၤ ကဒုးဃ့ၢ် ပှၤတကထိလီၤ. အဂ့ၢ်ဒ်အံၤ, ယွၤ သုကစၢ်န့ၣ်မ့ၢ် ပှၤလၢအဒုးတၢ် လၢသုဂီၢ်, ဒ်အကတိၤတၢ် အသိးန့ၣ်လီၤ. 11 ပလီၢ် သုသး သပှၢ်တၢၢ် ဒ်သိး သုကအဲၣ် ယွၤ သုကစၢ် တက့ၢ်. 12 မ့မ့ၢ်သုမ့ၢ် က့ၤကဒါက့ၤ, ဒီးစဲဘူး ဒီးပှၤကလုာ်တဖၣ် လၢအအိၣ်လီၤတဲာ် လၢသုကျါ, ဒီးဖျီလိာ်သုသး ဒီးအီၤ, ဒီးလဲၤနုာ်ဆူ အအိၣ်, ဒီးအဝဲသ့ၣ်တဖၣ်န့ၣ် ဟဲနုာ်ဆူ သုအိၣ် ဒီး, 13 သ့ၣ်ညါ သပှၢ်တၢၢ် လၢယွၤ သုကစၢ် တဟီထီၣ်ကွံာ်လၢၤဘၣ် ပှၤကလုာ်တဖၣ်န့ၣ် လၢသုမဲာ်ညါဘၣ်, ဒီးအဝဲသ့ၣ် ကကဲထီၣ် ပျံၤသကွီၤ, ဒီးထုဧိၤဃ့ဧိၤ လၢသုဂီၢ်, ဒီးနီၣ်ဖျ့ လၢသုကပၤ အလိၤ, ဒီးတၤဆှုၣ်တၤမဲ လၢသုမဲာ် အပူၤ တုၤ သုတုၤ လၢတၢ်ဟးဂူာ်ဟးဂီၤ လၢကီၢ်ဂ့ၤ တဘ့ၣ်အံၤ အပူၤ လၢယွၤ သုကစၢ် ဟ့ၣ်လီၤတ့ၢ်သုလီၤ. 14 ဒီးကွၢ်ကွၢ်, လၢမုၢ်မဆါ တနံၤအံၤ ယပိာ် ပှၤဟီၣ်ခိၣ်ဖိ ခဲလၢာ် အကျါ, ဒီးသုသ့ၣ်ညါ လၢသုသး ခဲလၢာ်, ဒီး လၢသုသူၣ်ကံၢ်သးလဲ အပူၤ ခဲလၢာ်, လၢတၢ်တဟါမၢ်ဘၣ် နီတမံၤ လၢကယဲၢ် တၢ်ဂ့ၤ လၢယွၤ သုကစၢ် ကတိၤတၢ် လၢသုဂ့ၢ်သုကျိၤန့ၣ်ဘၣ်. တၢ်မၤအသး လၢသုဂီၢ် ခဲလၢာ်လီၤ. တၢ်တဟါမၢ်ဘၣ် လၢအကျါ နီတမံၤဘၣ်. 15 ဒီးဒ်ယွၤ ဒုးမၤအသး လၢသုဂီၢ် လၢကယဲၢ် တၢ်အဂ့ၤ လၢယွၤ သုကစၢ် ကတိၤတၢ် ဒီးသု အသိးန့ၣ်, တၢ်ကမၤအသး လၢယွၤ ကဒုးမၤအသး လၢသုဂီၢ် လၢကယဲၢ် တၢ်အၢ တုၤ အမၤဟးဂီၤကွံာ်သု လၢကီၢ်ဂ့ၤ တဘ့ၣ်အံၤ အပူၤ လၢယွၤ သုကစၢ် ဟ့ၣ်လီၤတ့ၢ်သု ဒ်န့ၣ်အသိးလီၤ. 16 တုၤ သုလုၣ်သ့ၣ်ခါပတာ် ယွၤ သုကစၢ် အတၢ်အၢၣ်လီၤအီလီၤ လၢအမၤလိာ်သု, ဒီးလဲၤမၤ ကစၢ်အဂၤတဖၣ် အတၢ်, ဒီးဘူၣ်ထီၣ်ဘါထီၣ်အီၤ ဒီး, ယွၤအသးထီၣ် ကကဲၤထီၣ် ဘၣ်ဖုးသု, ဒီးသုကဟးဂီၤကွံာ် ချ့သဒံး လၢကီၢ်ဂ့ၤ တဘ့ၣ်အံၤ အပူၤ လၢအဟ့ၣ်လီၤတ့ၢ်သုလီၤ.

1 ဒီးစီၤယိၤၡူ ဒုးအိၣ်ဖှိၣ်ရိဖှိၣ် ကယဲၢ် အံၣ်စရ့လး အပှၤဒူၣ်တဖၣ် ဆူၡက့ၣ်, ဒီး ကိးန့ၢ် အံၣ်စရ့လး အပှၤသူၣ်က့သးပှၢ်, ဒီးအခိၣ်, ဒီးအပှၤစံၣ်ညီၣ်ကွီၢ်, ဒီးအပှၤကွဲးလံာ်သ့ၣ်တဖၣ်န့ၣ်, ဒီးအဝဲသ့ၣ် ပာ်လီၤအသး လၢယွၤအမဲာ်ညါလီၤ. 2 ဒီးစီၤယိၤၡူ စံးဘၣ် ပှၤဂီၢ်မုၢ်န့ၣ်, ယွၤ အံၣ်စရ့လး အကစၢ် စံးဒ်အံၤ, လၢပျၢၤ လၢကစၢၤန့ၣ် သုပၢ်တဖၣ် အိၣ်ဝဲဆိးဝဲ လၢထံမိၢ်ပှၢ် ဝၢ်ဘးခီ, စီၤအၤဘြၤဟၣ် အပၢ်, ဒီး စီၤနၤဃိၢ် အပၢ် စီၤတ့ရၤ, ဒီးမၤဝဲ လၢကစၢ်အဂၤတဖၣ် အတၢ်လီၤ. 3 ဒီးယဟံးန့ၢ် သုပၢ် စီၤအၤဘြၤဟၣ် လၢထံမိၢ်ပှၢ် ဝၢ်ဘးခီ, ဒီးဒုးလဲၤအီၤ လၢကီၢ်ကနၤဧၣ် ဒီကီၢ်ညါ အပူၤ, ဒီးမၤအါထီၣ် အချံအသၣ်, ဒီးယဟ့ၣ်လီၤ အီၤ လၢစီၤအံၤစဲးလီၤ. 4 ဒီးယဟ့ၣ်လီၤ စီၤအံၤစဲးန့ၣ် လၢစီၤယၤကိာ် ဒီး စီၤဧ့ၡီၤ, ဒီးယဟ့ၣ်လီၤ စီၤဧ့ၡီၤန့ၣ် လၢကစၢၢ် စ့ဧၢ် လၢတၢ်န့ၢ်သါ အဂီၢ်လီၤ. မ့မ့ၢ် စီၤယၤကိာ်, ဒီးအဖိအလံၤ လဲၤလီၤ ဆူ အဲၤကူပတူး အပူၤလီၤ. 5 ဒီးယမၢလီၤ စီၤမိၤၡ့ ဒီးစီၤအၤဟရိၣ်, ဒီးယတီၢ် ပှၤအဲၤကူပတူးဖိ, ဒ်တၢ် လၢယမၤ လၢအကျါ အသိးန့ၣ်, ဒီး လၢခံက့ၤ ဒီး ယဒုးဟးထီၣ်ကွံာ်သုလီၤ. 6 ဒီးယဒုးဟးထီၣ်ကွံာ် သုပၢ်တဖၣ် လၢအဲၤကူပတူးဖိ ပိာ် သုပၢ်တဖၣ် အခံ အိၣ်ဒီး လ့ၣ်ကဟၣ်, ဒီးပှၤဒိးကသ့ၣ် ဆူပီၣ်လဲၣ်ဂီၤ အပူၤလီၤ. 7 ဒီးတုၤ အဝဲသ့ၣ် ကိးထီၣ် ယွၤ ဒီး, အဝဲဒၣ် ပာ် တၢ်ခံး လၢသုဘၢၣ်စၢၤ, ဒီးပှၤအဲၤကူပတူးဖိ အဘၢၣ်စၢၤ, ဒီးဒုးဟဲ ပီၣ်လဲၣ် လၢအဖီခိၣ်, ဒီးလုၣ်ဘၢကွံာ်အီၤလီၤ. ဒီးတၢ် လၢယမၤ လၢအဲၤကူပတူး အပူၤန့ၣ် သုမဲာ် ထံၣ်ဘၣ်လံ. ဒီးသုအိၣ်သုဆိး လၢပှၢ်မုၢ်ကနၢ အါနံၤအါသီ လီၤ. 8 ဒီးယဒုးဟဲသု ဆူ ပှၤအမိၢ်ဖိ အကီၢ်ပူၤ လၢအအိၣ်ဝဲ လၢယၢ်ဒ့ၣ် ဝၢ်ဘးခီ, ဒီးအဝဲသ့ၣ်တဖၣ်န့ၣ် ဒုးတၢ် ဒီးသု, ဒီးယဟ့ၣ်လီၤအီၤ လၢသုစုပူၤ ဒ်သိး သုကမၤန့ၢ် အကီၢ်, ဒီးယမၤဟးဂီၤအီၤ လၢသုမဲာ်ညါလီၤ. 9 ဒီးစီၤစံးပိၢ် အဖိခွါ စီၤဘၤလး, မိၤအး အစီၤပၤန့ၣ် ဂဲၤဆၢထၢၣ်, ဒီးဒုးတၢ် ဒီးအံၣ်စရ့လး, ဒီးမၢ ပှၤလဲၤ ကိးန့ၢ် စီၤဘဧိၢ် အဖိခွါ စီၤဘံးလၣ် ဒ်သိး အကဆိၣ်အၢ သုလီၤ. 10 ဒီးယပာ်ယသး လၢယတကနၣ်ဘၣ် စီၤဘံးလၣ် အကလုၢ်ဘၣ်. ဒီးအဝဲဒၣ် ဆိၣ်ဂ့ၤသု သပှၢ်ပှၢ် လီၤ. ဒီးယမၤပူၤဖျဲးသု လၢအစုပူၤလီၤ. 11 ဒီးသုခီဂာ် ယၢ်ဒ့ၣ်, ဒီးဟဲ ဆူယရံၤဃိ, ဒီးပှၤယရံၤဃိဖိ ဒုးတၢ် ဒီးသု, ပှၤအမိၢ်ဖိ, ဒီးပှၤပရးစၤဖိ, ဒီးပှၤကနၤဧၣ်ဖိ, ဒီးပှၤဃ့ၤသးဖိ, ဒီးပှၤကံၢ်ကၣ်ဖိ, ပှၤဃံၤဝံဖိ, ဒီးပှၤယဘူၣ်ဖိန့ၣ်, ဒီးယဟ့ၣ်လီၤအီၤ လၢသုစုပူၤလီၤ. 12 ဒီးယမၢ ဖျၢဧိၤဖျါဧိၤ လဲၤ လၢသုမဲာ်ညါ လၢအဟီထီၣ်ကွံာ်အီၤ လၢသုမဲာ်ညါ, ပှၤအမိၢ်ဖိ အစီၤပၤ ခံဂၤလီၤ. လၢနနးနဘီ, လၢနချံၣ်နပျၢ် တမ့ၢ်ဘၣ်. 13 ဒီးယဟ့ၣ်လီၤလံသု လၢကီၢ်တဘ့ၣ် လၢသုတမၤဘၣ် လၢအဂီၢ်ဘၣ်. ဒီးခူဧိၤဝ့ၢ်ဧိၤ လၢသုတတ့ဘၣ် အီၤတဖၣ်န့ၣ် သုအိၣ်သုဆိး လၢအပူၤလီၤ. စပံးမုၢ်အလီၢ်, ဒီးသ့ၣ်စၤယံးအလီၢ် လၢသုတသူၣ်ဘၣ်အီၤတဖၣ်န့ၣ် သုအီၣ်တၢ် လၢအီၤလီၤ. 14 ဒီးခဲကနံၣ်အံၤ ပျံၤယွၤ, ဒီးမၤတၢ် လၢလၢပှဲၤပှဲၤ, တီတီလိၤလိၤ, ဒီးသုးကွံာ် ကစၢ်တဖၣ် လၢသုပၢ် မၤ အတၢ် လၢထံမိၢ်ပှၢ် ဝၢ်ဘးခီ, ဒီး လၢအဲၤကူပတူး အပူၤ, ဒီး မၤ ယွၤ အတၢ် တက့ၢ်. 15 ဒီးမ့မ့ၢ် တၢ်အၢ လၢသုမဲာ် လၢသုကမၤ ယွၤအတၢ် ဒီး, ကစၢ်တဖၣ် လၢသုပၢ် မၤ အတၢ် လၢအအိၣ် လၢထံမိၢ်ပှၢ် ဝၢ်ဘးခီ မ့ၢ်ဂ့ၤ, ပှၤအမိၢ်ဖိ လၢသုအိၣ်သုဆိး လၢအကီၢ်ပူၤ အကစၢ်တဖၣ် မ့ၢ်ဂ့ၤ, ဃုထၢ လၢမုၢ်မဆါ တနံၤအံၤ ပှၤလၢသုကမၤ အတၢ်န့ၣ် တက့ၢ်. မ့မ့ၢ်ယဲဒၣ်အံၤ, ဒီး ယပှၤဟံၣ်ဖိ, ပကမၤ ယွၤအတၢ်လီၤ. 16 ဒီးပှၤဂီၢ်မုၢ် စံးဆၢတၢ် ဒီးစံးဝဲဒၣ်, မ်ပသု တလဲၤသဒၣ် ယွၤ ဒ်သိး ပကမၤ ကစၢ်အဂၤတဖၣ် အတၢ် တဂ့ၤ. 17 အဂ့ၢ်ဒ်အံၤ, ယွၤ ပကစၢ်မ့ၢ် ပှၤလၢအဒုးဟဲထီၣ် ပှၤ, ဒီး ပပၢ်တဖၣ်, လၢကီၢ်အဲၤကူပတူး အပူၤ, ဒီး လၢပှၤကုၢ်ဖိ အဟံၣ်ပူၤ, ဒီးမၤ တၢ်လီၤလးဖးဒိၣ် လၢပမဲာ်ညါ, ဒီး အံးလီၤကွၢ်လီၤ ပှၤ လၢကျဲ လၢပပိာ်အီၤ ဒီဘိညါ, ဒီး လၢကယဲၢ် ပှၤဂီၢ်မုၢ် အကျါ လၢပလဲၤခီဂာ်အီၤန့ၣ်လီၤ. 18 ဒီး ယွၤ ဟီထီၣ်ကွံာ် ပှၤဂီၢ်မုၢ် လၢပမဲာ်ညါ, ပှၤအမိၢ်ဖိ လၢအအိၣ်ဝဲ လၢထံဧိၤကီၢ်ဧိၤ အပူၤန့ၣ်လီၤ. ပဝဲဒၣ် ပကမၤ စ့ၢ်ကီး ယွၤအတၢ်လီၤ. အဂ့ၢ်ဒ်အံၤ, အဝဲဒၣ် မ့ၢ်ပကစၢ် လီၤ. 19 ဒီးစီၤယိၤၡူ စံးဘၣ် ပှၤဂီၢ်မုၢ်, သုမၤ ယွၤအတၢ် တကဲဘၣ်. အဂ့ၢ်ဒ်အံၤ, မ့ၢ်ကစၢ် အစီဆှံ, ကစၢ် အသးက့ၣ်တၢ်လီၤ. တပျၢ်ဘၣ် သုတၢ်ကမၣ်, ဒီးသုတၢ်ဒဲးဘးဘၣ်. 20 သုမ့ၢ်လဲၤသဒၣ် ယွၤ, ဒီးမၤတခီဘီမုၢ်ဖိ အကစၢ်တဖၣ် အတၢ် ဒီး, ကဃၣ်အသး ဒီးမၤအၢသု, ဒီး လၢအမၤဂ့ၤ သုအလီၢ်ခံန့ၣ် ကမၤလၢာ်ကွံာ်သုလီၤ. 21 ဒီးပှၤဂီၢ်မုၢ် စံးဘၣ် စီၤယိၤၡူ တမ့ၢ်ဘၣ်, ပကမၤ ယွၤ အတၢ်လီၤ. 22 ဒီးစီၤယိၤၡူ စံးဘၣ် ပှၤဂီၢ်မုၢ်, သုမ့ၢ် ပှၤအုၣ်အသး ထီဒါ သုကစၢ်ဒၣ်သုဝဲ လၢသုဃုထၢလံ ယွၤ သုကစၢ် ဒ်သိး သု ကမၤ အတၢ်လီၤ. ဒီးစံးဝဲဒၣ်, ပမ့ၢ် ပှၤအုၣ်အသးလီၤ. 23 ဒီးခဲကနံၣ်အံၤ, သုကွံး တခီဘီမုၢ်ဖိ အကစၢ်တဖၣ် လၢအအိၣ် လၢသုကျါ, ဒီးပာ်သုသး လၢယွၤ အံၣ်စရ့လး အကစၢ် အပူၤ တက့ၢ်. 24 ဒီးပှၤဂီၢ်မုၢ် စံးဘၣ် စီၤယိၤၡူ, ယွၤ ပကစၢ်န့ၣ် ပကမၤ အတၢ်, ဒီးအကလုၢ်အကထါန့ၣ် ပကဒိကနၣ်လီၤ. 25 ဒီးတၢ် လၢမုၢ်တနံၤန့ၣ် စီၤယိၤၡူ မၤ တၢ်အၢၣ်လီၤအီလီၤ ဒီးပှၤဂီၢ်မုၢ်, ဒီးပာ်လီၤ တၢ်မၤလိာ် လၢအဂီၢ်, ဒီးတၢ်စံၣ်ညီၣ် လၢၡက့ၣ် အပူၤလီၤ. 26 ဒီးစီၤယိၤၡူ ကွဲး တၢ်ကတိၤတဖၣ်အံၤ လၢလံာ်ယွၤ သိၣ်တၢ်သီတၢ် အပူၤ, ဒီးဟံးန့ၢ် လၢၢ်ဖးဒိၣ် တဖျၢၣ်, ဒီး ပာ်အီၤ ထူၣ်ကလာ် ဖဲန့ၣ် လၢသ့ထိးဖၣ် တထံး အဖီလာ် လၢအအိၣ်ဝဲ လၢယွၤ အလီၢ်စီဆှံ အဃၢၤန့ၣ်လီၤ. 27 ဒီးစီၤယိၤၡူ စံးဘၣ် ပှၤဂီၢ်မုၢ် ခဲလၢာ်, ကွၢ်ကွၢ်, လၢၢ်တဖျၢၣ်အံၤ ကကဲထီၣ် တၢ်အုၣ်အသး လၢပဂီၢ်လီၤ. အဂ့ၢ်ဒ်အံၤ, နၢ်ဟူဝဲ ကယဲၢ် ယွၤ အတၢ်ကတိၤ လၢအကတိၤတၢ် ဒီးပှၤလီၤ. ဒီးကကဲထီၣ်ဝဲ လၢတၢ်အုၣ်အသး လၢသုဂီၢ် ဒ်သိး သုသု တသမၢ သုကစၢ် တဂ့ၤလီၤ. 28 ဒီးစီၤယိၤၡူ ပျၢ် ပှၤဂီၢ်မုၢ် တဂၤ ဆူအတၢ်န့ၢ်သါ, တဂၤ ဆူအတၢ်န့ၢ်သါ စုာ်စုာ်လီၤ. 29 ဒီးတၢ်တဖၣ်န့ၣ် အလီၢ်ခံ ယွၤအခ့အပှၤ စီၤနိၣ် အဖိခွါ စီၤယိၤၡူ အသးပှၢ် အနံၣ် တကယၤတဆံ, ဒီးသံဝဲလီၤ. 30 ဒီးပှၤခူၣ်လီၤကွံာ်အီၤ လၢအတၢ်န့ၢ်သါ အဃၢၤ လၢတံမနးစ့ရၤ လၢအအိၣ် လၢကစၢၢ် အ့ဖရဲၣ် အလိၤ လၢကစၢၢ် ကၤဧၣ် လၢကလံၤစိးတခီလီၤ. 31 ဒီးအံၣ်စရ့လး မၤ ယွၤအတၢ် လၢစီၤယိၤၡူ အမုၢ်နံၤ အပူၤ ခဲလၢာ်, ဒီး လၢပှၤသူၣ်က့သးပှၢ် လၢအမူဒံး လၢစီၤယိၤၡူ အလီၢ်ခံ, ဒီးသ့ၣ်ညါ ယွၤ အမၤတၢ် ခဲလၢာ်, လၢအမၤတ့ၢ် လၢအံၣ်စရ့လး အဂီၢ်တဖၣ် အမုၢ်နံၤ ခဲလၢာ်န့ၣ်လီၤ. 32 ဒီးစီၤယိၤသး အဃံ လၢပှၤအံၣ်စရ့လးဖိ ဟဲစိာ် လၢအဲၤကူပတူး အပူၤန့ၣ် ပှၤခူၣ်လီၤကွံာ်ဝဲ လၢရက့ၣ် အပူၤ လၢဟီၣ်ခိၣ် တကဝီၤ အပူၤ လၢစီၤယၤကိာ် ပှ့ၤဝဲ လၢစီၤၡက့ၣ် အပၢ် စီၤဃမိၢ် အဖိခွါတဖၣ် လၢစ့ တကယၤ လီၤ. ဒီးကဲထီၣ်ဝဲ လၢစီၤယိၤသး အဖိ အတၢ်န့ၢ်သါလီၤ. 33 ဒီးစီၤအၤဟရိၣ် အဖိခွါ စီၤအလၤဧစၢ်န့ၣ် သံဝဲ, ဒီးပှၤခူၣ်လီၤကွံာ်အီၤ လၢကစၢၢ် တဖျၢၣ် အလိၤ လၢအဘၣ်ဃးဒီး အဖိခွါ စီၤဖံၤနဃၣ် လၢပှၤဟ့ၣ်လီၤအီၤ လၢကစၢၢ် အ့ဖရဲၣ် အလိၤန့ၣ်လီၤ.